text:
སྐབས་ལྔ་པ། སྣོད་བཅུད་འབྱུང་འཇིག་གི་རིམ་པ་བཤད་པ།
༡ མངོན་པའི་གཞུང་སོགས་ནས་བཤད་པའི་སྣོད་བཅུད་ཀྱི་འཇིག་རྟེན་བྱུང་རིམ།
(ཀུན་བཏུས། པོད་དང་པོ།)
– ཀུན་བཏུས་རྩོམ་སྒྲིག་ཚོགས་ཆུང་།
སྤྱིར་སྣོད་བཅུད་ཀྱི་འཇིག་རྟེན་ཆགས་འཇིག་གི་ཚུལ་ལ་སྔོན་གྱི་འཕགས་ཡུལ་གྱི་ལྟ་གྲུབ་སྨྲ་བ་རྣམས་མི་མཐུན་པ་མང་པོ་ཞིག་བྱུང་ཞིང་། དེ་དག་ལས་བྱེ་བྲག་པ་སོགས་མུ་སྟེགས་པ་མང་པོ་ཞིག་གིས་ད་ལྟའི་འཇིག་རྟེན་གྱི་ཁམས་འདི་མ་ཆགས་གོང་ས་རྡུལ་ཕྲ་མོ་དང་། ཆུ་རྡུལ་ཕྲ་མོ། མེ་རྡུལ་ཕྲ་མོ། རླུང་རྡུལ་ཕྲ་མོ་སོགས་རྡུལ་ཕྲན་མང་པོ་ཞིག་བར་སྣང་སྟོང་པའི་ནང་སོ་སོར་མི་འཇིག་པར་གནས་ནས་ཡོད་པ་ལ། ལྷ་དབང་ཕྱུག་ཆེན་པོས་ནམ་མཁའ་སྟོང་པ་དེར་འཇིག་རྟེན་གྱི་ཁམས་ཤིག་བཟོ་དགོས་སྙམ་ནས་བློའི་འཕེན་པ་བཏང་བ་དང་། སེམས་ཅན་རྣམས་ཀྱི་ཆོས་དང་ཆོས་མིན་གྱི་ལས་ཡོངས་སུ་སྨིན་པའི་དབང་གིས་ཐོག་མར་རླུང་རྡུལ་ཕྲ་མོ་གཉིས་མཉམ་དུ་སྦྱོར་བར་བྱེད་ཅིང་། དེ་ནས་རླུང་རྡུལ་ཕྲ་མོ་གསུམ་སྦྱོར་བར་བྱེད་དོ། །དེ་ལྟ་བུའི་རིམ་པས་རླུང་རྡུལ་རྣམས་ཀྱིས་འབྲས་བུའི་རྫས་རྩོམ་པར་བྱས་ཏེ་རླུང་གི་ཕུང་པོ་ཆེན་པོ་ཆགས་ཤིང་། དེའི་སྟེང་དུ་ཆུ་རྡུལ་རྣམས་སྔར་ལྟར་སྦྱར་བས་ཆུའི་ཕུང་པོ་ཆེན་པོ་ཆགས་པ་དང་། དེའི་སྟེང་དུ་སའི་དཀྱིལ་འཁོར་ཆེན་པོ་དང་། དེའི་སྟེང་དུ་མེའི་དཀྱིལ་འཁོར་ཆེན་པོ་སྔར་གྱི་རིམ་པ་ལྟར་གྲུབ་པར་གྱུར་པ་སོགས་ལས་སྣོད་བཅུད་ཀྱི་འཇིག་རྟེན་རྣམས་ཆགས་པར་འདོད་པར་བཤད།
མུ་སྟེགས་གྲངས་ཅན་པས་སྤྱི་གཙོ་བོའི་སྟེང་ནས་འཇིག་རྟེན་འདི་དག་རྩ་བའི་སྒྲུབ་གཞི་མཐར་ཐུག་ཅིག་གི་རྣམ་འགྱུར་དུ་འགྲེལ་བརྗོད་བྱེད་ཅིང་། གཞན་ཡང་ལྷ་ཚངས་པ་དང་། ཁྱབ་འཇུག སྒྲའི་ཚངས་པ། བདག་རྟག་པ་སོགས་འཇིག་རྟེན་གྱི་བྱེད་པོར་འདོད་པའི་མུ་སྟེགས་པའང་ཡོད་ཅིང་། རྒྱང་འཕེན་པས་འཇིག་རྟེན་གྱི་ཁམས་འདི་འགྲུབ་ཚུལ་ནི་བེམ་རྫས་ལས་གློ་བུར་ཐོལ་བྱུང་དུ་གྲུབ་པར་འདོད་པར་བཤད།
དེ་དག་ལས་འཇིག་རྟེན་བཀོད་པ་པོ་འདོད་པ་རྣམས་ཀྱིས་ནི་འཇིག་རྟེན་གྱི་ཁམས་འདི་བཟོ་མཁན་ཞིག་མེད་ན་འདི་འདྲའི་གྲ་འགྲིག་པོ་ཡོང་བ་མི་སྲིད་དེ། དཔེར་ན། ཁང་པ་ལྟ་བུ་བཟོ་མཁན་ཞིག་མེད་ན་ཁང་པ་མི་འགྲུབ་པ་བཞིན་ནོ་ཞེས་ཟེར། དེས་ན་དེ་དག་གིས་འཇིག་རྟེན་བྱེད་པ་པོ་ཡོད་པའི་སྒྲུབ་བྱེད་ནི། འཇིག་རྟེན་གྱི་གནས་ལུས་ལོངས་སྤྱོད་རྣམས་ཆོས་ཅན། བྱེད་པ་པོ་ཞིག་གི་བློ་སྔོན་དུ་སོང་སྟེ། སྡོད་ཅིང་སྡོད་ཅིང་ལས་ལ་འཇུག་པའི་ཕྱིར། ཤིང་བཟོའི་ལག་ཆ་སྟེའུ་བཞིན་ཞེས་དང་། དབྱིབས་བཀོད་ཀྱི་ཁྱད་པར་དང་ལྡན་པའི་ཕྱིར། རྫའི་བུམ་པ་བཞིན་ཞེས་དང་། དོན་བྱེད་ནུས་པའི་ཕྱིར། བུམ་པ་བཞིན་ཞེས་པའི་སྒྲུབ་བྱེད་བཀོད་ཅིང་། རིགས་པའི་སྒྲུབ་བྱེད་གཞན་ཡང་ཡོད་ཀྱང་འདི་དག་ནི་སྒྲུབ་བྱེད་གཙོ་བོ་རྣམས་ཡིན་པར་མངོན།
དེ་ལ་ནང་པ་སངས་རྒྱས་པ་རྣམས་ནི། གཞན་སྡེ་རྣམས་ཀྱིས་བཀོད་པའི་རིགས་པ་དེ་དག་གིས་འཇིག་རྟེན་གྱི་གནས་ལུས་ལོངས་སྤྱོད་རྣམས་སྤྱིར་བློ་སྔོན་དུ་སོང་བ་ཙམ་དུ་སྒྲུབ་པ་ཡིན་ན། འདི་དག་རང་རྒྱུ་སེམས་པའི་ལས་ལས་སྐྱེས་པར་སངས་རྒྱས་པས་གྲུབ་ཟིན་པས། སངས་རྒྱས་པ་ལ་སྔར་མ་གྲུབ་པ་སྒྲུབ་བྱེད་དུ་མི་རུང་ལ། བློ་རྟག་པ་ཞིག་གིས་བྱས་པར་སྒྲུབ་པ་ཡིན་ན་ནི། བློ་རྟག་པ་ཞིག་མི་སྲིད་པས་དཔེ་བཀོད་པ་མི་འཐད་ལ། ཡང་བྱེད་པ་པོ་གཞན་སྔོན་དུ་སོང་བ་ཙམ་སྒྲུབ་པ་ཡིན་ཟེར་ནའང་། ཁྱོད་ཀྱིས་ཐམས་ཅད་ཀྱི་ཐོག་མའི་བྱེད་པ་པོར་འདོད་པ་དེའང་བྱེད་པ་པོ་གཞན་སྔོན་དུ་སོང་བར་ཁས་ལེན་དགོས་ཤིང་། དེ་ལྟར་ན་དེ་རྟག་པ་རང་བྱུང་དུ་འདོད་པ་དང་འགལ་ཞིང་། རང་གིས་བཀོད་པའི་རྒྱུ་མཚན་མ་ངེས་པར་འགྱུར་བ་སོགས་རིགས་པ་དུ་མས་འགོག་པར་མཛད་དེ། ཚད་མ་རྣམ་འགྲེལ་ལས།
སྡོད་འཇུག་དབྱིབས་ཀྱི་ཁྱད་པར་དང་། །དོན་བྱེད་པ་ལ་སོགས་པ་དག །
འདོད་པ་གྲུབ་པའམ་དཔེ་མ་གྲུབ། །ཡང་ན་ཐེ་ཚོམ་ཟ་བ་ཡིན། །1 ཞེས་གསུངས།
ཡང་རྟག་པ་རང་བྱུང་གི་འཇིག་རྟེན་བྱེད་པ་པོ་ཞིག་ཁས་བླངས་ན། རྟག་པ་ལ་རང་བཞིན་འགྱུར་བ་མེད་པས་འབྲས་བུ་མི་སྐྱེད་པའི་གནས་སྐབས་དང་སྐྱེད་པའི་གནས་སྐབས་ལ་ཁྱད་པར་ཅུང་ཟད་ཀྱང་མེད་ལ། དེ་ལྟར་ན་རང་ཉིད་ལྡོག་པས་འབྲས་བུ་སྐྱེ་བ་ལྡོག་པའི་གཞི་མེད་པས་རྒྱུའི་དོན་མ་ཚང་ལ། གཞན་ཡང་དེ་ལྟ་བུའི་འཇིག་རྟེན་བྱེད་པ་པོ་དེ་ཉིད་མ་སྐྱེས་པ་ཡིན་པས་སྣོད་བཅུད་མཐའ་དག་དེས་བྱས་པ་མི་འཐད་པ་དང་། དངོས་པོ་རྣམས་ནི་རྒྱུ་རྐྱེན་སྣ་ཚོགས་པ་ཚོགས་པ་ལས་བྱུང་བས་བྱེད་པ་པོ་གཅིག་གིས་བཀོད་པ་མི་འཐད་པར་སྒྲུབ་སྟེ། ཚད་མ་རྣམ་འགྲེལ་ལས།
རང་བཞིན་ཁྱད་པར་མེད་པར་ནི། །བྱེད་པར་ཡང་ནི་མི་རུང་ངོ་། །
རྟག་ལ་ལྡོག་པ་མེད་པའི་ཕྱིར། །ནུས་པ་ཉིད་ཀྱང་རྟོགས་པར་དཀའ། །2 ཞེས་དང་། སློབ་དཔོན་ལེགས་ལྡན་འབྱེད་ཀྱི་དབུ་མ་སྙིང་པོ་ལས་ཀྱང་།
རེ་ཞིག་བདག་ནི་མ་སྐྱེས་ཕྱིར། །དེ་ཡིས་བྱས་པར་མི་འདོད་དོ། །3 ཞེས་དང་། དེའི་རང་འགྲེལ་རྟོག་གེ་འབར་བ་ལས།
བྱེད་པོ་གཅིག་པུ་འགའ་ཡང་མེད། །དེ་ཕྱིར་མ་ངེས་ཉིད་མ་ཡིན། །ཞེས་བྱ་བ་ནི་དངོས་པོ་ཐམས་ཅད་ནི་རྒྱུ་དང་རྐྱེན་ཚོགས་པ་ལས་འབྱུང་བའི་ཕྱིར་བྱེད་པ་པོ་གཅིག་པུ་ཞེས་བྱ་བ་མི་འཐད་དེ། གལ་ཏེ་གཅིག་པུ་ཉིད་ལ་བྱེད་པ་པོ་ཉིད་ཀྱི་མཐུ་ཡོད་པར་གྱུར་ན་རྒྱུ་དང་རྐྱེན་མང་པོར་བརྟགས་པ་དག་གིས་ཅི་བྱ། འཇིག་རྟེན་ན་དངོས་པོ་རྣམས་ཀྱི་རྒྱུ་བྱེད་པ་པོ་གཅིག་པུ་ནི་འགའ་ཡང་མི་སྣང་བས་ཁོ་བོའི་གཏན་ཚིགས་མ་ངེས་པ་ཉིད་དུ་ག་ལ་འགྱུར། །4 ཞེས་སོགས་འབྱུང་བ་ལྟར་རོ། །
དེས་ན་སྣོད་བཅུད་ཀྱི་འཇིག་རྟེན་འདི་བློའི་གཡོ་བ་སྔོན་དུ་སོང་བ་ལས་གྲུབ་པ་དང་། རྟག་པ་རང་བྱུང་གི་སྐྱེ་བོ་ཞིག་གིས་བྱས་པ་དང་། ཡང་རྒྱུ་མེད་ཐོལ་བྱུང་དུ་གྲུབ་པ་སོགས་གཏན་ནས་མི་འདོད་པར། རྐྱེན་ཉིད་འདི་པ་ཙམ་ཞེས་རྒྱུ་དང་རྐྱེན་གྱི་འགྲོས་ཉིད་ལས་གྲུབ་པར་བཤད་དོ། །*
དེ་ལ་འཇིག་རྟེན་ཆགས་ཚུལ་གྱི་རྣམ་གཞག་སྟོན་པའི་འཕགས་ཡུལ་གྱི་ནང་པའི་གཞུང་ལ་མདོ་ཕལ་པོ་ཆེ། མདོ་དྲན་པ་ཉེར་བཞག འཇིག་རྟེན་བཞག་པ། མངོན་པ་གོང་འོག་གི་གཞུང་དང་། དཔལ་དུས་ཀྱི་འཁོར་ལོའི་ཆོས་སྐོར་སོགས་མང་པོ་ཡོད་ཀྱང་གཙོ་བོ་ནི། ཆོས་མངོན་པའི་གཞུང་རྣམས་དང་། དུས་ཀྱི་འཁོར་ལོའི་རྒྱུད་རྣམས་ཡིན། དེ་དག་ཏུ་སྣོད་བཅུད་ཀྱི་འཇིག་རྟེན་ཆགས་འཇིག་གི་ཚུལ་དང་། བཅུད་ཀྱི་སེམས་ཅན་གྱི་ཚེ་ཚད། སྣོད་ཀྱི་འཇིག་རྟེན་གྱི་དབྱིབས་བཀོད་ཀྱི་ཁྱད་པར་དང་ཚད་སོགས་ལ་བཤད་ཚུལ་ཅུང་མི་འདྲ་བའི་ཁྱད་པར་ཡོད་ཀྱང་གཞི་རྩའི་ལྟ་ཚུལ་ལ་མི་མཐུན་པ་མེད། དེས་ན་སངས་རྒྱས་པ་རྣམས་ཀྱི་ལུགས་ལ་ཐོག་མའི་རྩོམ་གཞིའི་ས་ཆུ་མེ་རླུང་བཞིའི་རྡུལ་ཕྲ་རབ་དང་། སེམས་ཅན་རྣམས་ཀྱི་ཐུན་མོང་གི་ལས་ལ་བརྟེན་ནས་ཐུན་མོང་གི་འཇིག་རྟེན་གྱི་ཁམས་དེ་བྱུང་བ་དང་། སོ་སོའི་ཐུན་མོང་མ་ཡིན་པའི་ལས་ལ་བརྟེན་ནས་སོ་སོའི་བདེ་བ་དང་སྡུག་བསྔལ་རྣམས་བྱུང་བ་སྟེ། དེ་ལྟར་རང་རང་གི་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་རྐྱེན་རྟེན་འབྲེལ་གྱི་འཁོར་ལོ་འབའ་ཞིག་གི་ལམ་ནས་འགྲེལ་བརྗོད་བྱེད་ཅིང་། ད་ལྟ་རང་ཅག་གནས་སའི་སྣོད་ཀྱི་འཇིག་རྟེན་དང་བཅུད་ཀྱི་སེམས་ཅན་གཉིས་ལས་ཐོག་མར་སྣོད་ཀྱི་འཇིག་རྟེན་ཆགས་པ་དང་། དེའི་རྗེས་སུ་བཅུད་ཀྱི་སེམས་ཅན་ཆགས་པར་བཞེད་དོ། །
དེ་ལྟ་བུའི་རྒྱུ་འབྲས་རྟེན་འབྲེལ་གྱི་ཚུལ་འདི་ལ་འཕགས་པ་ཐོགས་མེད་སོགས་ཀྱིས། ༡ གཡོ་བ་མེད་པའི་རྐྱེན་དང་། ༢ མི་རྟག་པའི་རྐྱེན་དང་། ༣ ནུས་པའི་རྐྱེན་བཅས་རྐྱེན་གསུམ་གྱི་ཐ་སྙད་མཛད་ཅིང་། ཚུལ་འདི་སཱ་ལུའི་ལྗང་པའི་མདོ་སོགས་ལ་བརྟེན་ནས་གསལ་བར་གསུངས་ཏེ། མངོན་པ་ཀུན་བཏུས་ལས། “མཚན་ཉིད་ཀྱིས་ཇི་ལྟ་བུ་ཞེ་ན། གཡོ་བ་མེད་པའི་རྐྱེན་ལས་བྱུང་བ་དང་། མི་རྟག་པའི་རྐྱེན་ལས་བྱུང་བ་དང་། ནུས་པའི་རྐྱེན་ལས་བྱུང་བའི་ཕྱིར་རོ།།”5 ཞེས་དང་། དེ་བཞིན་དུ་སློབ་དཔོན་དབྱིག་གཉེན་གྱི་རྟེན་ཅིང་འབྲེལ་བར་འབྱུང་བ་དང་པོའི་རྣམ་པར་དབྱེ་བ་བཤད་པར་མདོ་དྲངས་པ་ལས། “དགེ་སློང་དག་རྟེན་ཅིང་འབྲེལ་བར་འབྱུང་བའི་མཚན་ཉིད་ནི་རྣམ་པ་གསུམ་སྟེ། གཡོ་བ་མེད་པའི་རྐྱེན་ལས་བྱུང་བའི་མཚན་ཉིད་དང་། མི་རྟག་པའི་རྐྱེན་ལས་བྱུང་བའི་མཚན་ཉིད་དང་། ནུས་པའི་རྐྱེན་ལས་བྱུང་བའི་མཚན་ཉིད་དོ་ཞེས་གསུངས་ཏེ།”6 ཞེས་སོགས་ཀྱིས་རྐྱེན་གསུམ་གྱིས་འཇིག་རྟེན་འདིའི་ཐོག་མཐའ་མེད་པའི་རང་བཞིན་ལ་གཏན་ཚིགས་ཀྱིས་སྡོམ་ཚིག་བཀོད་ནས། ཁྱད་དུ་འཕགས་པའི་སྐྱེས་བུ་ཞིག་འཇིག་རྟེན་གྱི་བྱེད་པ་པོར་ངོས་འཛིན་མི་བྱེད་པར་བསྟན་ཡོད།
གཞུང་འདི་དག་གིས་ནི་སཱ་ལུའི་ལྗང་པའི་མདོ་ལས། “རྟེན་ཅིང་འབྲེལ་བར་འབྱུང་བ་ཞེས་བྱ་བ་ནི་འདི་ལྟ་སྟེ། འདི་ཡོད་པས་འདི་འབྱུང་ལ། འདི་སྐྱེས་པའི་ཕྱིར་འདི་སྐྱེ་བ་སྟེ། གང་འདི་མ་རིག་པའི་རྐྱེན་གྱིས་འདུ་བྱེད་རྣམས།”7 ཞེས་པའི་མདོའི་དོན་ཚན་པ་གསུམ་དུ་བསྡུས་ཏེ། རིམ་པ་བཞིན། “འདི་ཡོད་པས་འདི་འབྱུང་ལ།”ཞེས་པས་གཡོ་བ་མེད་པའི་རྐྱེན་ལས་བྱུང་བ་དང་། “འདི་སྐྱེས་པའི་ཕྱིར་འདི་སྐྱེ་བ་སྟེ།” ཞེས་པས་མི་རྟག་པའི་རྐྱེན་དང་། “གང་འདི་མ་རིག་པའི་རྐྱེན་གྱིས་འདུ་བྱེད་རྣམས།” ཞེས་པས་ནུས་པའི་རྐྱེན་ལས་བྱུང་བ་བསྟན་པ་དང་སྦྱར་ཏེ་གསུངས།
དེ་ལ་དང་པོ་ཕྱི་ནང་གི་དངོས་པོ་རྣམས་གཡོ་བ་མེད་པའི་རྐྱེན་ལས་བྱུང་བར་གསུངས་པའི་དོན་ནི་འདི་ཡིན་ཏེ། སྣོད་བཅུད་ཀྱི་འཇིག་རྟེན་འདི་བྱེད་པ་པོ་ཞིག་གི་བློའི་གཡོ་བ་སྔོན་དུ་བཏང་ནས་གྲུབ་པ་མིན་པར། རང་རང་སྐྱེད་བྱེད་ཀྱི་རྒྱུ་དང་རྐྱེན་འབའ་ཞིག་གི་དབང་གིས་གྲུབ་པ་ལ་བྱེད་དོ། །དེའི་ཕྱིར་མདོ་ལས་ཀྱང་། “འདི་ཡོད་པས་འདི་འབྱུང་།” ཞེས་རྐྱེན་ཉིད་འདི་པ་ཙམ་གྱི་རྟེན་འབྲེལ་ལས་འབྱུང་གི་རྒྱུ་དང་རྐྱེན་གྱི་ཁོངས་སུ་མ་གཏོགས་པའི་ཕྱི་རོལ་གྱི་ནུས་པ་གཞན་ཞིག་གི་མཐུ་ལས་གྲུབ་པ་མིན་པ་དང་། དེ་བཞིན་དུ་སྣོད་བཅུད་ཀྱི་འཇིག་རྟེན་འདི་རྒྱུ་མེད་རྐྱེན་མེད་ལས་ཐོལ་བྱུང་དུ་གྲུབ་པའང་མིན་པར་བསྟན་ཏོ། །
གཉིས་པ་མི་རྟག་པའི་རྐྱེན་ལས་བྱུང་བར་གསུངས་པའི་དོན་ནི། དེ་ལྟ་བུའི་ཕྱི་ནང་གི་དངོས་པོ་རྣམས་རྒྱུ་དང་རྐྱེན་ལས་བྱུང་བར་འདོད་པ་ཙམ་གྱིས་མི་ཆོག་གི་གང་ལས་བྱུང་བའི་རྒྱུ་དེའང་འདུས་བྱས་མི་རྟག་པ་ཞིག་ཡིན་དགོས་ལ། རྟག་པའི་ཆོས་ལས་འབྲས་བུ་མི་རྟག་པའི་ཆོས་འབྱུང་བ་ནི་གནས་མ་ཡིན་པའོ། །ཞེས་པ་ནི་རྐྱེན་གཉིས་པ་གསུངས་པ་དེའི་གྲུབ་དོན་ཡིན། རྟག་པ་ནི་རིམ་དང་ཅིག་ཅར་གྱི་དོན་བྱེད་པས་སྟོང་པས། འབྲས་བུ་སྐྱེད་པའི་བྱ་བ་བྱེད་མི་ནུས་ལ། དེ་བཞིན་དུ་རང་ཉིད་ལ་ཆོས་གཞན་གྱི་ཕན་གནོད་ཀྱི་བྱ་བ་འཇུག་པའི་གནས་མེད་ན་ཆོས་གཞན་ལའང་རང་ཉིད་ཀྱི་ཕན་གནོད་ཀྱི་བྱ་བ་འཇུག་པའི་ནུས་པ་མེད་པ་ནི་རིགས་པས་གྲུབ་པའི་གནད་ཡིན་པས། ཕྱི་ནང་གི་སྣོད་བཅུད་ཀྱི་ཆོས་རྣམས་གང་ལས་འབྱུང་སའི་རྒྱུ་ཞིག་ཡིན་ཕྱིན། ངེས་པར་དུ་འདུས་བྱས་མི་རྟག་པའི་རང་བཞིན་ཅན་ཞིག་ཡིན་དགོས་པར་རྐྱེན་གཉིས་པ་དེས་སྟོན། དེའི་ཕྱིར་མདོ་ལས་འདིའི་ཐད་དུ། “འདི་སྐྱེས་པའི་ཕྱིར་འདི་སྐྱེ།” ཞེས་སྐྱེ་བའི་དོན་རྩལ་དུ་བཏོན་ནས་གསུངས་སོ།།
གསུམ་པ་ཕྱི་ནང་གི་དངོས་པོ་རྣམས་ནུས་པའི་རྐྱེན་ལས་བྱུང་བར་གསུངས་པའི་དོན་ནི་འདི་ཡིན་ཏེ། རང་ཉིད་གང་ལས་སྐྱེ་བའི་རྒྱུ་དེ་ཡང་འདུས་བྱས་མི་རྟག་པའི་ཆོས་ཤིག་ཡིན་པ་ཙམ་གྱིས་མི་ཆོག་གི་གང་བསྐྱེད་པར་བྱ་བའི་འབྲས་བུ་སྐྱེད་ནུས་ཀྱི་རྗེས་སུ་མཐུན་པའི་ཆོས་ཏེ། འབྲས་བུ་བྱེ་བྲག་པ་དེ་སྐྱེད་པའི་ནུས་པ་ཡོད་པའི་ཆོས་ཤིག་ཡིན་དགོས་སོ་ཞེས་སྟོན་པ་ལ། ནུས་པའི་རྐྱེན་ལས་བྱུང་བ་ཞེས་གསུངས་སོ། །དེའི་ཕྱིར་མདོ་ལས། “གང་འདི་མ་རིག་པའི་རྐྱེན་གྱིས་འདུ་བྱེད་རྣམས།” ཞེས་སོགས་གསུངས་པར་བཤད།
སྔར་བཤད་པའི་རྟེན་འབྲེལ་རྐྱེན་གསུམ་དང་ལྡན་པའི་གནད་འདིའི་གྲུབ་དོན་གྱི་ཚུལ་དུ། ཐོགས་མེད་ཀྱི་མངོན་པ་ཀུན་བཏུས་ལས་འདི་ལྟར་གསུངས་ཏེ། དོན་གྱིས་ཇི་ལྟ་བུ་ཞེ་ན། བྱེད་པ་པོ་མེད་པའི་དོན་ནི་རྟེན་ཅིང་འབྲེལ་བར་འབྱུང་བའི་དོན་དང་། རྒྱུ་དང་བཅས་པ་ལས་བྱུང་བའི་དོན་དང་། སེམས་ཅན་མེད་པའི་དོན་དང་། གཞན་གྱི་དབང་གི་དོན་དང་། གཡོ་བ་མེད་པའི་དོན་དང་། མི་རྟག་པའི་དོན་དང་། སྐད་ཅིག་པའི་དོན་དང་། རྒྱུ་དང་འབྲས་བུ་རྒྱུན་མི་འཆད་པའི་དོན་དང་། རྒྱུ་དང་འབྲས་བུ་མཐུན་པའི་དོན་དང་། རྒྱུ་དང་འབྲས་བུ་སྣ་ཚོགས་ཀྱི་དོན་དང་། རྒྱུ་དང་འབྲས་བུ་སོ་སོར་ངེས་པའི་དོན་ནི་རྟེན་ཅིང་འབྲེལ་བར་འབྱུང་བའི་དོན་ཏོ།།8
ཞེས་རྒྱུ་འབྲས་རྟེན་འབྱུང་གི་ཚུལ་འདིས་རིམ་པ་བཞིན། སྣོད་བཅུད་བཟོ་མཁན་གྱི་བྱེད་པ་པོ་མེད་པ་དང་། འདུས་བྱས་ཀྱི་ཆོས་རྣམས་རྒྱུ་དང་རྐྱེན་ལས་འབྱུང་བ་དང་། གཞན་དབང་ཅན་སོགས་སུ་དོན་གྱིས་གྲུབ་པར་གསུངས་སོ།།
འཇིག་རྟེན་གྱི་ཁམས་ཆགས་ཚུལ་མངོན་པའི་གཞུང་ལས་ཇི་ལྟར་གསུངས་ཚུལ་ནི། སློབ་དཔོན་དབྱིག་གཉེན་གྱི་མཛོད་རང་འགྲེལ་དུ་ཤིན་ཏུ་གསལ་བས་ཅུང་ཟད་དྲངས་ན། དེ་ཉིད་ལས།
སེམས་ཅན་རྣམས་གྱི་ལས་ཀྱི་དབང་གིས་འོག་ན་ནམ་མཁའ་ལ་བརྟེན་པའི་རླུང་གི་དཀྱིལ་འཁོར་མངོན་པར་འགྲུབ་སྟེ། དེའི་རྔམས་སུ་ནི་དཔག་ཚད་ས་ཡ་དྲུག་འབུམ་མོ། །རྒྱར་ནི་གྲངས་མེད་དེ། འདི་ལྟར་གང་ཚན་པོ་ཆེ་ཆེན་པོའི་རྡོ་རྗེས་ཀྱང་གཞིག་པར་མི་ནུས་པར་སྲ་བ་ཡིན་ནོ། །དེའི་སྟེང་ན། ཆུ་རྔམས་འབུམ་ཕྲག་བཅུ་གཅིག་དང༌། །སྟོང་ཕྲག་དག་ནི་ཉི་ཤུ་འོ། །དཀྱིལ་འཁོར་ཞེས་བྱ་བར་སྦྱར་ཏེ། སེམས་ཅན་རྣམས་ཀྱི་ལས་དག་གིས་རླུང་གི་དཀྱིལ་འཁོར་དེར་སྤྲིན་རྣམས་འདུས་ནས། ཆར་གྱི་རྒྱུན་གཉའ་ཤིང་ཙམ་འབབ་པ་དེ་ཆུའི་དཀྱིལ་འཁོར་དུ་འགྱུར་ཏེ། དེའི་རྔམས་སུ་ནི་དཔག་ཚད་འབུམ་ཕྲག་བཅུ་གཅིག་དང་ཉི་ཁྲིའོ། །ཇི་ལྟར་ན་ཆུ་དེ་དག་ཐད་ཀར་མི་འབོ་ཞེ་ན། ཁ་ཅིག་ན་རེ་སེམས་ཅན་རྣམས་ཀྱི་ལས་ཀྱི་དབང་གིས་ཏེ། དཔེར་ན་བཟའ་བ་དང༌། བཏུང་བ་ཟོས་པ་དང༌། འཐུང་བ་མ་ཞུ་བ་ལོང་ཀར་མི་ལྟུང་བ་བཞིན་ནོ་ཞེས་ཟེར་རོ། །སྡེ་པ་གཞན་དག་ན་རེ་སྦྱང་གི་ཚུལ་དུ་རླུང་གིས་འཛིན་ཏོ་ཞེས་ཟེར་རོ། །ཡང་སེམས་ཅན་རྣམས་ཀྱི་ལས་ཀྱི་མཐུ་ལས་བྱུང་བའི་རླུང་དག་གིས་ཆུ་དེ་ཀུན་ནས་དཀྲུགས་པ་ན་འོ་མ་བསྐོལ་བ་སྤྲིས་མ་ཆགས་པའི་ཚུལ་དུ་སྟེང་མ་གསེར་དུ་འགྱུར་རོ། །ཆུའི་དཀྱིལ་འཁོར་དེ། ཕྱིས་ནི་རྔམས་སུ་འབུམ་ཕྲག་བརྒྱད། །ལྷག་མ་དག་ནི་གསེར་དུ་འགྱུར། །ལྷག་མ་ཡང་གང་ཞིག་ཅེ་ན། ཆུའི་སྟེང་རིམ་དཔག་ཚད་སུམ་འབུམ་ཉི་ཁྲི་གསེར་གྱི་རང་བཞིན་གྱི་ས་གཞིར་གྱུར་པ་དེའི་ཆུ་དང་གསེར་གྱི་རྔམས་བཤད་ཟིན་ཏོ། །9
ཞེས་སོགས་འབྱུང་བ་ཞིབ་པར་ཤེས་འདོད་ན་མཛོད་འགྲེལ་ལས་ཤེས་པར་བྱའོ། །
དེ་ལྟར་མངོན་པ་འོག་མའི་གཞུང་དུ་འབྱུང་བཞིའི་དཀྱིལ་འཁོར་ཆགས་པའི་རྗེས་སུ། རིའི་རྒྱལ་པོ་རི་རབ་ལྟེ་བར་བྱས་པའི་ཕྱོགས་བཞི་ན་གླིང་ཆེན་བཞི་དང་། མཚམས་བཞིར་གླིང་ཕྲན་བརྒྱད་གྲུབ་པར་བཤད་ཅིང་། དེའི་མཐའ་འཁོར་དུ་ཉི་མ་དང་ཟླ་བ་དང་རྒྱུ་སྐར་རྣམས་ཀྱིས་བསྐོར་བ་དང་། ལྷོ་ཕྱོགས་ཀྱི་གླིང་ཆེན་ནི་རང་ཅག་གནས་སའི་འཛམ་བུའི་གླིང་འདི་ཉིད་ཡིན་པ་དང་། གླིང་དེ་དག་གི་བར་ན་རྒྱ་མཚོ་ཆེན་པོས་ཁེངས་ནས་ཡོད་པ་དང་། དེ་དག་ཐམས་ཅད་བར་སྣང་སྟོང་པར་རླུང་གི་དཀྱིལ་འཁོར་ལ་བརྟེན་ནས་ཡོད་པ་སོགས་བཤད། གླིང་བཞི་གླིང་ཕྲན་ཉི་ཟླ་རི་རབ་སོགས་སྟོང་ལ་ནི་སྟོང་སྤྱི་ཕུད་ཀྱི་འཇིག་རྟེན་གྱི་ཁམས་དང་། སྟོང་སྤྱི་ཕུད་དེ་ལྟ་བུ་སྟོང་ལ་ནི་སྟོང་གཉིས་པ་བར་མའི་འཇིག་རྟེན་གྱི་ཁམས་དང་། སྟོང་གཉིས་པ་དེ་ལྟ་བུ་སྟོང་ལ་ནི་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཞེས་བྱའོ། །
མདོར་ན་གླིང་བཞི་རི་རབ་སོགས་ནས་ཚངས་པའི་འཇིག་རྟེན་གྱི་ཁམས་བྱེ་བ་བརྒྱ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཞེས་བྱ་ལ། དེ་དག་མཐར་མཉམ་དུ་འཇིག་ཅིང་དང་པོར་མཉམ་དུ་ཆགས་པ་ཡིན་ཚུལ་ནི། ཆོས་མངོན་པ་མཛོད་ལས།
གླིང་བཞི་པ་དང་ཉི་ཟླ་དང་། །རི་རབ་དང་ནི་འདོད་ལྷ་དང་། །
ཚངས་པའི་འཇིག་རྟེན་སྟོང་ལ་ནི། །སྟོང་ནི་སྤྱི་ཕུད་ཡིན་པར་འདོད། །
དེ་སྟོང་ལ་ནི་སྟོང་གཉིས་པ། །བར་མའི་འཇིག་རྟེན་ཁམས་ཡིན་ནོ། །
དེ་སྟོང་ལ་ནི་སྟོང་གསུམ་མོ། །མཉམ་དུ་འཇིག་ཅིང་འབྱུང་བ་ཡིན། །10ཞེས་སོ།།*
རྒྱ་ཆེར་རོལ་བའི་མདོ་ལས་ནི། གླིང་བཞི་པ་ནས་འོག་མིན་གྱི་བར་བྱེ་བ་ཕྲག་བརྒྱ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སུ་གསུངས་ཏེ། དེ་ཉིད་ལས།
གླིང་བཞི་པའི་འཇིག་རྟེན་གྱི་ཁམས་འདི་ལ་སོགས་པ་གླིང་བཞི་པ་ཆེན་པོའི་འཇིག་རྟེན་གྱི་ཁམས་བྱེ་བ་ཕྲག་བརྒྱ་དང༌། རྒྱ་མཚོ་ཆེན་པོ་བྱེ་བ་ཕྲག་བརྒྱ་དང༌། ཁོར་ཡུག་དང་ཁོར་ཡུག་ཆེན་པོ་བྱེ་བ་ཕྲག་བརྒྱ་དང༌། རིའི་རྒྱལ་པོ་རི་རབ་བྱེ་བ་ཕྲག་བརྒྱ་དང༌། རྒྱལ་ཆེན་བཞིའི་རིས་ཀྱི་ལྷ་བྱེ་བ་ཕྲག་བརྒྱ་དང༌། སུམ་ཅུ་རྩ་གསུམ་བྱེ་བ་ཕྲག་བརྒྱ་དང༌། འཐབ་བྲལ་བྱེ་བ་ཕྲག་བརྒྱ་དང༌། དགའ་ལྡན་བྱེ་བ་ཕྲག་བརྒྱ་དང༌། འཕྲུལ་དགའ་བྱེ་བ་ཕྲག་བརྒྱ་དང༌། གཞན་འཕྲུལ་དབང་བྱེད་བྱེ་བ་ཕྲག་བརྒྱ་དང༌། ཚངས་རིས་བྱེ་བ་ཕྲག་བརྒྱ་དང༌། ཚངས་པའི་མདུན་ན་འདོན་བྱེ་བ་ཕྲག་བརྒྱ་དང༌། ཚངས་འཁོར་བྱེ་བ་ཕྲག་བརྒྱ་དང༌། ཚངས་ཆེན་བྱེ་བ་ཕྲག་བརྒྱ་དང༌། འོད་ཆུང་བྱེ་བ་ཕྲག་བརྒྱ་དང༌། ཚད་མེད་འོད་བྱེ་བ་ཕྲག་བརྒྱ་དང༌། འོད་གསལ་བྱེ་བ་ཕྲག་བརྒྱ་དང༌། དགེ་ཆུང་བྱེ་བ་ཕྲག་བརྒྱ་དང༌། ཚད་མེད་དགེ་བྱེ་བ་ཕྲག་བརྒྱ་དང༌། དགེ་རྒྱས་བྱེ་བ་ཕྲག་བརྒྱ་དང༌། སྤྲིན་མེད་བྱེ་བ་ཕྲག་བརྒྱ་དང༌། བསོད་ནམས་སྐྱེས་བྱེ་བ་ཕྲག་བརྒྱ་དང༌། འབྲས་བུ་ཆེ་བ་བྱེ་བ་ཕྲག་བརྒྱ་དང༌། སེམས་ཅན་འདུ་ཤེས་མེད་པ་བྱེ་བ་ཕྲག་བརྒྱ་དང༌། མི་ཆེ་བ་བྱེ་བ་ཕྲག་བརྒྱ་དང༌། མི་གདུང་བ་བྱེ་བ་ཕྲག་བརྒྱ་དང༌། གྱ་ནོམ་སྣང་བྱེ་བ་ཕྲག་བརྒྱ་དང༌། ཤིན་ཏུ་མཐོང་བྱེ་བ་ཕྲག་བརྒྱ་དང༌། འོག་མིན་གྱི་ལྷའི་རིས་བྱེ་བ་ཕྲག་བརྒྱ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གཅིག་ཅེས་བྱ་སྟེ། ཡངས་ཤིང་རྒྱ་ཆེ་བའོ། །11 ཞེས་པ་ལྟར་རོ། །
གཞན་ཡང་ཆོས་མངོན་པ་མཛོད་རྩ་འགྲེལ་དུ། ཉི་མ་དང་ཟླ་བའི་ཚད་དང་། སའི་གོ་ལ་འདི་དང་ཉི་ཟླ་གཉིས་ཀྱི་ཐག་རིང་ཐུང་། ཉི་མས་རི་རབ་ལ་བསྐོར་བ་ལས་ཉིན་མཚན་འབྱུང་ཚུལ། དེ་བཞིན་དུ་དབྱར་དགུན་གྱི་ཉི་མ་རིང་ཐུང་གི་བཤད་པ་སོགས་དངོས་མཐོང་གི་ཆོས་དུ་མའི་འགྲེལ་བཤད་འབྱུང་བ་རྣམས་དང་། དེ་བཞིན་དུ་དཔལ་དུས་ཀྱི་འཁོར་ལོའི་རྒྱུད་ལས་བྱུང་བའི་སྐར་རྩིས་རིག་པའི་བཤད་པ་རྣམས་ཟུང་དུ་འབྲེལ་ཏེ། འཕགས་བོད་གཉིས་ཀར་སྔོན་གྱི་ནང་པའི་མཁས་པ་རྣམས་ནས་ལོ་ཐོ་འདོན་པ་དང་། ཉི་ཟླ་གཟའ་འཛིན་ནམ་འབྱུང་སྐར་རྩིས་ཀྱི་སྟེང་ནས་ཤེས་པ་སོགས་ཡོད་དོ། །
འཛམ་བུའི་གླིང་དུ་ཐོག་མར་སྣོད་ཆགས་པའི་རྗེས་སུ་བཅུད་ཀྱི་སེམས་ཅན་སོགས་རིམ་གྱིས་བྱུང་ཚུལ་མངོན་པ་མཛོད་དུ་བྱུང་བ་དང་ཚུལ་མཐུན་པ་འདུལ་བ་ལུང་དུའང་རྒྱས་པར་བྱུང་བ་འདིར་དྲངས་ན། འདུལ་བ་རྣམ་པར་འབྱེད་པ་ལས།
དགེ་སློང་དག་འཇིག་རྟེན་འདི་འཆགས་པའི་དུས་གང་ཡིན་པ་དེ་ཡང་ཡོད་དེ། འཇིག་རྟེན་འཆགས་པ་ན་འོད་གསལ་གྱི་ལྷའི་རིས་དེ་ནས་སེམས་ཅན་ཁ་ཅིག་ཚེ་ཟད་ལས་ཟད་བསོད་ནམས་ཟད་པས་ཤི་འཕོས་ཏེ། འདི་ལྟ་བུ་ཉིད་དུ་མི་རྣམས་དང་སྐལ་བ་མཐུན་པ་ཉིད་དུ་འོང་ཞིང་འདིར་ཡང་གཟུགས་ཅན་ཡིད་ལས་བྱུང་བ། མ་ཚང་བ་མེད་པ། དབང་པོ་མ་ཉམས་པ། ཡན་ལག་དང་ཉིང་ལག་ཐམས་ཅད་དང་ལྡན་པ། བཟང་བ། ཁ་དོག་དང་ལྡན་པ། རང་ལས་འོད་འབྱུང་བ། ནམ་མཁའ་ལ་འགྲོ་བ། དགའ་བ་ཟ་བ། དགའ་བའི་ཟས་དང་ལྡན་པ། ཚེ་རིང་ཞིང་ཡུན་རིང་དུ་གནས་སོ། །དེའི་ཚེ་ན་འཇིག་རྟེན་དུ་ཉི་མ་དང་ཟླ་བ་དག་ཀྱང་མ་བྱུང་ངོ༌། །འཇིག་རྟེན་དུ་རྒྱུ་སྐར་དག་ཀྱང་མ་བྱུང༌། མཚན་མོ་དང་ཉིན་མོ་དག་ཀྱང་མ་བྱུང༌། སྐད་ཅིག་དང་ཐང་ཅིག་དང་ཡུད་ཙམ་དག་ཀྱང་མ་བྱུང་། ཟླ་བ་དང༌། ཟླ་བ་ཕྱེད་དང་དུས་ཚིགས་དང་ལོ་དག་ཀྱང་མ་བྱུང་ངོ༌། །བུད་མེད་ཀྱང་མེད། སྐྱེས་པ་ཡང་མེད་དེ། སེམས་ཅན་སེམས་ཅན་ཞེས་བྱ་བ་འབའ་ཞིག་གི་གྲངས་སུ་འགྲོའོ། །དེ་ནས་སེམས་ཅན་བརྐམ་པའི་རང་བཞིན་ཅན་ཞིག་སོར་མོའི་རྩེ་མོས་སའི་བཅུད་མྱོང་བར་བྱེད་དོ། །ཇི་ལྟ་ཇི་ལྟར་མྱོང་བར་བྱེད་པ་དེ་ལྟ་དེ་ལྟར་འདོད་པར་བྱེད་དོ། །ཇི་ལྟ་ཇི་ལྟར་འདོད་པར་བྱེད་པ་དེ་ལྟ་དེ་ལྟར་ཁམ་གྱི་ཟས་ཀྱི་རྩོམ་པས་ཟོས་པར་གྱུར་ཏོ། །སེམས་ཅན་གཞན་དག་གིས་ཀྱང་སེམས་ཅན་དེ་སོར་མོའི་རྩེ་མོས་སའི་བཅུད་མྱོང་བར་བྱེད་པ་ན། ཇི་ལྟ་ཇི་ལྟར་མྱོང་བར་བྱེད་པ་དེ་ལྟ་དེ་ལྟར་འདོད་པར་བྱེད་པ་དང༌། ཇི་ལྟ་ཇི་ལྟར་འདོད་པར་བྱེད་པ་དེ་ལྟ་དེ་ལྟར་ཁམ་གྱི་ཟས་ཀྱི་རྩོམ་པས་ཟོས་པར་གྱུར་པ་མཐོང་ངོ༌། །མཐོང་ནས་སེམས་ཅན་དེ་དག་ཀྱང་སོར་མོའི་རྩེ་མོས་སའི་བཅུད་མྱོང་བར་བྱེད་དོ། །ཇི་ལྟ་ཇི་ལྟར་མྱོང་བར་བྱེད་པ་དེ་ལྟ་དེ་ལྟར་འདོད་པར་བྱེད་དོ༑ །ཇི་ལྟ་ཇི་ལྟར་འདོད་པར་བྱེད་པ་དེ་ལྟ་དེ་ལྟར་ཁམ་གྱི་ཟས་ཀྱི་རྩོམ་པས་ཟོས་པར་གྱུར་ཏོ། །གང་གི་ཕྱིར་སེམས་ཅན་དེ་དག་གིས་སའི་བཅུད་ཁམ་གྱི་ཟས་ཀྱི་རྩོམ་པས་ཟོས་པར་གྱུར་པ་དེའི་ཕྱིར་དེ་དག་གི་ལུས་ལ་སྲ་བ་ཉིད་དང༌། ལྕི་བ་ཉིད་བྱུང་ཞིང་དེ་དག་གི་ཁ་དོག་གསལ་བ་བཟང་པོ་གང་ཡིན་པ་དེ་ཡང་མེད་པར་གྱུར། འཇིག་རྟེན་དུ་མུན་པ་ཡང་བྱུང་བར་གྱུར་ཏོ། །དགེ་སློང་དག་ཆོས་ཉིད་ཀྱིས་ན་འཇིག་རྟེན་དུ་མུན་པ་བྱུང་ན་འཇིག་རྟེན་དུ་ཉི་མ་དང་ཟླ་བ་དག་ཀྱང་འབྱུང་བར་འགྱུར་རོ། །འཇིག་རྟེན་དུ་རྒྱུ་སྐར་དག་དང༌། མཚན་མོ་དང༌། ཉིན་མོ་དག་དང༌། སྐད་ཅིག་དང་ཐང་ཅིག་དང་ཡུད་ཙམ་དག་དང༌། ཟླ་བ་དང་ཟླ་བ་ཕྱེད་དང༌། དུས་ཚིགས་དང་ལོ་དག་ཀྱང་འབྱུང་བར་འགྱུར་རོ།།12 ཞེས་དང་།
ཡང་སེམས་ཅན་རྣམས་ལས་ཁ་ཟས་མང་པོ་ཟ་བ་རྣམས་མདོག་ངན་པ་དང་། ཁ་ཟས་ཉུང་ངུ་ཟ་བ་རྣམས་མདོག་བཟང་བར་གྱུར་ཚུལ་དང་། དེ་ལྟར་ཁ་ཟས་སྣ་ཚོགས་ཀྱི་རྐྱེན་གྱིས་ཁ་དོག་སྣ་ཚོགས་པ་བྱུང་བ་དང་། དེ་ལ་བརྟེན་ནས་ང་ནི་མདོག་བཟང་། ཁྱོད་ནི་མདོག་ངན་པ་ཡིན་ནོ་ཞེས་གཅིག་གིས་གཅིག་ལ་སྐྱོན་བརྗོད་པ་དང་། མདོག་ལེགས་པ་རྣམས་ལ་མངོན་པའི་ང་རྒྱལ་སྐྱེས་པ་སོགས་སྡིག་པ་མི་དགེ་བའི་གཞི་ལ་ཞུགས་ནས་སའི་བཅུད་ནུབ་ཚུལ་དང་། སའི་བཅུད་ནུབ་པའི་རྗེས་སུ་ཁ་དོག་དང་དྲི་རོ་ཕུན་སུམ་ཚོགས་པའི་སའི་ཞག་བྱུང་བ་དང་། དེ་ཡང་ནུབ་རྗེས་ཁ་དོག་དང་དྲི་རོ་ཕུན་སུམ་ཚོགས་པའི་མྱུ་གུའི་ཚལ་བྱུང་བ་དང་། དེ་ནས་སེམས་ཅན་རྣམས་སྡིག་པ་མི་དགེ་བའི་གཞི་ལ་ཞུགས་པས་མྱུ་གུའི་ཚལ་ཡང་ནུབ་སྟེ། དེ་རྗེས་མ་རྨོས་མ་བཏབ་པའི་འབྲས་སཱ་ལུའི་འབྲུ་ཁ་དོག་ཕུན་སུམ་ཚོགས་པ་དང༌། དྲི་ཕུན་སུམ་ཚོགས་པ་དང༌། རོ་ཕུན་སུམ་ཚོགས་པ་འབྱུང་བར་གྱུར་ཏེ། ནང་བརྔས་ན་ནུབ་སྐྱེ་ནུབ་བརྔས་ན་ནང་སྐྱེའོ། །དེ་ལྟར་བརྔས་ཤིང་བརྔས་ཤིང་སྐྱེ་ལ་བརྔས་པར་ཡང་མི་མངོན་ཏེ། སེམས་ཅན་རྣམས་ཀྱིས་མ་རྨོས་མ་བཏབ་པའི་འབྲས་སཱ་ལུའི་འབྲུ་དེ་དག་རིམ་གྱིས་ཡོངས་སུ་ལོངས་སྤྱད་པས་ལུས་ལ་བཤང་གཅི་དང་ལྡན་པས་ཕོ་མོའི་དབང་པོ་དོད་དེ་འཁྲིག་པ་སྤྱོད་ཅིང་། ཆོས་དང་ཆོས་མིན་དང་ཁྱིམ་རྣམས་རིམ་བཞིན་བྱུང་སྟེ།
དེ་ཉིད་ལས།
དེ་དག་དེ་ཟ་ཞིང་ཟས་དེ་དང་ལྡན་ལ་ཚེ་རིང་ཞིང་ཡུན་རིང་དུ་གནས་སོ། །དེ་དག་ལས་གང་ཟས་ཆེས་ཆུང་ངུ་ཟ་བ་དེ་ནི་ཁ་དོག་དང་ལྡན་པར་འགྱུར་ལ། གང་ཟས་ཆེས་ཆེར་ཟ་བ་དེ་ནི་ཁ་དོག་ངན་པར་འགྱུར་རོ། །དེ་ལྟར་ཟས་རྣམ་གཉིས་ཉིད་ལ་བརྟེན་ནས་ཁ་དོག་རྣམ་གཉིས་ཉིད་དུ་མངོན་ལ། ཁ་དོག་རྣམ་གཉིས་ཉིད་དུ་གྱུར་པ་ན། སེམས་ཅན་གྱིས་སེམས་ཅན་ལ་ཀྭའེ་སེམས་ཅན་ང་ནི་ཁ་དོག་དང་ལྡན་པ་ཡིན་ལ་ཁྱོད་ནི་ཁ་དོག་ངན་པ་ཡིན་ནོ་ཞེས་ཁྱད་དུ་གསོད་པར་བྱེད་དོ། །དེ་དག་ཁ་དོག་གིས་མངོན་པའི་ང་རྒྱལ་ཅན་དུ་གྱུར་པ་ན་སྡིག་པ་ཅན་མི་དགེ་བའི་ཆོས་དེ་དག་ཉིད་ཡང་དག་པར་བླངས་པའི་རྒྱུས་སའི་བཅུད་མེད་པར་གྱུར་ཏོ། །13 ཞེས་སོགས་དང་།
ཡང་དེ་ཉིད་ལས།
དགེ་སློང་དག་སེམས་ཅན་དེ་དག་གི་སའི་བཅུད་མེད་པར་གྱུར་པ་ན། ས་ཞག་ཁ་དོག་ཕུན་སུམ་ཚོགས་པ། དྲི་ཕུན་སུམ་ཚོགས་པ། རོ་ཕུན་སུམ་ཚོགས་པ་བྱུང་བར་གྱུར་ཏེ། ཁ་དོག་གིས་ནི་འདི་ལྟ་བུ་སྟེ། འདི་ལྟ་སྟེ། དཔེར་ན་དོང་ཀའི་མེ་ཏོག་ལྟ་བུའོ། །རོས་ནི་འདི་ལྟ་བུ་སྟེ། འདི་ལྟ་སྟེ། དཔེར་ན་སྦྲང་བུའི་སྦྲང་རྩི་མ་བསྐོལ་བ་ལྟ་བུའོ། །དེ་དག་དེ་ཟ་ཞིང་ཟས་དེ་དང་ལྡན་ལ་ཚེ་རིང་ཞིང་ཡུན་རིང་དུ་གནས་སོ། །དེ་དག་ལས་གང་ཟས་ཆེས་ཆུང་ངུ་ཟ་བ་དེ་ནི་ཁ་དོག་དང་ལྡན་པར་གྱུར་ལ། གང་ཟས་ཆེས་ཆེར་ཟ་བ་དེ་ནི་ཁ་དོག་ངན་པར་འགྱུར་རོ། །དེ་ལྟར་ཟས་རྣམ་གཉིས་ཉིད་ལ་བརྟེན་ནས་ཁ་དོག་རྣམ་གཉིས་ཉིད་དུ་མངོན་ལ། ཁ་དོག་རྣམ་གཉིས་ཉིད་དུ་གྱུར་པ་ན་སེམས་ཅན་གྱིས་སེམས་ཅན་ལ་ཀྭའེ་སེམས་ཅན་ང་ནི་ཁ་དོག་དང་ལྡན་པ་ཡིན་ལ་ཁྱོད་ནི་ཁ་དོག་ངན་པ་ཡིན་ནོ་ཞེས་ཁྱད་དུ་གསོད་པར་བྱེད་དོ། །དེ་དག་ཁ་དོག་གིས་མངོན་པའི་ང་རྒྱལ་ཅན་དུ་གྱུར་པ་ན་སྡིག་པ་ཅན་མི་དགེ་བའི་ཆོས་དེ་དག་ཉིད་ཡང་དག་པར་བླངས་པའི་རྒྱུས་ས་ཞག་མེད་པར་གྱུར་ཏོ། །14 ཞེས་དང་།
ཡང་དེ་ཉིད་ལས།
དགེ་སློང་དག་སེམས་ཅན་དེ་དག་གི་ས་ཞག་མེད་པར་གྱུར་པ་ན་མྱུ་གུའི་ཚལ་ཁ་དོག་ཕུན་སུམ་ཚོགས་པ། དྲི་ཕུན་སུམ་ཚོགས་པ། རོ་ཕུན་སུམ་ཚོགས་པ་བྱུང་བར་གྱུར་ཏེ། ཁ་དོག་གིས་ནི་འདི་ལྟ་བུ་སྟེ། འདི་ལྟ་སྟེ། དཔེར་ན་ཀ་དམ་བུ་ཀའི་མེ་ཏོག་ལྟ་བུའོ། །རོས་ནི་འདི་ལྟ་བུ་སྟེ། འདི་ལྟ་སྟེ། དཔེར་ན་སྦྲང་བུའི་སྦྲང་རྩི་མ་བསྐོལ་བ་ལྟ་བུའོ། །དེ་དག་དེ་ཟ་ཞིང་ཟས་དེ་དང་ལྡན་ལ་ཚེ་རིང་ཞིང་ཡུན་རིང་དུ་གནས་སོ། །དེ་དག་ལས་གང་ཟས་ཆེས་ཆུང་ངུ་ཟ་བ་དེ་ནི་ཁ་དོག་དང་ལྡན་པར་འགྱུར་ལ། གང་ཟས་ཆེས་ཆེར་ཟ་བ་དེ་ནི་ཁ་དོག་ངན་པར་འགྱུར་རོ། །དེ་ལྟར་ཟས་རྣམ་གཉིས་ཉིད་ལ་བརྟེན་ནས་ཁ་དོག་རྣམ་གཉིས་ཉིད་དུ་མངོན་ལ། ཁ་དོག་རྣམ་གཉིས་ཉིད་དུ་གྱུར་པ་ན་སེམས་ཅན་གྱིས་སེམས་ཅན་ལ་ཀྭའེ་སེམས་ཅན་ང་ནི་ཁ་དོག་དང་ལྡན་པ་ཡིན་ལ་ཁྱོད་ནི་ཁ་དོག་ངན་པ་ཡིན་ནོ་ཞེས་ཁྱད་དུ་གསོད་པར་བྱེད་དོ། །དེ་དག་ཁ་དོག་གིས་མངོན་པའི་ང་རྒྱལ་ཅན་དུ་གྱུར་པ་ན་སྡིག་པ་ཅན་མི་དགེ་བའི་ཆོས་དེ་དག་ཉིད་ཡང་དག་པར་བླངས་པའི་རྒྱུས་མྱུ་གུའི་ཚལ་མེད་པར་གྱུར་ཏོ། །15 ཞེས་དང་།
ཡང་དེ་ཉིད་ལས།
དགེ་སློང་དག་སེམས་ཅན་དེ་དག་གི་མྱུ་གུའི་ཚལ་མེད་པར་གྱུར་པ་ན་མ་རྨོས་མ་བཏབ་པའི་འབྲས་སཱ་ལུའི་འབྲུ། སོ་བ་མེད་པ། སྦུན་པ་མེད་པ། དག་པ་གཙང་བ། སོར་བཞི་པ། ཀུན་ནས་མ་དཀྲིས་པ་ནུབ་བརྔས་ན་ནང་རྒྱས་ཤིང་ཕྱིར་སྐྱེ་ལ། ནང་བརྔས་ན་ནུབ་རྒྱས་ཤིང་ཕྱིར་སྐྱེ་བ། བརྔས་སོ་ཅོག་ཕྱིར་སྐྱེ་བ། བརྔས་པར་ཡང་མི་མངོན་པ་བྱུང་བར་གྱུར་ཏེ། དེ་དག་དེ་ཟ་ཞིང་ཟས་དེ་དང་ལྡན་ལ་ཚེ་རིང་ཞིང་ཡུན་རིང་དུ་གནས་སོ། །གང་གི་ཕྱིར་སེམས་ཅན་དེ་དག་གིས་མ་རྨོས་མ་བཏབ་པའི་འབྲས་སཱ་ལུའི་འབྲུ་ཁམ་གྱི་ཟས་ཀྱི་རྩོམ་པས་ཟོས་པར་གྱུར་པ་དེའི་ཕྱིར་དེ་དག་ལ་དབང་པོ་ཐ་དད་པ་བྱུང་བར་གྱུར་ཏེ། ཁ་ཅིག་ནི་ཕོའི་དབང་པོ་དང་ལྡན། ཁ་ཅིག་ནི་མོའི་དབང་པོ་དང་ལྡན་ནོ། །དེ་ན་གང་དག་ཕོའི་དབང་པོ་དང་ལྡན་པ་དང༌། གང་དག་མོའི་དབང་པོ་དང་ལྡན་པ་དེ་དག་གཅིག་ལ་གཅིག་མིག་གིས་མིག་ལ་བརྟེན་ཏེ་ལྟ་བར་བྱེད་དོ། །ཇི་ལྟ་ཇི་ལྟར་གཅིག་ལ་གཅིག་མིག་གིས་མིག་ལ་བརྟེན་ཏེ་ལྟ་བར་བྱེད་པ་དེ་ལྟ་དེ་ལྟར་ཀུན་ཏུ་ཆགས་སོ། །ཇི་ལྟ་ཇི་ལྟར་ཀུན་ཏུ་ཆགས་པ་དེ་ལྟ་དེ་ལྟར་དྲལ་ཏོ། །ཇི་ལྟ་ཇི་ལྟར་དྲལ་བ་དེ་ལྟ་དེ་ལྟར་ལོག་པར་ཞུགས་སོ། །སེམས་ཅན་གཞན་དག་གིས་ཀྱང་སེམས་ཅན་སེམས་ཅན་ལ་ལོག་པར་ཞུགས་པ་མཐོང་ངོ༌། །མཐོང་ནས་སས་ཀྱང་འཐོར་བར་བྱེད། བོང་བ་དང༌། གསེག་མ་དང་གྱོ་མོ་དང་གྱོ་དུམ་དག་ཀྱང་འཕེན་པར་བྱེད་ཅིང༌། འདི་སྐད་ཅེས་སེམས་ཅན་ངན་པ་གྲོང་བ་བྱ་བ་མ་ཡིན་པ་བྱེད་པ། སེམས་ཅན་ངན་པ་གྲོང་བ་བྱ་བ་མ་ཡིན་པ་བྱེད་པ། ཀྭའེ་སེམས་ཅན་ཁྱོད་ཅིའི་ཕྱིར་སེམས་ཅན་སུན་པར་བྱེད་ཅེས་ཀྱང་ཟེར་ཏེ་འདི་ལྟ་སྟེ། དཔེར་ན་དེང་སང་སེམས་ཅན་དག་བག་སར་བག་མར་ལེན་པ་ན་ཕྱེ་མས་ཀྱང་འཐོར་བར་བྱེད། དྲི་དང་། མེ་ཏོག་དང་། འབྲས་ཡོས་དག་གིས་ཀྱང་འཐོར་བར་བྱེད་ཅིང༌། འདི་སྐད་ཅེས་སྲུ་བདེ་བར་གྱུར་ཅིག་ཅེས་ཀྱང་ཟེར་བ་དེ་བཞིན་དུ་སེམས་ཅན་དེ་དང་དེ་དག་གིས་ཀྱང་སེམས་ཅན་སེམས་ཅན་ལ་ལོག་པར་ཞུགས་པ་མཐོང་ནས་སས་ཀྱང་འཐོར་བར་བྱེད། བོང་བ་དང་། གསེག་མ་དང༌། གྱོ་མོ་དང་། གྱོ་དུམ་དག་ཀྱང་འཕེན་པར་བྱེད་ཅིང་འདི་སྐད་ཅེས་སེམས་ཅན་ངན་པ་གྲོང་བ་བྱ་བ་མ་ཡིན་པ་བྱེད་པ། སེམས་ཅན་ངན་པ་གྲོང་བ་བྱ་བ་མ་ཡིན་པ་བྱེད་པ། ཀྭའེ་སེམས་ཅན་ཁྱོད་ཅིའི་ཕྱིར་སེམས་ཅན་སུན་པར་བྱེད་ཅེས་ཀྱང་ཟེར་རོ། །དགེ་སློང་དག་དེ་ལྟར་ན་སྔོན་ཆོས་མ་ཡིན་པར་གྲགས་པ་གང་ཡིན་པ་དེ་ནི་དེང་སང་ཆོས་སུ་གྲགས་ལ། སྔོན་འདུལ་བ་མ་ཡིན་པར་གྲགས་པ་གང་ཡིན་པ་དེ་ནི་དེང་སང་འདུལ་བར་གྲགས། སྔོན་སྨད་པར་བྱ་བ་གང་ཡིན་པ་དེ་ནི་དེང་སང་བསྟོད་པར་བྱ་བ་ཡིན་ནོ། །དེ་ཉི་མ་གཅིག་ཙམ་སྤོང་བར་བྱེད། ཉི་མ་གཉིས་སམ་གསུམ་མམ་བདུན་ཙམ་སྤོང་བར་བྱེད་དོ། །གང་གི་ཕྱིར་སེམས་ཅན་དེ་དག་སྡིག་པ་ཅན་དམ་པ་མ་ཡིན་པའི་ཆོས་དེ་ལ་ཤིན་ཏུ་སྡང་བར་བྱེད་པས་བརྟུལ་ཞུགས་ལ་ཞུགས་པ་དེའི་ཕྱིར། དེ་དག་ཁྱིམ་རྩིག་པ་ལ་ཞུགས་ཏེ་བདག་ཅག་གིས་འདིར་བྱ་བ་མ་ཡིན་པ་བྱའོ། །བདག་ཅག་གིས་འདིར་བྱ་བ་མ་ཡིན་པ་བྱའོ་ཞེས་ཟེར་བ་ལས་ཁྱིམ་ཁྱིམ་ཞེས་བྱ་བའི་མིང་བྱུང་ངོ༌། །དགེ་སློང་དག་འདི་ནི་ཁྱིམ་གྱི་ལས་ཀྱི་མཐའ་དག་འཇིག་རྟེན་དུ་འབྱུང་བའི་དང་པོ་རྩོམ་པ་ཡིན་ཏེ།16 ཞེས་སོགས་རྒྱས་པར་གསུངས་ཤིང་།
དེ་བཞིན་དུ་བསྟན་བཅོས་འཇིག་རྟེན་བཞག་པར་ཡང་རྒྱས་པར་གསུངས་སོ། །
དེས་ན་སྤྱིར་ནང་པ་སངས་རྒྱས་པའི་གཞུང་དུ་ནི།17* དེའི་དུས་ཀྱི་འཕགས་ཡུལ་གྱི་གྲུབ་མཐའ་སྨྲ་བ་སྤྱིའི་སྲོལ་དང་མཐུན་པར། འཇིག་རྟེན་འདིར་བཅུད་ཀྱི་སེམས་ཅན་མིའི་འགྲོ་བ་ཐོག་མར་ཆགས་སྐབས་བསྐལ་པ་རྫོགས་ལྡན་དང༌། བསྐལ་པ་གསུམ་ལྡན། བསྐལ་པ་གཉིས་ལྡན། དེ་ནས་རྩོད་ལྡན་བཅས་རིམ་པར་བྱུང་བའི་བཤད་པ་བཀོད་ཅིང་། རྩོད་ལྡན་ནི་ཚེ་ལོ་བརྒྱ་པའི་སྐབས་འདི་ཡིན་པ་དང་། འདི་ལ་སྙིགས་མ་ལྔ་བདོ་བའི་དུས་ཞེས་དུས་ཚོད་དམན་པའི་གནས་སྐབས་སུ་བརྩི་ཞིང་། རྫོགས་ལྡན་གྱི་དུས་སུ་མི་རྣམས་རང་བཞིན་གྱིས་ཆོས་ལ་སྤྱོད་པ་ལས་ཆོས་མ་ཡིན་པའི་བྱ་བ་གང་ཡང་མི་བྱེད་ཅིང༌། ཆོས་མ་ཡིན་པའི་བྱ་བ་གཅིག་འཇིག་རྟེན་དུ་བྱུང་སྐབས་བསྐལ་པ་དེ་རྫོགས་ལྡན་མིན་པར་གསུམ་ལྡན་དུ་འགྱུར་བ་དང༌། ཆོས་མ་ཡིན་པའི་བྱ་བ་གཉིས་བྱུང་སྐབས་གཉིས་ལྡན། ཆོས་མ་ཡིན་པའི་སྡིག་པ་མི་དགེ་བའི་ལས་ཐམས་ཅད་བྱུང་སྐབས་རྩོད་ལྡན་གྱི་དུས་ཞེས་བརྗོད་པ་སོགས་ལ་ནི་འཕགས་པའི་ཡུལ་གྱི་སྔོན་གྱི་གྲུབ་མཐའ་སྨྲ་བ་རྣམས་ཕྱོགས་མཐུན་ནོ། །
1 སྡེ་དགེ བསྟན། ཚད་མ། ཅེ། ཚད་མ་གྲུབ་པའི་ལེའུ། ཤླཽཀ ༡༠ ཤོག ༡༠༨ ན། དཔེ་བསྡུར་མ། དེབ། ༩༧ ཤོག ༥༠༡
2 གོང་མཚུངས། ཤླཽཀ ༢༤ ཤོག ༡༠༨ བ། དཔེ་བསྡུར་མ། དེབ། ༩༧ ཤོག ༥༠༢
3 སྡེ་དགེ བསྟན། དབུ་མ། ཛ། ལེའུ་དགུ་པ། ཤླཽཀ ༡༣༤ ཤོག ༣༦ བ། དཔེ་བསྡུར་མ། དེབ། ༥༨ ཤོག ༨༥
4 སྡེ་དགེ བསྟན། དབུ་མ། ཛ། ལེའུ་གསུམ་པ། ཤོག ༡༡༠ བ། དཔེ་བསྡུར་མ། དེབ། ༥༨ ཤོག ༢༦༩
* ྋགོང་ས་མཆོག་གི་གསུང་རྩོམ་དུ། ནང་པའི་ངོས་ནས་བཤད་ན། ཐོག་མ་ངེས་ཅན་གཅིག་ཁོ་ན་ཡོད་པའི་ལྟ་སྟངས་འདི་ནི་རྙོག་དྲ་ཅན་ཞིག་ཡིན། འདི་འདྲའི་རང་རྐྱ་ཐུབ་པའི་ཐོག་མ་ཞིག་ཡོད་ཚེ་གཏན་ཚིགས་རིག་པའི་འགྲོ་ལུགས་ལྟར་ན་འདམ་ཀ་གཉིས་ལས་མེད། འཇིག་རྟེན་བཀོད་པ་པོ་སྟེ་རྒྱུ་འབྲས་ཀྱི་ཆོས་ཉིད་ལས་འདས་ཤིང་ཁྱད་དུ་འཕགས་པའི་སྐྱེས་བུ་ཞིག་གིས་འཇིག་རྟེན་འདི་བསྐྲུན་པ་དང་། ཡང་ན་རྒྱུ་རྐྱེན་གང་ཡང་མེད་པར་འཇིག་རྟེན་འདི་ཐོལ་བྱུང་དུ་གྲུབ་པའི་ལྟ་ཚུལ་གཉིས་ཡིན། ནང་པས་འདོད་ཚུལ་འདི་གཉིས་ཀ་ཁས་ལེན་མི་བྱེད།
5 སྡེ་དགེ བསྟན། སེམས་ཙམ། རི། ཀུན་ལས་བཏུས་དང་པོ། ཤོག ༦༥ བ། དཔེ་བསྡུར་མ། དེབ། ༧༦ ཤོག ༡༦༧
6 སྡེ་དགེ བསྟན། མདོ་འགྲེལ། ཆི། བམ་པོ་དང་པོ། ཤོག ༥ ན། དཔེ་བསྡུར་མ། དེབ། ༦༦ ཤོག ༧༢༥
7 སྡེ་དགེ བསྟན། མདོ་སྡེ། ཚ། ཤོག ༡༡༦ ན། དཔེ་བསྡུར་མ། དེབ། ༦༢ ཤོག ༣༡༥
8 སྡེ་དགེ བསྟན། སེམས་ཙམ། རི། ཀུན་ལས་བཏུས་དང་པོ། ཤོག ༦༦ ན། དཔེ་བསྡུར་མ། དེབ། ༧༦ ཤོག་༡༦༩
9 སྡེ་དགེ བསྟན། མངོན་པ། ཀུ གནས་གསུམ་པ། ཤོག ༡༤༤ ན། དཔེ་བསྡུར་མ། དེབ། ༧༩ ཤོག ༣༥༥
10 སྡེ་དགེ བསྟན། མངོན་པ། ཀུ གནས་གསུམ་པ། ཤླཽཀ ༧༣-༧༤ ཤོག ༩ བ། དཔེ་བསྡུར་མ། དེབ། ༧༩ ཤོག ༢༡
* ྋགོང་ས་མཆོག་གི་གསུང་རྩོམ་དུ། གོ་ལའི་དབྱིབས་དང་ཚད། ཉི་ཟླ་སོགས་ཀྱི་འཁོར་བགྲོད། ཉི་ཟླ་གཟའ་འཛིན་སོགས་ཀྱི་འགྲེལ་བཤད་བཅས་གནད་བྱེ་བྲག་པ་མང་པོ་ཞིག་ལ་སངས་རྒྱས་པའི་གཞུང་ཆོས་མངོན་པ་ལྟ་བུར་རི་རབ་དཀྱིལ་དུ་བྱས་ཤིང་། འཛམ་གླིང་ལེབ་མོ་དང་། ཉི་ཟླ་སོགས་རྒྱུ་སྐར་རྣམས་འཛམ་གླིང་ལ་ཚུར་བསྐོར་བའི་བཤད་པ་ཐོན་པ་ནི། སྔོན་གྱི་རྒྱ་གར་གྱི་རིག་བྱེད་སོགས་ཀྱི་བཤད་པ་གཞིར་བཞག་པར་མངོན།
11 སྡེ་དགེ བཀའ། མདོ་སྡེ། ཁ། ལེའུ་བཅུ་གཉིས་པ། ཤོག ༧༧ ན། དཔེ་བསྡུར་མ། དེབ། ༤༦ ཤོག ༡༨༦
12 སྡེ་དགེ བཀའ། འདུལ་བ། ཅ། བམ་པོ་གསུམ་པ། ཤོག ༤༩ ན། དཔེ་བསྡུར་མ། དེབ། ༥ ཤོག ༡༢༨
13 སྡེ་དགེ བཀའ། འདུལ་བ། ཅ། བམ་པོ་གསུམ་པ། ཤོག ༤༩ བ། དཔེ་བསྡུར་མ། དེབ། ༥ ཤོག ༡༣༠
14 སྡེ་དགེ བཀའ། འདུལ་བ། ཅ། བམ་པོ་གསུམ་པ། ཤོག ༤༩ བ། དཔེ་བསྡུར་མ། དེབ། ༥ ཤོག ༡༣༠
15 སྡེ་དགེ བཀའ། འདུལ་བ། ཅ། བམ་པོ་གསུམ་པ། ཤོག ༥༠ ན། དཔེ་བསྡུར་མ། དེབ། ༥ ཤོག ༡༣༢
16 སྡེ་དགེ བཀའ། འདུལ་བ། ཅ། བམ་པོ་གསུམ་པ། ཤོག ༥༠ བ། དཔེ་བསྡུར་མ། དེབ། ༥ ཤོག ༡༣༣
17* དེང་རབས་ཚན་རིག་པ་རྣམས་ནི། འཛམ་བུའི་གླིང་དུ་མིའི་འགྲོ་བ་བྱུང་ཚུལ་སྔར་བཤད་པ་དང་མི་འདྲ་བ་ནི། མིའི་འགྲོ་བ་རྣམས་སྤྲེལ་གྱི་རིགས་ལས་བྱུང་བ་དང་། ཐོག་མར་རྐང་ལག་བཞི་པོ་ས་ལ་བཙུགས་ནས་འགྲོ་བ་དང༌། སྔར་གྱི་མི་རྣམས་དུད་འགྲོ་ལྟར་ཤེས་རིག་གི་ཚད་མཐོ་བ་མེད་པ་དང་། གང་འཚམས་ནས་རྡོ་དང་ལྕགས་རིགས་ཀྱི་ལག་ཆ་རིམ་བཞིན་བེད་སྤྱོད་བྱེད་ཅིང་། རིམ་པས་མིའི་དཔལ་ཡོན་དར་བ་ལས་ད་ལྟའི་ཚན་རིག་དང་འཕྲུལ་ཆས་ཡར་རྒྱས་ཀྱི་རྩེ་མོར་སོན་པའི་བར་སླེབས་པར་འདོད།
– སྤྱི་ནོར་ྋགོང་ས་ྋསྐྱབས་མགོན་ཆེན་པོའི་བཀའ་ཁྱབ་ལམ་སྟོན་འོག་ཀུན་བཏུས་རྩོམ་སྒྲིག་ཚོགས་ཆུང་ནས་རྩོམ་སྒྲིག་ཞུས་པ། ནང་པའི་ཚན་རིག་དང་ལྟ་གྲུབ་ཀུན་བཏུས། པོད་དང་པོ། གཞི་དངོས་པོའི་རྣམ་གཞག་གམ་ཚན་རིག སྟོད་ཆ། ནས་ཟུར་འདོན་ཞུས།
སྐབས་ལྔ་པ། སྣོད་བཅུད་ཀྱི་འཇིག་རྟེན་ཆགས་འཇིག་གི་རིམ་པ་བཤད་པ།
༡ མངོན་པའི་གཞུང་སོགས་ནས་བཤད་པའི་འཇིག་རྟེན་ཆགས་རིམ།
(ཀུན་བཏུས། པོད་ལྔ་པ།)
– ཀུན་བཏུས་རྩོམ་སྒྲིག་ཚོགས་ཆུང་།
སྤྱིར་སྣོད་བཅུད་ཀྱི་འཇིག་རྟེན་ཆགས་འཇིག་གི་ཚུལ་ལ། སྔོན་གྱི་འཕགས་ཡུལ་གྱི་ལྟ་གྲུབ་སྨྲ་བ་རྣམས་འདོད་ཚུལ་མི་མཐུན་པ་མང་པོ་ཞིག་བྱུང་ཞིང་། དེ་དག་ལས་བྱེ་བྲག་པ་སོགས་མུ་སྟེགས་པ་མང་པོ་ཞིག་གིས་ད་ལྟའི་འཇིག་རྟེན་གྱི་ཁམས་འདི་མ་ཆགས་གོང་ས་རྡུལ་ཕྲ་མོ་དང་། ཆུ་རྡུལ་ཕྲ་མོ། མེ་རྡུལ་ཕྲ་མོ། རླུང་རྡུལ་ཕྲ་མོ་སོགས་རྡུལ་ཕྲན་མང་པོ་ཞིག་བར་སྣང་སྟོང་པའི་ནང་སོ་སོར་མི་འཇིག་པར་གནས་ནས་ཡོད་པ་ལ། ལྷ་དབང་ཕྱུག་ཆེན་པོས་ནམ་མཁའ་སྟོང་པ་དེར་འཇིག་རྟེན་གྱི་ཁམས་ཤིག་བཟོ་དགོས་སྙམ་ནས་བློའི་འཕེན་པ་བཏང་བ་དང་། སེམས་ཅན་རྣམས་ཀྱི་ཆོས་དང་ཆོས་མིན་གྱི་ལས་ཡོངས་སུ་སྨིན་པའི་དབང་གིས་ཐོག་མར་རླུང་རྡུལ་ཕྲ་མོ་གཉིས་མཉམ་དུ་སྦྱོར་བར་བྱེད་ཅིང་། དེ་ནས་རླུང་རྡུལ་ཕྲ་མོ་གསུམ་སྦྱོར་བར་བྱེད་དོ། །དེ་ལྟ་བུའི་རིམ་པས་རླུང་རྡུལ་རྣམས་ཀྱིས་འབྲས་བུའི་རྫས་རྩོམ་པར་བྱས་ཏེ་རླུང་གི་ཕུང་པོ་ཆེན་པོ་ཆགས་ཤིང་། དེའི་སྟེང་དུ་ཆུ་རྡུལ་རྣམས་སྔར་ལྟར་སྦྱར་བས་ཆུའི་ཕུང་པོ་ཆེན་པོ་ཆགས་པ་དང་། དེའི་སྟེང་དུ་སའི་དཀྱིལ་འཁོར་ཆེན་པོ་དང་། དེའི་སྟེང་དུ་མེའི་དཀྱིལ་འཁོར་ཆེན་པོ་སྔར་གྱི་རིམ་པ་ལྟར་གྲུབ་པར་གྱུར་པ་སོགས་ལས་སྣོད་བཅུད་ཀྱི་འཇིག་རྟེན་རྣམས་ཆགས་པར་འདོད་པར་བཤད།
མུ་སྟེགས་གྲངས་ཅན་པས་སྤྱི་གཙོ་བོའི་སྟེང་ནས་འཇིག་རྟེན་འདི་དག་རྩ་བའི་སྒྲུབ་གཞི་མཐར་ཐུག་ཅིག་གི་རྣམ་འགྱུར་དུ་འགྲེལ་བརྗོད་བྱེད་ཅིང་། གཞན་ཡང་ལྷ་ཚངས་པ་དང་། ཁྱབ་འཇུག སྒྲའི་ཚངས་པ། བདག་རྟག་པ་སོགས་འཇིག་རྟེན་གྱི་བྱེད་པོར་འདོད་པའི་མུ་སྟེགས་པའང་ཡོད་ཅིང་། རྒྱང་འཕེན་པས་འཇིག་རྟེན་གྱི་ཁམས་འདི་འགྲུབ་ཚུལ་ནི་བེམ་རྫས་ལས་གློ་བུར་ཐོལ་བྱུང་དུ་གྲུབ་པར་བཤད།
ནང་པ་སངས་རྒྱས་པ་རྣམས་ཀྱིས་ནི། སྣོད་བཅུད་ཀྱི་འཇིག་རྟེན་འདི་བྱེད་པ་པོའི་བློའི་གཡོ་བ་སྔོན་དུ་སོང་བ་ལས་གྲུབ་པ་དང་། སྤྱི་གཙོ་བོ་ལས་གྲུབ་པ་དང་། ཡང་རྒྱུ་མེད་ཐོལ་བྱུང་དུ་གྲུབ་པ་སོགས་གཏན་ནས་མི་འདོད་པར། རྐྱེན་ཉིད་འདི་པ་ཙམ་ཞེས་རྒྱུ་དང་རྐྱེན་ཙམ་ལས་གྲུབ་པར་བཤད་དོ། །1
དེ་ལ་འཇིག་རྟེན་ཆགས་ཚུལ་གྱི་རྣམ་གཞག་སྟོན་པའི་འཕགས་ཡུལ་གྱི་ནང་པའི་གཞུང་ལ་མདོ་ཕལ་པོ་ཆེ། མདོ་དྲན་པ་ཉེར་བཞག འཇིག་རྟེན་བཞག་པ། མངོན་པ་གོང་འོག་གི་གཞུང་དང་། དཔལ་དུས་ཀྱི་འཁོར་ལོའི་རྒྱུད་སོགས་མང་དུ་ཡོད་ཀྱང་གཙོ་བོ་ནི། ཆོས་མངོན་པའི་གཞུང་རྣམས་དང་། དུས་ཀྱི་འཁོར་ལོའི་རྒྱུད་རྣམས་ཡིན། དེ་དག་ཏུ་སྣོད་བཅུད་ཀྱི་འཇིག་རྟེན་ཆགས་འཇིག་གི་ཚུལ་དང་། བཅུད་ཀྱི་སེམས་ཅན་གྱི་ཚེ་ཚད། སྣོད་ཀྱི་འཇིག་རྟེན་གྱི་དབྱིབས་བཀོད་ཀྱི་ཁྱད་པར་དང་ཚད་སོགས་ལ་བཤད་ཚུལ་ཅུང་མི་འདྲ་བའི་ཁྱད་པར་ཡོད་ཀྱང་གཞི་རྩའི་ལྟ་ཚུལ་ལ་མི་མཐུན་པ་མེད། དེས་ན་སངས་རྒྱས་པ་རྣམས་ཀྱི་ལུགས་ལ་ཐོག་མའི་རྩོམ་གཞིའི་ས་ཆུ་མེ་རླུང་བཞིའི་རྡུལ་ཕྲ་རབ་དང་། སེམས་ཅན་རྣམས་ཀྱི་ཐུན་མོང་གི་ལས་ལ་བརྟེན་ནས་ཐུན་མོང་གི་འཇིག་རྟེན་གྱི་ཁམས་དེ་བྱུང་བ་དང་། སོ་སོའི་ཐུན་མོང་མ་ཡིན་པའི་ལས་ལ་བརྟེན་ནས་སོ་སོའི་བདེ་བ་དང་སྡུག་བསྔལ་རྣམས་བྱུང་བ་སྟེ། དེ་ལྟར་རང་རང་གི་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་རྐྱེན་རྟེན་འབྲེལ་གྱི་འཁོར་ལོ་འབའ་ཞིག་གི་ལམ་ནས་འགྲེལ་བརྗོད་བྱེད་ཅིང་། ད་ལྟ་རང་ཅག་གནས་སའི་སྣོད་ཀྱི་འཇིག་རྟེན་དང་། བཅུད་ཀྱི་སེམས་ཅན་གཉིས་ལས། ཐོག་མར་སྣོད་ཀྱི་འཇིག་རྟེན་ཆགས་པ་དང་། དེའི་རྗེས་སུ་བཅུད་ཀྱི་སེམས་ཅན་ཆགས་པར་བཞེད་དོ། །
འཕགས་པ་ཐོགས་མེད་ཀྱི་མངོན་པ་ཀུན་བཏུས་ལས། “མཚན་ཉིད་ཀྱིས་ཇི་ལྟ་བུ་ཞེ་ན། གཡོ་བ་མེད་པའི་རྐྱེན་ལས་བྱུང་བ་དང་། མི་རྟག་པའི་རྐྱེན་ལས་བྱུང་བ་དང་། ནུས་པའི་རྐྱེན་ལས་བྱུང་བའི་ཕྱིར་རོ།།”2 ཞེས་རྐྱེན་གསུམ་གྱི་དབང་གིས་འཇིག་རྟེན་འདིའི་འགྲུབ་ཚུལ་ལ་སྡོམ་ཚིག་ཆེན་པོ་ཞིག་བཀོད་དེ། སྐྱེས་བུ་ཁྱད་དུ་འཕགས་པ་ཞིག་གིས་འཇིག་རྟེན་འདི་བཀོད་པ་མི་བཞེད་པར་གསུངས་ཡོད།
མངོན་པ་ཀུན་བཏུས་ཀྱི་གཞུང་འདིས་ནི་སཱ་ལུའི་ལྗང་པའི་མདོ་ལས། “རྟེན་ཅིང་འབྲེལ་བར་འབྱུང་བ་ཞེས་བྱ་བ་ནི་འདི་ལྟ་སྟེ། འདི་ཡོད་པས་འདི་འབྱུང་ལ། འདི་སྐྱེས་པའི་ཕྱིར་འདི་སྐྱེ་བ་སྟེ། གང་འདི་མ་རིག་པའི་རྐྱེན་གྱིས་འདུ་བྱེད་རྣམས།”3 ཞེས་པའི་མདོའི་དོན་ཚན་པ་གསུམ་དུ་བསྡུས་ཏེ། རིམ་པ་བཞིན། “འདི་ཡོད་པས་འདི་འབྱུང་ལ།” ཞེས་པས་གཡོ་བ་མེད་པའི་རྐྱེན་ལས་བྱུང་བ་དང་། “འདི་སྐྱེས་པའི་ཕྱིར་འདི་སྐྱེ་བ་སྟེ།” ཞེས་པས་མི་རྟག་པའི་རྐྱེན་དང་། “གང་འདི་མ་རིག་པའི་རྐྱེན་གྱིས་འདུ་བྱེད་རྣམས།” ཞེས་པས་ནུས་པའི་རྐྱེན་ལས་བྱུང་བ་བསྟན་པ་དང་སྦྱར་ཏེ་གསུངས།
དེ་ལ་དང་པོ་ཕྱི་ནང་གི་དངོས་པོ་རྣམས་གཡོ་བ་མེད་པའི་རྐྱེན་ལས་བྱུང་བར་གསུངས་པའི་དོན་ནི། སྣོད་བཅུད་ཀྱི་འཇིག་རྟེན་འདི་བྱེད་པ་པོ་ཞིག་གི་བློའི་གཡོ་བ་སྔོན་དུ་བཏང་ནས་གྲུབ་པ་མིན་པར། རང་རང་སྐྱེད་བྱེད་ཀྱི་རྒྱུ་དང་རྐྱེན་འབའ་ཞིག་གི་དབང་གིས་གྲུབ་པ་ལ་བྱེད་དོ། །མདོ་ལས་ཀྱང་། “འདི་ཡོད་པས་འདི་འབྱུང་།” ཞེས་རྒྱུ་རྐྱེན་གྱི་རྟེན་འབྲེལ་ཙམ་ལས་འབྱུང་གི། རྒྱུ་དང་རྐྱེན་གྱི་ཁོངས་སུ་མ་གཏོགས་པའི་ཕྱི་རོལ་གྱི་ནུས་མཐུ་ལས་གྲུབ་པ་མིན་པ་དང་། དེ་བཞིན་དུ་སྣོད་བཅུད་ཀྱི་འཇིག་རྟེན་འདི་རྒྱུ་མེད་རྐྱེན་མེད་ལས་ཐོལ་བྱུང་དུ་གྲུབ་པའང་མིན་པར་བསྟན་ཏོ། །
གཉིས་པ་མི་རྟག་པའི་རྐྱེན་ལས་བྱུང་བར་གསུངས་པའི་དོན་ནི། དེ་ལྟ་བུའི་ཕྱི་ནང་གི་དངོས་པོ་རྣམས་རྒྱུ་དང་རྐྱེན་ལས་བྱུང་བར་འདོད་པ་ཙམ་གྱིས་མི་ཆོག་གི་གང་ལས་བྱུང་བའི་རྒྱུ་དེའང་འདུས་བྱས་མི་རྟག་པ་ཞིག་ཡིན་དགོས་ལ། རྟག་པའི་ཆོས་ལས་འབྲས་བུ་མི་རྟག་པའི་ཆོས་འབྱུང་བ་ནི་གནས་མ་ཡིན་པས། ཕྱི་ནང་གི་སྣོད་བཅུད་ཀྱི་ཆོས་རྣམས་གང་ལས་འབྱུང་སའི་རྒྱུ་ཞིག་ཡིན་ཕྱིན། ངེས་པར་དུ་འདུས་བྱས་མི་རྟག་པའི་རང་བཞིན་ཅན་ཞིག་ཡིན་དགོས་པར་རྐྱེན་གཉིས་པ་དེས་སྟོན། དེའི་ཕྱིར་མདོ་ལས། “འདི་སྐྱེས་པའི་ཕྱིར་འདི་སྐྱེ།” ཞེས་གསུངས།
གསུམ་པ་ཕྱི་ནང་གི་དངོས་པོ་རྣམས་ནུས་པའི་རྐྱེན་ལས་བྱུང་བར་གསུངས་པའི་དོན་ནི། རང་ཉིད་གང་ལས་སྐྱེ་བའི་རྒྱུ་དེ་ཡང་འདུས་བྱས་མི་རྟག་པའི་ཆོས་ཤིག་ཡིན་པ་ཙམ་གྱིས་མི་ཆོག་གི། འབྲས་བུ་བྱེ་བྲག་པ་དེ་སྐྱེད་པའི་ནུས་པ་ཡོད་པའི་ཆོས་ཤིག་དགོས་པའོ། །དེའི་ཕྱིར་མདོ་ལས། “གང་འདི་མ་རིག་པའི་རྐྱེན་གྱིས་འདུ་བྱེད་རྣམས།” ཞེས་སོགས་གསུངས་སོ།། མདོར་ན། ནང་པ་སངས་རྒྱས་པའི་ལུགས་ལ། རྒྱུ་མེད་ལས་སྐྱེ་བ་དང་། འཇིག་རྟེན་བྱེད་པ་པོའི་བློའི་གཡོ་བ་སྔོན་དུ་སོང་བ་ལས་གྲུབ་པ་དང་། རྒྱུ་རྟག་པ་ལས་འབྲས་བུ་འབྱུང་བ་སོགས་ཁས་མི་ལེན་ཞིང་། རྒྱུ་དང་འབྲས་བུ་རིགས་མཐུན་པ་དགོས་པ་དང་། རྒྱུ་དང་རྐྱེན་སྣ་ཚོགས་པ་ལས་འབྲས་བུའི་ཁྱད་པར་སྣ་ཚོགས་པ་འབྱུང་བའི་ཚུལ་རྒྱུ་འབྲས་རྟེན་འབྲེལ་འབའ་ཞིག་གི་ལམ་ནས་འགྲེལ་བརྗོད་བྱེད་དོ།།
འཇིག་རྟེན་གྱི་ཁམས་ཆགས་ཚུལ་མངོན་པ་འོག་མའི་གཞུང་དུ་དང་པོ་རླུང་གི་དཀྱིལ་འཁོར། དེ་ནས་ཆུའི་དཀྱིལ་འཁོར། དེ་ནས་སའི་དཀྱིལ་འཁོར་རྣམས་རིམ་བཞིན་ཆགས་པར་གསུངས། དེ་ཡང་འོག་གཞི་ནི་དང་པོར་བར་སྣང་སྟོང་པར་ཡོད་པ་ལ། འཇིག་རྟེན་འཆགས་པའི་སྔ་ལྟས་སུ་གྱུར་བའི་རླུང་འཇམ་བུ་ལྡང་བ་ལོ་གྲངས་དུ་མའི་བར་དུ་འཁྲིགས་པ་ལས་རླུང་གི་དཀྱིལ་འཁོར་ཆགས་ཤིང་། དེ་ནི་སྣོད་ཀྱི་འོག་གཞི་ཡིན་ལ། རླུང་དེའི་མིང་ལ་འཇམ་པོ་ཞེས་དང་། དབྱིབས་ནི་ཟླུམ་པོ། ཁ་དོག་སྣ་ཚོགས་པ། ངོ་བོ་ནི་ས་ལ་སོགས་པ་རྫས་བརྒྱད་ཀྱི་རང་བཞིན་ཡིན་ཡང་རླུང་ཤས་ཆེ་བས་རླུང་གི་དཀྱིལ་འཁོར་ཞེས་བརྗོད་དོ།།
དེ་ལྟ་བུའི་དེའི་སྟེང་དུ་ནམ་མཁའ་ལ་སྤྲིན་འཁྲིགས་པ་ལས་ཆར་གྱི་རྒྱུན་ལོ་མང་པོར་བབ་པ་ལས་ཆུའི་དཀྱིལ་འཁོར་དང་། ཆུ་དེ་ཡུན་རིང་པོར་རླུང་གིས་དཀྲུགས་པ་ལས་སའི་དཀྱིལ་འཁོར་རྣམས་རིམ་བཞིན་ཆགས། ཆུ་དང་སའི་དཀྱིལ་འཁོར་གྱི་སྟེང་དུ་ཆར་གྱི་རྒྱུན་སྔར་ལྟར་བབ་པ་ལ་བརྟེན་ནས་ཕྱིའི་རྒྱ་མཚོ་ཆེན་པོ་ཆགས་ཤིང་། དེའི་ཁམས་རབ་རླུང་གིས་དཀྲུགས་པ་ལ་བརྟེན་ནས་རིའི་རྒྱལ་པོ་རི་རབ་དང་། ཁམས་འབྲིང་རླུང་གིས་བསྲུབས་པ་ལས་གཉའ་ཤིང་འཛིན་སོགས་རི་བདུན་དང་། ཁམས་ཐ་མ་རླུང་གིས་བསྲུབས་པ་ལས་གླིང་བཞི་དང་གླིང་ཕྲན་རྣམས་ཆགས་པར་བཤད་དོ།།
དེ་ལྟར་རིའི་རྒྱལ་པོ་རི་རབ་ལྟེ་བར་བྱས་པའི་ཕྱོགས་བཞི་ན་གླིང་ཆེན་བཞི་དང་། མཚམས་བཞིར་གླིང་ཕྲན་བརྒྱད་གྲུབ་པར་བཤད་ཅིང་། དེའི་མཐའ་འཁོར་དུ་ཉི་མ་དང་ཟླ་བ་དང་རྒྱུ་སྐར་རྣམས་ཀྱིས་བསྐོར་བ་དང་། ལྷོ་ཕྱོགས་ཀྱི་གླིང་ཆེན་ནི་རང་ཅག་གནས་སའི་འཛམ་བུའི་གླིང་འདི་ཉིད་ཡིན་པ་དང་། གླིང་དེ་དག་གི་བར་ན་རྒྱ་མཚོ་ཆེན་པོས་ཁེངས་ནས་ཡོད་པ་དང་། དེ་དག་ཐམས་ཅད་བར་སྣང་སྟོང་པར་རླུང་གི་དཀྱིལ་འཁོར་ལ་བརྟེན་ནས་ཡོད་ཚུལ་སོགས་བཤད་དོ།།4
གླིང་བཞི་གླིང་ཕྲན་ཉི་ཟླ་རི་རབ་སོགས་སྟོང་ལ་སྟོང་སྤྱི་ཕུད་ཀྱི་འཇིག་རྟེན་གྱི་ཁམས་དང་། སྟོང་སྤྱི་ཕུད་དེ་ལྟ་བུ་སྟོང་ལ་སྟོང་གཉིས་པ་བར་མའི་འཇིག་རྟེན་གྱི་ཁམས་དང་། སྟོང་གཉིས་པ་དེ་ལྟ་བུ་སྟོང་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཞེས་བྱའོ། །མདོར་ན་གླིང་བཞི་རི་རབ་སོགས་ནས་ཚངས་པའི་འཇིག་རྟེན་གྱི་ཁམས་བྱེ་བ་བརྒྱ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཞེས་བྱ་ལ། དེ་དག་མཐར་མཉམ་དུ་འཇིག་ཅིང་དང་པོར་མཉམ་དུ་ཆགས་པའི་ཚུལ་སོགས་ཆོས་མངོན་པ་མཛོད་རྩ་འགྲེལ་ལས་གསུངས་ཤིང་།5 རྒྱ་ཆེར་རོལ་བའི་མདོ་ལས་ནི་མཛོད་ལས་བཤད་པ་དང་ཅུང་མི་འདྲ་བར། གླིང་བཞི་པ་ནས་འོག་མིན་གྱི་བར་བྱེ་བ་ཕྲག་བརྒྱ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སུ་གསུངས་སོ།།6
སྤྱིར་ནང་པ་སངས་རྒྱས་པ་སོགས་ཀྱིས་འཇིག་རྟེན་གྱི་ཁམས་ལ་འདོད་ཁམས་དང་། གཟུགས་ཁམས་དང་། གཟུགས་མེད་ཁམས་བཅས་གསུམ་སྟེ། དེ་གསུམ་ནི་རིམ་བཞིན་ཕྱི་གཟུགས་སྒྲ་སོགས་འདོད་པའི་ཡོན་ཏན་ལ་གཙོ་བོར་བརྟེན་པ་ཞིག་དང་། ནང་བསམ་གཏན་གྱི་བདེ་བ་ལ་གཙོ་བོར་བརྟེན་པ་ཞིག་དང་། བསམ་གཏན་གྱི་བདེ་བས་ཀྱང་ཡིད་སུན་ནས་ཚོར་བ་བཏང་སྙོམས་དང་འབྲེལ་བའི་ཞི་བའི་ཡོན་ཏན་འབའ་ཞིག་ལ་གཙོ་བོར་བརྟེན་པའི་རིགས་ཐ་དད་པའི་འཇིག་རྟེན་གསུམ་ཡིན་པར་བཤད།
ཡང་ཁམས་གསུམ་པོ་དེ་ལུས་དང་ཚོར་བ་དང་ལོངས་སྤྱོད་གསུམ་གྱི་སྒོ་ནས་འགྲེལ་ན། འདོད་ཁམས་ཀྱི་ངོ་བོ་ནི་ལུས་དང་ཚོར་བ་དང་ལོངས་སྤྱོད་གསུམ་གྱི་སྒོ་ནས་འགྲེལ་ན། འདོད་ཁམས་ཀྱི་ངོ་བོ་ནི་ལུས་རགས་པ་དང་། སྡུག་བསྔལ་དང་བདེ་སྡུག་འདྲེས་མ་ཤས་ཆེ་བ་དང་། ཕལ་ཆེ་བ་ཁམ་ཟས་རགས་པ་ལ་བརྟེན་ཅིང་། གཟུགས་ཁམས་ནི་ལུས་འོད་ཀྱི་རང་བཞིན་དང་། ཕལ་ཆེ་བ་རྟག་ཏུ་བདེ་ཚོར་གྱིས་ཁྱབ་ཅིང་། ཁམ་ཟས་རགས་པ་ལ་མི་བརྟེན་པ་དང་། གཟུགས་མེད་ཁམས་ནི་སེམས་ཅན་དུ་མཚོན་བྱེད་ཀྱི་ལུས་ཕུང་རགས་པ་མེད་ཅིང་། ཚོར་བ་བདེ་སྡུག་ལས་ཡོངས་སུ་འདས་ནས་ཚོར་བ་བཏང་སྙོམས་ལ་གནས་པ་དང་། ཟས་ལ་མི་བརྟེན་པར་ཡིད་ལ་བྱེད་པ་གང་ཡང་བཀག་པ་ལྟ་བུའི་དམིགས་ཡུལ་ནམ་མཁའ་སོགས་ལ་བརྟེན་པའི་ཏིང་ངེ་འཛིན་འབའ་ཞིག་ལ་ཚེ་གང་པོར་གནས་པ་ཡིན་ལ། འདོད་ཁམས་ཀྱི་གནས་རིམ་མཐོ་བོར་གནས་པའི་སྐྱེས་བུ་དང་། གཟུགས་ཁམས་དང་གཟུགས་མེད་ཁམས་ཀྱི་སྐྱེས་བུ་རྣམས་ལྷ་ཡིན་པར་བཤད།
ཡང་ཆོས་མངོན་པ་མཛོད་རྩ་འགྲེལ་དུ། ཉི་མ་དང་ཟླ་བའི་ཚད་དང་། སའི་གོ་ལ་འདི་དང་ཉི་ཟླ་གཉིས་ཀྱི་བར་ཐག་རིང་ཐུང་། ཉི་མས་རི་རབ་ལ་བསྐོར་བ་ལས་ཉིན་མཚན་འབྱུང་ཚུལ། དེ་བཞིན་དུ་དབྱར་དགུན་གྱི་ཉི་མ་རིང་ཐུང་གི་བཤད་པ་སོགས་དངོས་མཐོང་གི་ཆོས་དུ་མའི་འགྲེལ་བཤད་འབྱུང་བ་རྣམས་དང་། དེ་བཞིན་དུ་དཔལ་དུས་ཀྱི་འཁོར་ལོའི་རྒྱུད་ལས་བྱུང་བའི་སྐར་རྩིས་རིག་པའི་བཤད་པ་རྣམས་ཟུང་དུ་འབྲེལ་ཏེ། འཕགས་བོད་གཉིས་ཀར་སྔོན་གྱི་ནང་པའི་མཁས་པ་རྣམས་ནས་ལོ་ཐོ་འདོན་པ་དང་། ཉི་ཟླ་གཟའ་འཛིན་ནམ་འབྱུང་སྐར་རྩིས་ཀྱི་སྟེང་ནས་གསལ་བར་གཏན་ལ་འབེབས་པར་མཛད་དོ། །
བཅུད་ཀྱི་འགྲོ་བ་བྱུང་ཚུལ་ལ། མངོན་པ་མཛོད་དུ་བྱུང་བ་དང་ཚུལ་མཐུན་པ་འཇིག་རྟེན་བཞག་པ་དང་འདུལ་བ་ལུང་དུའང་རྒྱས་པར་གསུངས་པའི་ཚུལ་ཀུན་བཏུས་པོད་དང་པོར་བཀོད་ཡོད།7 སྤྱིར་ནང་པ་སངས་རྒྱས་པའི་གཞུང་དུ་ནི།8 དེའི་དུས་ཀྱི་འཕགས་ཡུལ་གྱི་གྲུབ་མཐའ་སྨྲ་བ་སྤྱིའི་སྲོལ་དང་མཐུན་པར། འཇིག་རྟེན་འདིར་མིའི་འགྲོ་བ་ཐོག་མར་ཆགས་སྐབས་བསྐལ་པ་རྫོགས་ལྡན་དང༌། བསྐལ་པ་གསུམ་ལྡན། བསྐལ་པ་གཉིས་ལྡན། དེ་ནས་རྩོད་ལྡན་བཅས་རིམ་པར་བྱུང་བའི་བཤད་པ་བཀོད་ཅིང་། རྩོད་ལྡན་ནི་ཚེ་ལོ་བརྒྱ་པའི་སྐབས་འདི་ཡིན་པ་དང་། འདི་ལ་སྙིགས་མ་ལྔ་བདོ་བའི་དུས་ཞེས་དུས་ཚོད་དམན་པའི་གནས་སྐབས་སུ་བརྩི་ཞིང་། རྫོགས་ལྡན་གྱི་དུས་སུ་མི་རྣམས་རང་བཞིན་གྱིས་ཆོས་ལ་སྤྱོད་པ་ལས་ཆོས་མ་ཡིན་པའི་བྱ་བ་གང་ཡང་མི་བྱེད་ཅིང༌། ཆོས་མ་ཡིན་པའི་བྱ་བ་གཅིག་འཇིག་རྟེན་དུ་བྱུང་སྐབས་བསྐལ་པ་དེ་རྫོགས་ལྡན་མིན་པར་གསུམ་ལྡན་དུ་འགྱུར་བ་དང༌། ཆོས་མ་ཡིན་པའི་བྱ་བ་གཉིས་བྱུང་སྐབས་གཉིས་ལྡན། ཆོས་མ་ཡིན་པའི་སྡིག་པ་མི་དགེ་བའི་ལས་ཐམས་ཅད་བྱུང་སྐབས་རྩོད་ལྡན་གྱི་དུས་ཞེས་བརྗོད་པ་སོགས་ལ་ནི། འཕགས་པའི་ཡུལ་གྱི་སྔོན་གྱི་གྲུབ་མཐའ་སྨྲ་བ་རྣམས་ཕྱོགས་མཐུན་ནོ། །
1 ྋགོང་ས་མཆོག་གི་གསུང་རྩོམ་དུ། ནང་པའི་ངོས་ནས་བཤད་ན། ཐོག་མ་ངེས་ཅན་གཅིག་ཁོ་ན་ཡོད་པའི་ལྟ་སྟངས་འདི་ནི་རྙོག་དྲ་ཅན་ཞིག་ཡིན། འདི་འདྲའི་རང་རྐྱ་ཐུབ་པའི་ཐོག་མ་ཞིག་ཡོད་ཚེ་གཏན་ཚིགས་རིག་པའི་འགྲོ་ལུགས་ལྟར་ན་འདམ་ཀ་གཉིས་ལས་མེད། འཇིག་རྟེན་བཀོད་པ་པོ་སྟེ་རྒྱུ་འབྲས་ཀྱི་ཆོས་ཉིད་ལས་འདས་ཤིང་ཁྱད་དུ་འཕགས་པའི་སྐྱེས་བུ་ཞིག་གིས་འཇིག་རྟེན་འདི་བསྐྲུན་པ་དང་། ཡང་ན་རྒྱུ་རྐྱེན་གང་ཡང་མེད་པར་འཇིག་རྟེན་འདི་ཐོལ་བྱུང་དུ་གྲུབ་པའི་ལྟ་ཚུལ་གཉིས་ཡིན། ནང་པས་འདོད་ཚུལ་འདི་གཉིས་ཀ་ཁས་ལེན་མི་བྱེད། ཅེས་འབྱུང་།
2 སྡེ་དགེ བསྟན། སེམས་ཙམ། རི། ཀུན་ལས་བཏུས་དང་པོ། ཤོག ༦༥ བ། དཔེ་བསྡུར་མ། དེབ། ༧༦ ཤོག ༡༦༧
3 སྡེ་དགེ བཀའ། མདོ་སྡེ། ཚ། ཤོག ༡༡༦ ན། དཔེ་བསྡུར་མ། དེབ། ༦༢ ཤོག ༣༡༥
4 ྋགོང་ས་མཆོག་གི་གསུང་རྩོམ་དུ། གོ་ལའི་དབྱིབས་དང་ཚད། ཉི་ཟླ་སོགས་ཀྱི་འཁོར་བགྲོད། ཉི་ཟླ་གཟའ་འཛིན་སོགས་ཀྱི་འགྲེལ་བཤད་བཅས་གནད་བྱེ་བྲག་པ་མང་པོ་ཞིག་ལ་སངས་རྒྱས་པའི་གཞུང་ཆོས་མངོན་པ་ལྟ་བུར་རི་རབ་དཀྱིལ་དུ་བྱས་ཤིང་། འཛམ་གླིང་ལེབ་མོ་དང་། ཉི་ཟླ་སོགས་རྒྱུ་སྐར་རྣམས་འཛམ་གླིང་ལ་ཚུར་བསྐོར་བའི་བཤད་པ་ཐོན་པ་ནི། སྔོན་གྱི་རྒྱ་གར་གྱི་རིག་བྱེད་སོགས་ཀྱི་བཤད་པ་གཞིར་བཞག་པར་མངོན། ཞེས་འབྱུང་།
5 སྡེ་དགེ བསྟན། མངོན་པ། ཀུ གནས་གསུམ་པ། ཤླཽཀ ༧༣-༧༤ ཤོག ༩ བ། དཔེ་བསྡུར་མ། དེབ། ༧༩ ཤོག ༢༡
6 སྡེ་དགེ བཀའ། མདོ་སྡེ། ཁ། ལེའུ་བཅུ་གཉིས་པ། ཤོག ༧༧ ན། དཔེ་བསྡུར་མ། དེབ། ༤༦ ཤོག ༡༨༦
7 འདུལ་བ་རྣམ་པར་འབྱེད། སྡེ་དགེ བཀའ། འདུལ་བ། ཅ། བམ་པོ་གསུམ་པ། ཤོག ༤༩ ན། དཔེ་བསྡུར་མ། དེབ། ༥ ཤོག ༡༢༨
8 དེང་རབས་ཚན་རིག་པ་རྣམས་ནི། འཛམ་བུའི་གླིང་དུ་མིའི་འགྲོ་བ་བྱུང་ཚུལ་སྔར་བཤད་པ་དང་མི་འདྲ་བ་ནི། མིའི་འགྲོ་བ་རྣམས་སྤྲེལ་གྱི་རིགས་ལས་བྱུང་བ་དང་། ཐོག་མར་རྐང་ལག་བཞི་པོ་ས་ལ་བཙུགས་ནས་འགྲོ་བ་དང༌། སྔར་གྱི་མི་རྣམས་དུད་འགྲོ་ལྟར་ཤེས་རིག་གི་ཚད་མཐོ་བ་མེད་པ་དང་། གང་འཚམས་ནས་རྡོ་དང་ལྕགས་རིགས་ཀྱི་ལག་ཆ་རིམ་བཞིན་བེད་སྤྱོད་བྱེད་ཅིང་། རིམ་པས་མིའི་དཔལ་ཡོན་དར་བ་ལས་ད་ལྟའི་ཚན་རིག་དང་འཕྲུལ་ཆས་ཡར་རྒྱས་ཀྱི་རྩེ་མོར་སོན་པའི་བར་སླེབས་པར་འདོད།
– སྤྱི་ནོར་ྋགོང་ས་ྋསྐྱབས་མགོན་ཆེན་པོའི་བཀའ་ཁྱབ་ལམ་སྟོན་འོག་ཀུན་བཏུས་རྩོམ་སྒྲིག་ཚོགས་ཆུང་ནས་རྩོམ་སྒྲིག་ཞུས་པ། ནང་པའི་ཚན་རིག་དང་ལྟ་གྲུབ་ཀུན་བཏུས། པོད་འབྲིང་བའི་སྟོད་ཆ། ཀུན་བཏུས་པོད། ༥ པ་ནས་ཟུར་འདོན་ཞུས།


c: text/html

text: དེ་ཡང་སྟོན་པ་གཤེན་རབ་ཀྱིས་གསུངས་པའི་《མདོ་》ལས། ལྟ་བ་ནི་ཡས་ཕུབ་ཅིག སྤྱོད་པ་ནི་མས་འཛེགས་ཤིག གཞི་སྙིང་རྗེ་ཆེན་པོ་ལ་ལོངས་ཤིག ཐབས་པ་རོལ་ཕྱིན་དྲུག་ལ་སྤྱོད་ཅིག་ཅེས་འཁོར་རྣམས་ལ་གསུངས་པ་ལྟར། ལྟྭ་བ་ནི། གདུལ་བྱའི་ཁྱད་པར་ལས། མདོ་ལྟར། གྲུབ་མཐའ་གོང་འོག་དང་། སྔགས་ལྟར་རྒྱུད་སྡེ་གོང་འོག་གི་རིམ་པ་བྱུང་བས། གྲུབ་མཐའ་འོག་མ་ལ་གཤེན་རབ་རྣམ་རྩོད་པ་དང་། རང་རྟོགས་གཤེན་རབ་པ་གཉིས། གོང་མ་ལ། ཐུགས་རྗེ་སེམས་དཔའ་སེམས་ཙམ་པ་དང་། གཡུང་དྲུང་སེམས་དཔའ་སྤྲོས་མེད་པ་གཉིས་ཏེ་བཞི་བྱུང་བས། རེ་རེ་ལ་ལྟ་བའི་ཁྱད་པར་ཡོད་ལ། སྤྲོས་མེད་པ་ནི་དབུ་མ་བ་ཡིན་པས། མདོ་ལུགས་ལྟ་བ་རྣམ་པར་དག་པའམ། ཆེས་མཐོ་བའི་ལྟ་བ་སྟེ། ལྟ་བ་ཡས་ཕུབ་ཅེས་པ་དེ་ལ་གསུངས། དེ་ཉིད་རྟོགས་པའི་ཐབས་ལ། བདག་མེད་རྣམ་གཉིས་གཏན་ལ་ཕབ་དགོས་པས། སྟོན་པ་ཉིད་ཀྱིས་《འབུམ་ཤེར་ཕྱིར་》《ཁམས་ཆེན་སྟོང་ཕྲག་བརྒྱ་པ》སོགས་འབུམ་སྡེ་པོ་ཏི་མང་པོ་གསུངས་པ་ནི། བདག་གཉིས་རིང་བཞིན་གྱིས་གྲུབ་པ་རྡུལ་ཙམ་ཡང་མེད་པ་ཁོ་ནའི་དོན་ཡིན།

robotstxt: allowed

filter: keep


text:
མདོ་ཁམས་དཔལ་ལྷ་སྒང་དགོན་པའི་ལོ་རྒྱུས་མདོར་བསྡུས།
- །
- ལྷག་པ།, 22 ཟླ་བཅུ་པ། 2014 17:50
- ། རྩོམ་རིག་མེ་ལོང༌།
གནས་མཆོག་དཔལ་ལྷ་སྒང་ནི་དར་མདོ་རྫོང་དང་སྤྱི་ལེ110ཡིས་བརྒྱངས་པའི་ནུབ་བྱང་མཚམས་སུ་ཆགས་ཤིང་མཚོ་ངོས་ལས་རྨིས3730མཐོ་ལ་རྒྱ་ཁྱོན་སྤྱི་ལེ་གྲུ་བཞི་མ712.37ཡོད།
གནས་དེ་རུ་རྩྭ་ཆུ་འཛོམས་ལ་རྟ་ནོར་ལུག་གསུམ་འཕེལ་ཁ་དར་བ་དང༌། དྭངས་ཤིང་གཙང་བའི་གངས་ཆུ་བསིལ་མ་དང་མཐོ་ཞིང་བརྗིད་པའི་གངས་རི་དཀར་པོ། ནེམ་ཞིང་འཇམ་པའི་སྤང་ཐང་ཡངས་མོ། ཆོས་ཀྱི་དུང་སྒྲ་ལྷང་ལྷང་གྲག་པའི་དགོན་པ། བོད་མིའི་ཁྱད་ཆོས་འབུར་དུ་ཐོན་པའི་སྡོད་ཁང་བཅས་ཀྱིས་དག་པའི་ཞིང་ཁམས་ཤིག་མངོན་པར་གྲུབ་པས་གནས་མཆོག་དཔལ་ལྷ་སྒང་ནི་ཀློག་མི་ཚར་བའི་དཔེ་ཆ་ཞིག་དང་འདྲ་བར་དུས་ནམ་ཡང་མི་སེམས་འཕྲོག་པའི་ལེའུ་གསར་པ་རེ་རེ་ཡོད།ཐེངས་འདིར་དཀར་མཛེས་ཁུལ་པར་འདེབས་ལྷན་ཚོགས་ཀྱི་ཚོགས་མི་ལིའུ་ཧོང་གི་བརྩམས་ཆོས་ཆ་ཤས་ལྷན་རྒྱས་ཀྱི་སྤྱན་ལམ་དུ་ཕུལ་བར་ཀུན་གྱིས་གཟིགས་རོགས་མཛོད།
མདོ་ཁམས་དཔལ་ལྷ་སྒང་དགོན་པ། སྤྱིར་གདན་ས་འདི་གནས་བྱིན་རླབས་ཅན་ལྷ་ཐམས་ཅད་ཤིན་ཏུ་དགའ་ས་ཡིན་པས་ལྷ་དགའ་ཞེས་འབོད་སྲོལ་ཡོད། རྗེས་སུ་ལྷ་སྒང་ཞེས་ཡི་གེ་སྲོལ་ཆགས་ཡོད་ཀྱང་དོན་ལ་ལྷ་དགའ་ཡིན་པ་ཤེས་དགོས།ཡང་འགྲེལ་ལུགས་འགའ་རེ་ན་ལྷ་དགའ་སའི་གནས་ཁྱད་པར་ཅན་མི་ཉག་རབ་སྒང་དུ་གཏོགས་པས་ལྷ་སྒང་ཞེས་བྲིས་ཀྱང་ཟེར།
ལྷ་སྒང་དགོན་མཐོང་གྲོལ་བསམ་གྲུབ་གླིང་ཆོས་སྡེ་ཆེན་པོ་ཞེས་པ་ནི་དར་མདོ་མི་ཉག་རབ་སྒང་གི་ཆར་གཏོགས་ཤར་སྟོད་བཞག་བྲ་དཀར་པོའི་མདུན་ཞོལ་དུ། ལྕགས་གླང་སྤྱི་ལོ641ལོར་བོད་རྒྱ་སྲོང་བཙན་སྒམ་པོས་སྒོ་མིག་རྒྱ་ནག་ལ་བསྟན་པའི་ལྷ་ཁང་བརྒྱ་རྩ་བརྒྱད་བཞེངས་པའི་ཐ་མར་མི་ཉག་རབ་སྒང་དུ་ཡོངས་རྫོགས་རབ་དགའི་ལྷ་སྒང་དགོན་འདི་ཉིད་བཞེངས་པར་གྲགས་སོ།
གྲུབ་མཐའ་སྔོན་མ་བཀའ་བརྒྱུད་པ་ཡིན། ཕྱིས་སུ་ས་སྐྱ་ལ་གྱུར་ཡོད། གྲྭ་ས་རྫོང་གསར་སོགས་ལ་འགྲོ་སྲོལ་ཡོད། ཆོ་ག་ཕྱག་ལེན་ནི་ངོར་པ་དཔོན་སློབ་ཀྱིས་ཁྲིད་པར་བཤད། དང་པོ་དགོན་པ་འདེབས་མཁན་ནི་ཕ་བླ་མ་ཚང་ཟེར་བ་དེས་བཏབ་པ་ཡིན་ཟེར། རྟེན་གཙོ་བོ་ནི་བློན་པོ་མགར་དང་རྒྱ་བཟའ་ཀོང་ཇོ་གཉིས་བོད་དུ་བྱོན་སྐབས་ཡུལ་འདིར་བཞུགས་ཏེ་ཇོ་བོ་ཤཱཀྱ་མུ་ནེའི་ཞལ་སྐྱིན་དུ་ཁོང་རྣམ་གཉིས་ཀྱིས་བཞེངས་པར་བཤད་སྲོལ་ཡོད། ཇོ་བོས་འདིའི་ཡན་ལ་མི་འགྲོ་གསུངས་ནས་གསུང་འབྱོན་པས་མཚན་ལ་ཇོ་བོ་མི་འགྲོ་གསུང་འབྱོན་ཟེར།ལྷ་སའི་ཇོ་བོ་དང་ངོས་མཉམ་པར་བཤད་པས་ལྷ་ས་ལ་འགྲོ་རྒྱུའི་ཁས་ལེན་ཡོད་ན་ལྷ་སྒང་ཇོ་བོ་མཇལ་ན་ཁས་ལེན་སོད་པར་གྲགས་སོ།
འགན་ཁུར་སྐོར།དགོན་བདག་གཅིག ཁྲི་བ་གཅིག དབུ་མཛད་གཅིག དགེ་སྐོས་གཅིག མཆོད་དཔོན་རྒན་གཞོན་བཞི། ཕྱག་མཛོད་གཉིས། གྲྭ་པའི་ཞལ་གྲངས་བརྒྱ་དང་བདུན་ཅུ་ནས་ཉིས་བརྒྱ་ལྷག་ཙམ་བཞུགས།ཁང་པའི་གྲངས་ཀའི་སྐོར། གཙུག་ལག་ཁང་གཅིག འདུ་ཁང༌།གཉེར་ཁང༌། དཔེ་མཛོད་ཁང་གཉིས།ཇ་ཁང༌། གྲུབ་ཐོབ་མཆོད་རྟེན་ལྷ་ཁང༌། ཨུ་རྒྱན་ལྷ་ཁང༌། བླ་བྲང་ཁང༌།སྲུང་མ་ཁང༌། ཇོ་བོའི་ལྷ་ཁང༌།འཁོར་ཁང་བརྒྱད།སྐུ་གསུང་ཐུགས་རྟེན་སྐོར།ཇོ་ཁང་ནང་དུ་རྟེན་གཙོ་ཇོ་བོ་མཐོང་བ་དོན་ལྡན་ཆེ་བ་གཅིག ཐོག་རྩེག་གཅིག་ཅན་གྱི་སྤྱན་རས་གཟིགས་ཕྱག་སྟོང་སྤྱན་སྟོང་ཁྱད་པར་བ་གཅིག བློན་པོ་མགར་གྱིས་བཟོས་པའི་སྟོན་པའི་སྐུ་གཅིག ལུས་ཚད་མ་གསེར་ཟངས་ལས་གྲུབ་པའི་རྒྱལ་དབང་ཀརྨ་པའི་སྐུ་གཅིག ཐོག་བརྩེགས་གཅིག་ཅན་གྱི་རྒྱལ་བ་བྱམས་པ། གུ་རུ་མཚན་བརྒྱད། དུས་གསུམ་སངས་རྒྱས།ས་པཎ། སྟོན་པ་བདུད་རྩི་འབབ་མཁན་དང་བཅས་པ་མང་ངོ།
བཀའ་འགྱུར་ཁང་དུ་ཆོས་རྒྱལ་འཕགས་པས་གནང་བའི་བྱམས་པ་ལུས་ཚད་མ་གཅིག ཙན་དན་གྱི་བྱམས་པ་སོགས་ཡོད།བཀྲ་ཤིས་སྒོ་མང་མཆོད་རྟེན་ནང་དུ། ཐོག་བརྩེགས་གཅིག་ཅན་གྱི་དུས་གསུམ་སངས་རྒྱས།སྐུ་གདུང་ཆ་བརྒྱད།རྒྱ་བཟའ་ཀོང་ཇོའི་སྐུ།གསེར་སྐུ་བཅས་མང་པོ་ཡོད།
སྲུང་མ་ཁང་ནང་དུ། གུར་ཞལ་ལྷ་གསུམ། ལས་མགོན་སྡེ་ལྔ། བྲག་ལྷ། རྟ་མགྲིན། གསེར་སྐུ་ཆེ་ཆུང་ལྔ་བཅུ་ལྷག་ཙམ་ཡོད། ཐང་མོ་ཆེ་གཅིག དེ་མིན་ཐང་ག་ཆེ་ཆུང་ལྔ་བཅུ་ལྷག་ཙམ་མོ། བཀའ་བསྟན་གཉིས་ཚར་གཉིས་རེ། དགོན་པའི་རྒྱབ་ཀྱི་ཕྱོགས་བཞི་ལ་མཆོད་རྟེན་ཆེན་པོ་བཞི་ཡོད་དེ། ཤར་དཀར་རིས།ལྷོ་སེར་རིས།ནུབ་དམར་རིས། བྱང་ལྗང་རིས་བཅས་བཞི་ཡོད། དེའི་དཀྱིལ་དུ་མཆོད་རྟེན་བརྒྱ་དང་བརྒྱད་ཡོད། དགོན་པའི་མཐའ་སྐོར་དུ་རིགས་གསུམ་མགོན་པོའི་གནས་རིས་བརྒྱན་ཡོད། སྒོ་ཆེན་རྒྱབ་ཏུ་མཆོད་རྟེན་ཆེ་བ་གཅིག་ཡོད།
རྟེན་གནའ་རྫས་རྩ་ཆེན་སྐོར།གསེར་སྐུ་རྒྱ་ནག་ལི་མ་མེ་ཐར་མ་ཟེར་བ་གཅིག རྣམ་རྒྱལ་མ། རྒྱ་གར་ཤར་ལིའི་སྟོན་པའི་སྐུ། དེ་མིན་ཐུབ་པ་གཅིག བཀའ་གདམས་མཆོད་རྟེན་བཞི། ཇོ་བོའི་དབུ་རྒྱན་གསེར་དངུལ་ལས་མགར་བ་ཆ་གསུམ། སྙན་རྒྱན་ཆ་གཉིས། མགུལ་རྒྱན་ཆ་གཉིས། གཡུ།བྱུ་རུ། མུ་ཏིག སྤོས་ཤེལ་སོགས་དང༌། དངུལ་གྱི་ཏིང་ཕོར་ཆ་ལྔ་ཡོད། ལིའི་ཏིང་ཕོར་ཆ་ལྔ་ཡོད། ནང་མཆོད་ཆ་གསུམ། དངུལ་ཀོང་ཆེ་ཆུང་སུམ་ཅུ་ཙམ། ཟངས་རག་གི་ཀོང་བུ་བརྒྱད་ཅུ་ལྷག་ཙམ།མུ་ཏིག་གི་དུང་གཤམ་རྒྱུ་ཆ་གཅིག གཡུའི་སེང་གེ་ཆ་གཅིག དུང་ཆ་གསུམ། དུང་ཆོས་དང་གཟུངས་ཐག་རྡོ་རྗེ་ཆ་གཉིས། སིལ་སྙན་ཆ་ལྔ། སྦུག་ཆལ་ཆ་སུམ་ཅུ་ཙམ།རྡོར་དྲིལ་ཆ་གསུམ། རྐང་གླིང་ཆ་བཞི།རྒྱ་གླིང་ཆ་གཉིས། དུང་ཆེན་ཆ་གསུམ། གདུགས་རྒྱལ་མཚན་བ་དན་ཀ་འཕན་བཅས་མཆོད་རྫས་ཆ་ཚང་བ་ཡོད།
དུས་མཆོད་འཚོགས་རྒྱུའི་སྐོར། ཟླ་བ་དང་པོའི་ཚེས་གཅིག་ནས་ཉིན་བཅོ་ལྔ། ཟླ་བ་གཉིས་པའི་ནང་ལོ་གཏོར་ཉིན་ལྔ། ཟླ་བ་གསུམ་པའི་ནང་འདས་མཆོད་ཉིན་གཅིག བཞི་པའི་ནང་ཀུན་རིག་སྒྲུབ་མཆོད་ཉིན་བཅུ།བསྙེན་གནས་ཉིན་ལྔ། ལྔ་པའི་ཀྱཻ་རྡོར་སྒྲུབ་མཆོད་ཉིན་བདུན། དྲུག་པའི་ཚེས་གཅིག་ནས་བཅོ་ལྔ་བར་དུ་དབྱར་ཆོས་འཚོགས།འཆམ་རྒྱག་རྒྱུ་དང་བཅས་པ་ཆ་ཚང་བ་ཡོད། དེ་རྗེས་དབྱར་གནས་ཟླ་བ་གཅིག་ཕྱེད་འཚོག་དགོས།བཅུ་གཅིག་པའི་ནང་ས་པཎ་འདས་མཆོད་ཉིན་གཅིག བཅུ་གཉིས་པའི་ནང་དགུན་ཆོས་ཉིན་བཞི། བཤད་གྲྭ་དང་སྒྲུབ་གྲྭ་ཡང་ཡག་པོ་ཡོད། གྲྭ་ས་གཙང་ངོ་རུ་དགོན་ཡིན། གདན་ས་འདིར་སྐྱེས་ཆེན་དམ་པ་ཆོས་རྒྱལ་འཕགས་པ་དང༌། རྒྱལ་བ་ཚང༌། པཎ་ཆེན། ས་སྐྱ་གོང་མ། བཻ་རོ་ཙཱ་ན། ངག་དབང་ལེགས་པ། གཅུང་རིན་པོ་ཆེ། ཀརྨ་པ། མདོ་མཁྱེན་བརྩེ་སོགས་དམ་པའི་སྐྱེ་བུ་མང་པོ་བྱོན་མྱོང་ཡོད།
ད་ལྟར་འདུ་ཁང་དང༌། སྲུང་མ་ཁང༌། གཉེར་ཁང༌། ཇ་ཁང༌། བླ་བྲང་ཁང༌། གྲྭ་ཤག་བརྒྱད་ཅུ་གྱ་ལྔ། འཁོར་ཁང་སོགས་ཞིག་གསོ་བྱས་ཡོད།འདམ་སྐུ་དང་གསེར་ཟངས་ལས་གྲུབ་པའི་སྐུ་འདྲ་ཆེ་ཆུང་དྲུག་ཅུ་ལྷག་ཙམ།བཀའ་བསྟན་ཚར་གཉིས་རེ་ཡོད། བཀའ་འབུམ་སྐོར་མང་པོ་བཞུགས། དུས་མཆོད་སོགས་སྔར་བཞིན་ཡོད། མཆོད་ཆས་དང་རོལ་མོ། མཆོད་རྟེན་ཆེ་བ་བཞི་གཙོ་བོ་དང་གཞན་ས་རྡོ་ལས་གྲུབ་པའི་མཆོད་རྟེན་བརྒྱ་དང་བརྒྱད་ཡོད་དོ།།


text:
ས་འོག་ལྕགས་ལམ་དུ་ཆུ་ཚོད་གཅིག་དང་ཕྱེད་ཀའི་ལམ་ཐག་བརྒྱུད་དེ་ལས་ཚོགས་སུ་འགྲོ་བ་ནི་ཉི་ཧོང་གི་རྒྱལ་ས་ཐོ་ཁྱོ་རུ་མཚོན་ན་རྒྱུན་ལྡན་གྱི་སྣང་ཚུལ་ཞིག་རེད།
སྤྱིར་བཏང་གི་ལས་བྱེད་མི་སྣའི་ཁག་ལ་མཚོན་ནའང་ཕར་འགྲོ་ཚུར་འོངས་ཀྱི་ལམ་ཐག་ལ་ཆུ་ཚོད་གཉིས་ནས་གསུམ་བཀོལ་བཞིན་ཡོད་པ་རེད། ང་ཚོའི་རྒྱལ་ནང་གི་ལས་བྱེད་མི་སྣ་དག་ལ་མཚོན་ན་ལམ་བར་དུ་ཕར་འགྲོ་ཚུར་འོངས་ལ་ཆུ་ཚོད་གསུམ་ལྷག་བཀོལ་དགོས་ཚེ་ཉིན་གུང་དུ་ཕྱིར་རང་ཁྱིམ་ལ་ལོག་ཐབས་མེད་པས། ལས་གནས་སྤོར་བའམ་འདུག་གནས་སྤོར་བ་སོགས་ལ་བསམ་བློ་མི་གཏོང་ཐབས་མེད་དུ་གནས། ཉི་ཧོང་དུ་སྔ་དྲོ་ཆུ་ཚོད་དགུ་ཡས་མས་སུ་ལས་འགོ་བརྩམས་ཏེ་ཕྱི་དྲོ་ཆུ་ཚོད་བཞི་དང་ཕྱེད་ཀའི་ཡས་མས་སུ་ལས་མཚམས་འཇོག་པས། ཉིན་གུང་ངལ་གསོ་ནི་ཏག་ཏག་ཟ་མ་ཟ་ཁོམ་ཙམ་ལས་མེད། དེའི་ཕྱིར་ཉིན་གཅིག་ལ་ཕར་འགྲོ་ཚུར་འོངས་ཐེངས་གཅིག་མ་གཏོགས་བྱེད་ཀྱི་མེད།
ཆུ་ཚོད་བཀོད་སྒྲིག་བྱེད་སྟངས་ཀྱིས་ས་གནས་དེའི་བྱ་བ་སྒྲུབ་སྟངས་ལ་ཤུགས་རྐྱེན་མི་ཉུང་བ་ཞིག་ཐེབས་སྲིད་དེ། རྒྱལ་ནང་དུ་སྲིད་གཞུང་ལས་ཁུངས་ཀྱིས་ཉིན་གུང་ཆུ་ཚོད་གཉིས་དང་ཕྱེད་ཀ་ལ་ངལ་གསོ་བྱེད་པ་དེ། ཉི་མ་དང་བསྟུན་ནས་ངལ་རྩོལ་བྱེད་པའི་མང་ཚོགས་རྣམས་ལ་མཚོན་ན་ཤུན་ཏུ་ནས་མི་འཚམས་པ་ཞིག་རེད། ཡིན་ཡང་སྲིད་གཞུང་གི་གཞུང་ཞབས་པ་རྣམས་ལས་ཆོད་ཆེ་ཞིང་ལས་བྲེལ་ཆེས་ཆེ་བའི་ཉིན་དཀྱིལ་དུ་ཕྱིར་རང་ཁྱིམ་དུ་ལོག་སྟེ་གུང་ཟས་གྱ་ནོམ་པ་ཞིག་ཟས་རྗེས་གཉིད་ལོག་པ་དང་། མང་ཚོགས་རྣམས་ཀྱིས་སྲིད་གཞུང་ལས་ཁུངས་ཀྱི་སྒོ་འགྲམ་དུ་ཆུ་ཚོད་གཉིས་དང་གསུམ་ལ་སྒུག་སྡོད་དགོས་བ་སོགས་ནི་རྒྱུན་ལྡན་ཞིག་ཏུ་བརྩི་ཞིང་ཁྲིམས་མཐུན་གྱི་ཁེ་དབང་ཐོབ་པའི་གོ་རིམ་ཞིག་ཏུའང་ཆགས་ཡོད་པ་རེད། དེ་བས་ཀྱང་པེ་ཅིང་དང་མཚོ་སྔོན་གཉིས་ནི་ཀྲུང་གོའི་ཤར་ནུབ་ཏུ་ཆད་ཅིང་བར་ཐག་ལ་སྤྱི་ལེ་ཉིས་སྟོང་ལྷག་ཡོད་པ་དང་། ནམ་ལངས་པ་ལའང་ཆུ་ཚོད་གཅིག་དང་ཕྱེད་ཀ་ཙམ་གྱི་བར་ཁྱད་ཡོད་མོད། འོན་ཀྱང་བཀོལ་སྤྱོད་བྱེད་བཞིན་པ་ནི་པེ་ཅིང་ཆུ་ཚོད་ཡིན་པར་མ་ཟད། ལས་ཚོགས་ཆུ་ཚོད་ཀྱང་པེ་ཅིང་དང་གཅིག་མཚུངས་ཡིན་པ་རེད། དེའི་ཕྱིར་སྲིད་གཞུང་ལས་ཁུངས་ཁག་དགུན་ཁར་ནམ་མ་ལངས་གོང་ནས་ཚོགས་འགོ་བརྩམས་དགོས་བ་དང་། དབྱར་ཁར་ཉི་མ་མ་ནུབ་སྔོན་ནས་གཉིད་ལོག་དགོས་བའི་ཡ་མ་ཟུང་གི་སྣང་ཚུལ་འདི་བྱུང་ཡོད་པ་རེད།
སྲོག་ཆགས་ཕལ་མོ་ཆེ་ནི་ཉི་མ་དང་བསྟུན་ཏེ་འགུལ་སྐྱོད་བྱེད་བཞིན་ཡོད་མོད། རང་རྒྱལ་གྱི་ནུབ་ཁུལ་དུ་གཏོགས་པའི་ས་ཆའི་གཞུང་ཞབས་པ་གཙོ་བྱས་ལས་བྱེད་མི་མང་རྣམས་ནི་སྲོག་ཆགས་སྤྱིའི་ཆོས་ཉིད་དང་ལྡོག་སྟེ་འགུལ་སྐྱོད་མི་བྱེད་ག་མེད་དུ་གྱུར་ཡོད། ཆོས་ཉིད་དང་ལྡོག་པའི་དུས་ཚོད་བཀོད་སྒྲིག་བྱེད་སྟངས་འདིའི་འབྱུང་རྐྱེན་ནི། རྒྱལ་ཡོངས་ཀྱི་ཆུ་ཚོད་དེ་པེ་ཅིང་ཆུ་ཚོད་དང་བསྟུན་པས་ཡིན་མོད། དེ་ལས་ཀྱང་ཚབ་ཆེ་བའི་རྒྱུ་རྐྱེན་གཙོ་བོ་གཅིག་ནི་རྒྱའི་ཐུན་མོང་མ་ཡིན་པའི་རིག་གནས་ཤིག་སྟེ། ཉིན་གུང་གི་གུང་ཉལ་གྱི་རིག་གནས་དེ་རེད། རྒྱའི་གུང་ཉལ་གྱི་རིག་གནས་འདི་དུས་ནམ་ཞིག་ལ་བྱུང་བ་དང་རྐྱེན་གང་ཞིག་ལ་བརྟེན་ནས་བྱུང་བ་སོགས་ལ་ཚོད་དཔགས་སྣ་ཚོགས་ཤིག་བྱེད་བཞིན་ཡོད་པ་ལས་གཅིག་གྱུར་གྱི་བཤད་ཚུལ་གསལ་བོ་ཞིག་མེད་པ་འདྲ། ཡིན་ཡང་གུང་ཉལ་འདིའི་ལོ་རྒྱུས་རིང་ཞིང་གནའ་བོའི་དུས་ནས་གྲུབ་ཡོད་པའི་གོམས་སྲོལ་ཞིག་ཡིན་པར་ཀུན་གྱིས་བཤད། གཅིག་བྱས་ན་ཡུན་རིང་གི་ལོ་རྒྱུས་ཀྱི་གོ་རིམ་ཁྲོད་དུ་གུང་ཉལ་དེ་རྒྱའི་མི་རིགས་ཀྱི་རྨང་གཞིའི་རིག་གནས་ཏེ་སྤར་ཁ་དང་སྦྲེལ་ཞིང་། ཉི་ཟླ་གཟའ་སྐར་གྱི་འཁོར་སྐྱོད་དེ་ས་ཆུ་མེ་རླུང་གི་འབྱུང་བའི་འཁོར་རྒྱུག་དང་སྦྲེལ་ཏེ། མཐར་མིའི་ལུས་ཕུང་གི་ཁམས་ཀྱི་འཕེལ་འགྱུར་དང་སྦྲེལ་བས། མི་རིགས་འདིའི་བདེ་ཐང་འདུ་ཤེས་ཀྱི་ཆེས་ཟབ་སར་འཐིམས་པའི་རིག་གནས་ཤིག་ཏུ་གྱུར་པའང་ཡིན་སྲིད། ཆོས་ཉིད་དང་ལྡོག་པའི་གུང་ཉལ་གྱི་གོམས་སྲོལ་འདི་བོད་དུ་མེད་ཅིང་ཉི་ཧོང་དུའང་ཉིན་གུང་གཉིད་ལོག་པ་ནི་ནད་པ་སྐོར་ཞིག་ལས་མི་འདུག །ནུབ་གླིང་དང་ཨ་རུ་སོགས་སུའང་གུང་ཉལ་གྱི་གོམས་སྲོལ་འདི་མེད་པར་གྲགས། གང་ལྟར་གུང་ཉལ་གྱི་གོམས་སྲོལ་འདིས་ང་ཚོའི་ལས་ཚོགས་དང་ལས་གྲོལ་གྱི་ཆུ་ཚོད་བཀོད་སྒྲིག་བྱེད་སྟངས་ལ་ཤུགས་རྐྱེན་རྒྱ་ཆེན་པོ་ཐེབས་ཡོད་པ་དོན་དངོས་ཤིག་རེད། གུང་ཉལ་གྱི་གོམས་སྲོལ་འདི་མེད་ཚེ་ཉིན་གུང་ལས་ཚོགས་གྲོལ་རྗེས་ཡིན་གཅིག་མིན་གཉིས་ཁྱིམ་དུ་ལོག་དགོས་དོན་ཡང་མེད་ལ། ཆུ་ཚོད་གཉིས་དང་ཕྱེད་ཀ་ལྟ་བུའི་ངལ་གསོ་རིང་པོ་ཞིག་ཀྱང་དགོས་དོན་མེད་པར་འགྱུར་འགྲོ །གལ་ཏེ་སྲིད་གཞུང་ལས་ཁུངས་གཙོ་བྱས་ཏེ་སྔ་མོར་ཆུ་ཚོད་དགུ་དང་ཕྱེད་ཀའི་སྟེང་ལས་ཚོགས་བྱེད་པ་དང་ཕྱི་དྲོ་ཆུ་ཚོད་བཞི་ཡས་མས་སུ་ལས་ཚོགས་གྲོལ་བ་ཡིན་ཚེ། སྔ་དྲོའི་ཆུ་ཚོད་དགུ་དང་ཕྱེད་ཀ་ནས་ཕྱི་དྲོའི་ཆུ་ཚོད་བཞི་བའི་བར་གྱི་དུས་ཚོད་དྲུག་དང་ཕྱེད་ཀའི་རིང་མི་སྒེར་སུ་ཡིན་རུང་རང་རང་གི་ཉིན་དེའི་བསྒྲུབ་བྱའི་ལས་ཀ་དེ་ལས་ཁུངས་གང་དུ་ཕྱིན་ཡང་བསྒྲུབ་མི་ཐུབ་པའི་བཀག་རྒྱ་ཅི་ཡང་མེད་པས་མང་ཆོགས་ཚོ་ལའང་སྟབས་བདེ་ཞིང་། གཞུང་ཞབས་པ་ཚོའང་ནངས་མོར་བྲེལ་བྲེལ་འཚུབ་འཚུབ་གྱིས་ལས་ཚོགས་སུ་འགྲོ་མི་དགོས་ཤིང་། ཕྱི་དྲོར་སྔ་མོ་ནས་ངལ་གསོ་ཐུབ་པ་ཡིན་པས་ཕྱོགས་གཉིས་སུ་སྟབས་བདེ་བ་ཡོད་མོད། ཡིན་ནའང་རྒྱལ་ནང་གི་ཆུ་ཚོད་བཀོད་སྒྲིག་བྱེད་སྟངས་དེ་གུང་ཉལ་གྱི་གོམས་སྲོལ་ལམ་རིག་གནས་དང་གཞི་ནས་ཆུ་དང་འོ་མ་བཞིན་དུ་འབྲེལ་ཡོད་པས་བསྒྱུར་སླ་བ་ཞིག་ག་ལ་ཡིན།
མི་ལོ་སྟོང་ཕྲག་ལྷག་ལ་རྒྱུན་བསྐྱངས་པར་བཤད་པའི་རྒྱའི་རིག་གནས་གཞན་ཞིག་སྟེ། བུད་མེད་རྣམས་ཆུང་དུས་སུ་རྐང་པ་རས་ཤུར་གྱིས་དམ་པོར་བསྡམས་ཏེ་ཞ་རུ་འཇུག་པའི་རྒྱ་མོ་རྐང་གཅུད་ཀྱི་རིག་གནས་ལ་ཕྱིར་ལྟ་ཞིག་བྱས་ཚེ་ཤེས་ཐུབ།
རང་གི་བྱིས་པ་རང་གིས་བསམ་བཞིན་དུ་དབང་བོ་སྐྱོན་ཅན་དུ་གཏོང་བ་ནི་ཇི་འདྲའི་བློ་ཡུལ་དུ་ཤོང་དཀའ་ཞིང་། ཇི་འདྲའི་གནས་ལུགས་དང་བྲལ་བའི་གདུག་རྩུབ་ཅན་གྱི་བྱ་སྤྱོད་ཅིག་རེད་ཨང་།
ཡིན་ནའང་རིག་གནས་སམ་གོམས་སྲོལ་འདི་རྩ་བ་ནས་བསྒྱུར་བ་ལ་མན་ཇི་སྲིད་གཞུང་གིས་ལོ་ངོ་སུམ་བརྒྱའི་རིང་ལ་བཀག་འགོག་བྱེད་དགོས་བར་གྱུར་བ་དང་། ཀྲུང་ཧྭ་མིན་གོའི་རིང་དུའང་ད་དུང་འཇུག་སྒྲིལ་མ་ཐུབ་ཅིང་། མཐར་རིག་གནས་གསར་བརྗེ་ཟེར་བའི་མི་ཤ་ཟ་བའི་དྲག་རླུང་འདི་འདྲ་ཞིག་གིས་གོམས་སྲོལ་འདི་གཞི་ནས་ཁྱུར་མིད་དང་མཇུག་སྒྲིལ་བ་ལ་བསམ་བློ་ཞིག་བཏང་ན། རྒྱའི་མི་རིགས་ཀྱི་འདུ་ཤེས་ཀྱི་ཆེས་ཟབ་སར་འཐིམས་ཡོད་པའི་གུང་ཉལ་རིག་གནས་འདིའང་བསྒྱུར་སླ་བ་ཞིག་མིན་པ་ཤེས་ཐུབ། དེའི་རྐྱེན་གྱིས་གུང་ཉལ་འདི་མ་བསྒྱུར་བར་དུ་ལས་ཚོགས་ཆུ་ཚོད་ཀྱང་འགྱུར་མི་སྲིད་ལ། པེ་ཅིང་དང་ཁ་ཐག་རིང་པའི་ནུབ་ཁུལ་གྱི་མི་མང་རྣམས་ཀྱི་ནམ་མ་ལངས་གོང་ནས་ལངས་དགོས་བ་དང་། ཉི་མ་མ་ནུབ་སྔོན་ནས་གཉིད་དགོས་པའི་ཆོས་ཉིད་དང་ལྡོག་པའི་ལས་དབང་འདིའང་བསྒྱུར་དུ་མི་གཏུབ་བོ།།
རྒྱ་མི་རིགས་ལ་བདེ་ཐང་འདུ་ཤེས་དང་འབྲེལ་བའི་གུང་ཉལ་ལས་ཀྱང་གཙོ་བའི་རིག་གནས་གཞན་ཞིག་ཀྱང་ཡོད་དེ། དེ་ནི་གུང་ཟས་རེད།
རྒྱའི་རིག་གནས་སུ་བདེ་ཐང་གི་ཇ་ཐུན་སྒྲིག་སྟངས་ནི་ནངས་ཇ་དང་དགོང་ཟས་ཕལ་བར་འཇོག་ཅིང་། གུང་ཟས་ནི་ཇ་ཐུན་གསུམ་ལས་ཆེས་གཙོ་བོར་འཛིན་པ་རེད། ཉིན་གུང་གི་ངལ་གསོ་རིང་པོ་དེ་མེད་ཚེ་ཕྱིར་རང་ཁྱིམ་དུ་ལོག་སྟེ་བཟའ་མི་ལྷན་འཛོམས་ཀྱིས་གུང་ཟས་གྱ་ནོམ་པ་ལའང་རོལ་མི་ཐུབ་པས། རྒྱའི་སྲོལ་རྒྱུན་གྱི་བདེ་ཐང་འདུ་ཤེས་དང་རྒྱབ་འགལ་དུ་སོང་ཡོད་པ་རེད། གལ་ཏེ་གུང་ཟས་ལས་དགོང་ཟས་གཙོ་བོར་བཟུང་ཚེ་མིའི་ལུས་ཕུང་གི་བདེ་ཐང་ལ་གནོད་པར་འགྱུར་བར་རྒྱ་མི་ཀུན་གྱིས་རློམས་ཤིང་། ཚེ་ཐག་ཇེ་ཐུང་དུ་འགྲོ་བའི་རྒྱུ་རྐྱེན་ཞིག་ཏུའང་ངོས་འཛིན་བྱེད་ཀྱིན་ཡོད།
བདེ་ཐང་གི་ཇ་ཐུན་སྒྲིག་སྟངས་ཀྱི་ཐད་ལ་རིག་གནས་མི་གཅིག་པས་བཤད་སྟངས་ཀྱང་སྣ་མང་ཞིག་ཡོད་པར་མ་ཟད། ལུས་ཕུང་བདེ་ཐང་གི་ཞིབ་འཇུག་པ་ཚོ་ལའང་བཤད་སྟངས་འདྲ་མིན་སྣ་ཚོགས་ཤིག་ཡོད། འོན་ཀྱང་མིག་མཐོང་ལག་ཟིན་བྱུང་ཡོད་པ་ནི་ཉེ་བའི་ལོ་དུ་མའི་རིང་ལ་འཛམ་གླིང་ཧྲིལ་བོའི་ཚེ་ཐག་ཆེས་རིང་བའི་རྒྱལ་ཁབ་ནི་ཉི་ཧོང་རྒྱལ་ཁབ་ཡིན་ཞིང་། ཉི་ཧོང་བའི་ཇ་ཐུན་སྒྲིག་སྟངས་ནི་ང་ཚོ་བོད་པ་ནང་བཞིན་དགོང་ཟས་གཙོ་བོར་འཛིན་པའི་རིག་གནས་ཤིག་རེད།
ལོ་འདི་དག་གི་རིང་ལ་ང་ཚོའི་རིག་གནས་ཀྱི་རིན་ཐང་ལྟ་ཚུལ་ལ་འགྱུར་བ་གྲངས་ཀྱིས་མི་ལང་བ་ཞིག་བྱུང་དང་འབྱུང་བཞིན་ཡོད་ཅིང་། ལེགས་ཉེས་ཀྱི་བླངས་དོར་ཅི་ཡང་མེད་པར་གཞན་དད་ཆེ་བའི་མི་རབས་གསར་བ་མང་པོ་ཞིག་ཀྱང་རབ་དང་རིམ་པར་འབྱུང་བཞིན་འདུག །དུས་རབས་ཀྱི་འཕེལ་འགྱུར་དང་བསྟུན་ཏེ་རིན་ཐང་ལྟ་ཚུལ་ལ་འགྱུར་ལྡོག་འབྱུང་དགོས་བ་ནི་བཟློག་མེད་ཀྱི་ཆོས་ཉིད་ཅིག་ཀྱང་ཡིན་པས། དགའ་བ་འོས་བ་ཞིག་ཀྱང་ལོས་ཡིན། ཡིན་ནའང་། རིག་གནས་ལྟ་ཚུལ་གྱི་འགྱུར་ལྡོག་གི་ཁ་ཕྱོགས་ལ་གདམ་གསེས་དང་དོགས་ཟོན་གྱིས་འཇུག་པའི་བློ་ཞིག་སྐྱེས་ཐུབ་ན་ཅི་མ་རུང་།
པདྨ་རྡོ་རྗེ། ཟི་ལིང་།
སྤྱི་ལོ2017ལོའི་ཟླ12པའི་ཚེས13ཉིན།
པདྨ་རྡོ་རྗེ། ལོ་རབས་བདུན་བཅུའི་ནང་རེབ་གོང་ནས་སྐྱེས། དུ་ཆང་དང་འདུ་འཛོམས་སྟོན་མོ། གཞན་གྱི་ངོ་བསྟོད་སོགས་ལ་རབ་ཏུ་དགའ། སྙན་ངག་དང་སྣུམ་ཚོན་རི་མོ། དཔེ་ཀློག་སོགས་ལ་ཅུང་དད། སྒྲིག་ལམ་དང་དབང་ཤེད། འཚོ་བ་དང་བར་ཐག་རིང་བའི་ཞིབ་འཇུག་པ་དང་མཁས་པ་སོགས་ལ་སུན། ད་ལྟ་མཚོ་སྔོན་དགེ་ཐོན་སློབ་ཆེན་གྱི་རྒྱ་རིགས་སློབ་མའི་དགེ་རྒན་དཀྱུས་མ་ཞིག་ཡིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25551.html


text:
མི་དམངས་དྲ་བའི་འཕྲིན། ཟླ་5ཚེས་16ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཏེའོ་ཡུས་ཐའེ་རྒྱལ་མགྲོན་ཁང་དུ་ཀྲུང་གོར“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཕེབས་པའི་ཁེར་གྷི་སི་ཐན་གྱི་ཙུང་ཐུང་ཨ་ཐན་པཱ་ཡེ་ཧྥུའུ་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་བསྟན་དོན། ཀྲུང་ཁེར་རྒྱལ་ཁབ་གཉིས་ཕྱི་འབྲེལ་བཙུགས་ནས་ལོ་25འདས་ཤིང་། ཕྱོགས་གཉིས་པོས་ཕན་ཚུན་བརྩི་འཇོག་དང་མཉམ་ལས་གཉིས་ཁེའི་རྩ་དོན་རྒྱུན་འཁྱོངས་ཀྱིས་ཕྱོགས་གཉིས་ཀྱི་འབྲེལ་བར་སྐུལ་འདེད་ཧུར་ཐག་བཏང་བས། ཆབ་སྲིད་ཐད་ཚད་མཐོའི་ཡིད་ཆེས་དང་། དཔལ་འབྱོར་ཐད་མཉམ་ལས་དམ་ཟབ། བདེ་འཇགས་ཐད་ཕན་ཚུན་བརྟེན་རེས། རིག་གནས་ཐད་ཕན་ཚུན་སྤེལ་རེས་དང་དཔྱད་གཞི། རྒྱལ་སྤྱིའི་ལས་དོན་ནང་རྒྱབ་སྐྱོར་བྱེད་རེས་བཅས་ཕྱོགས་ཡོངས་ཀྱི་མཉམ་ལས་རྣམ་པ་གྲུབ་ཡོད། ཀྲུང་གོ་ཕྱོགས་ཀྱིས་ཁེར་གྷི་སི་ཐན་ཕྱོགས་དང་མཉམ་དུ་ཁྱིམ་མཚེས་མཛའ་མཐུན་སྙིང་སྟོབས་དར་སྤེལ་དང་། འཐབ་ཇུས་མཐུན་སྦྱོར་ལ་ཤུགས་སྣོན། གཉིས་ཕན་མཉམ་ལས་ཟབ་གཏོང་བཅས་བྱས་ཏེ་ཀྲུང་ཁེར་རྒྱལ་ཁབ་གཉིས་པོའི་འཐབ་ཇུས་རོགས་ཟླའི་འབྲེལ་བ་རྒྱུན་ཆད་མེད་པར་མདུན་ཕྱོགས་སུ་འཕེལ་རྒྱས་གཏོང་རྒྱུར་སྐུལ་འདེད་གཏོང་འདོད་ཡོད།
ཞི་ཅིན་ཕིང་གིས། ཀྲུང་གོ་ཕྱོགས་ཀྱིས་ཁེར་གྷི་སི་ཐན་གྱི་རང་དབང་དང་། བདག་དབང་། མངའ་ཁོངས་ཆ་ཚང་བཅས་ལ་སྲུང་སྐྱོང་བྱ་རྒྱུར་རྒྱབ་སྐྱོར་བྱེད་པ་དང་ཁེར་གྷི་སི་ཐན་ཕྱོགས་ཀྱིས་རང་རྒྱལ་ཁབ་ཀྱི་གནས་ཚུལ་ལ་གཞིགས་ནས་འཕེལ་རྒྱས་འགྲོ་ལམ་འདེམས་པ་དང་ལག་ལེན་བསྟར་བཞིན་པའི་ཕྱི་ནང་སྲིད་ཇུས་ལ་རྒྱབ་སྐྱོར་བྱ་རྒྱུ་ཡིན། ཀྲུང་ཁེར་རྒྱལ་ཁབ་གཉིས་ནི་ཁུལ་འདིའི་བདེ་འཇགས་བརྟན་ལྷིང་སྲུང་སྐྱོང་བྱེད་པའི་སྟོབས་ཤུགས་གཙོ་བོ་ཡིན་པས། ཕྱོགས་གཉིས་པོས་འཇིགས་རྒོལ་དང་ཁྲིམས་འཛིན་བདེ་འཇགས་མཉམ་ལས་ལ་ཤུགས་སྣོན་བརྒྱབ་ནས་རྒྱལ་ཁབ་གཉིས་དང་ས་ཁུལ་གྱི་བདེ་འཇགས་བརྟན་ལྷིང་ལ་ཐུན་མོང་ཐོག་སྲུང་སྐྱོང་བྱེད་དགོས། ཀྲུང་ཁེར་རྒྱལ་ཁབ་གཉིས་པོས“རྒྱུད་གཅིག་ལམ་གཅིག”འཛུགས་སྐྲུན་ལ་དམིགས་ནས་མཉམ་ལས་ལོ་3ལྷག་བྱས་པའི་རིང་གྲུབ་འབྲས་མངོན་གསལ་དོད་པོ་ཐོབ་ཡོད། ཕྱོགས་གཉིས་པོས་གཙོ་གནད་མཉམ་ལས་རྣམ་གྲངས་ལག་ལེན་ཡག་པོ་བསྟར་ནས“རྒྱུད་གཅིག་ལམ་གཅིག”འཛུགས་སྐྲུན་གྱི་གྲུབ་འབྲས་ལས་རྒྱལ་ཁབ་གཉིས་པོའི་མི་དམངས་ལ་ཕན་པ་དེ་བས་མང་བ་ཐོབ་པ་བྱེད་དགོས་པའི་ནན་བཤད་གནང་བ་རེད།
ཨ་ཐན་པཱ་ཡེ་ཧྥུའུ་ཡིས། ཀྲུང་གོ་ཕྱོགས་ཀྱིས“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་གཉེར་རྒྱུ་ཐུགས་གྲ་ལེགས་འགྲིག་བྱུང་བར་སྙིང་དབུས་ནས་བཀྲ་ཤིས་བདེ་ལེགས་ཞུ་རྒྱུ་ཡིན། རླབས་ཆེན་གྱི“རྒྱུད་གཅིག་ལམ་གཅིག”གྲོས་འགོ་ལས་རྒྱལ་སྤྱིའི་མཉམ་ལས་ལ་ཤུགས་སྣོན་རྒྱག་རྒྱུར་ཕན་པ་ཡོད་ལ། ཕྱོགས་ཁག་དབར་ཕན་ཚུན་བསམ་ཤེས་དང་ཡིད་ཆེས་ཟབ་ཏུ་གཏོང་ཐུབ། ཀྲུང་གོ་ནི་ཁེར་གྷི་སི་ཐན་གྱི་ཁྱིམ་མཚེས་ཡག་པོ་དང་། རོགས་ཟླ་ཡག་པོ། གྲོགས་པོ་ཡག་པོ་བཅས་ཡིན་པ་དང་། མིག་སྔར་རྒྱལ་ཁབ་གཉིས་པོའི་འཐབ་ཇུས་རོགས་ཟླའི་འབྲེལ་བ་ཆུ་ཚད་མཐོན་པོའི་སྒོ་ནས་གོང་འཕེལ་འགྲོ་བཞིན་ཡོད། ཁེར་གྷི་སི་ཐན་ཕྱོགས་ནས་ཀྲུང་གོས་དུས་ཡུན་རིང་པོའི་ནང་རྒྱབ་སྐྱོར་དང་རོགས་རམ་ནུས་ལྡན་བྱས་པར་ཐུགས་རྗེ་ཆེ་ཞུ་རྒྱུ་དང་། ཀྲུང་གོ་ཕྱོགས་ཀྱི་སྲོག་ཤིང་གི་ཁེ་ཕན་དང་དོ་ཁུར་ཆེན་པོ་བྱེད་པའི་གནད་དོན་ཐད་ཀྱི་ལངས་ཕྱོགས་ལ་རྒྱབ་སྐྱོར་མཐའ་གཅིག་ཏུ་ཞུ་རྒྱུ་ཡིན་ལ། ཀྲུང་གོ་ཕྱོགས་དང་དཔལ་འབྱོར་ཉོ་ཚོང་དང་བདེ་འཇགས་སོགས་ཁྱབ་ཁོངས་ཁག་གི་མཉམ་ལས་ལ་ཤུགས་སྣོན་བརྒྱབ་ནས་རྨང་གཞིའི་སྒྲིག་བཀོད་ཀྱི་རྣམ་གྲངས་གལ་ཆེན་འཛུགས་སྐྲུན་ལ་སྐུལ་འདེད་ཧུར་ཐག་གཏོང་འདོད་ཡོད་ཅེས་གསུངས།


text:
༄༅།།དགའ་ལྡན་ལྔ་མཆོད་ཆེ་མོ།
༄། །འཇམ་པར་རྩ་རྒྱུད་ལས། ང་ནི་མྱ་ངན་འདས་འོག་ཏུ། ས་ཡི་སྟོང་འདི་སྟོང་བ་ན། ཁྱོད་ཉིད་བྱིས་པའི་གཟུགས་ཀྱི་ནི། སངས་རྒྱས་མཛད་པར་བྱེད་པར་འགྱུར། དེ་དགོན་ཆེན་རབ་དགའ་བ། ཁ་བ་ཅན་ན་ཡོད་པ་ཡིན། ཞེས་དང་། །དཔལྡན་ཟླ་བ་གྲགས་པས། །མཐའ་ཁོབ་ཁ་བའི་ཡུལ་ལྗོངས་སུ། བློ་བཟང་ཞེས་བྱའི་སྐྱེས་བུ་ཡིས། ཟླ་མེད་བསྟོན་པའི་བསྟན་པ་ལ། ང་ཡི་ལུགས་བཟང་སྤེལ་བ་བྱེད། ཞེས་སོགས་ལུང་གི་དངོས་སུ་ཟིན་ཞིང་། རིས་མེད་སྐྱེས་ཆེན་དུ་མས་སྔགས་བརྗོད་ཀྱི་མེ་ཏོག་འཐོར་བ། ཇི་སྐད་དུ། འཇུ་མི་ཕམ་རྣམ་རྒྱལ་རྒྱ་མཚོས།
སྲས་བཅས་རྒྱལ་བའི་དགོངས་དོན་མ་ནོར་བ། །སྟོང་དང་རྟེན་འབྱུང་ཟབ་མོའི་དེ་ཉིད་ལ། །ཡིད་ཆེས་གཏིང་ནས་རྙེད་པའི་སྒོ་གཅིག་པུ། །ཁྱོད་ཀྱི་ལེགས་བཤད་རྣམས་ལས་གཞན་པ་སུ། །
ཞེས་དང་། སྟག་ཚང་ལོ་ཙྭ་བས་ཀྱང་།
མདོ་སྔགས་མཐའ་དག་ཁྱད་པར་རྡོ་རྗེ་ཐེག །རྒྱུད་སྡེ་མཐའ་དག་ཁྱད་པར་བླ་མེད་དོན། །རིམ་གཉིས་མཐའ་དག་ཁྱད་པར་སྒྱུ་ལུས་ལ། །སྔོན་མེད་ལེགས་བཤད་གཏེར་ཆེན་ཁྱེད་ལ་འདུད། །
རྗེ་ཀརྨ་པ་མི་བསྐྱོད་རྡོ་རྗེས། བོད་ཁ་བ་ཅན་གྱི་རྒྱལ་ཁབ་འདིར། ཞེས་སོགས་མདོ་སྔགས་ཟུང་འབྲེལ། ལྟ་སྤྱོད་ཟུང་འབྲེལ། བཤད་སྒྲུབ་ཟུང་འབྲེལ། དཔྱད་སྒོམ་ཟུང་འབྲེལ། མཁས་གྲུབ་གཉིས་འཛོམས། ཐོས་བསམ་སྒོམ་གསུམ། འཆད་རྩོད་རྩོམ་གསུམ་སོགས་ཡ་མ་བྲལ་བའི་གསེར་སྦྱངས་གཙོ་མ་ལྟ་བུའི་བསྟན་པ་སྤེལ་བའི་ཤིང་རྟ་ཆེན་པོ་ཤར་རྒྱལ་བ་ཙོང་ཁ་པ་ཆེན་པོའི་འདས་མཆོད་དགའ་ལྡན་ལྔ་མཆོད་ཆེན་མོ་ཞེས་ཡོངས་སུ་གྲགས་པའི་དུས་ཆེན་ཁྱད་པར་ཅན་ཐོན་ལ་ཉེ་བས། རྗེ་བླ་མ་ལ་ཤེས་ནས་དད་འདུན་ཡོད་པའི་རིས་མེད་ཆོས་སྡེ་ཁག་དང་། ་ཡུལ་སྡེ་མི་མང་སོགས་ཀྱི་ངོས་ནས་བཀའ་དྲིན་རྗེས་དྲན་དང་། རང་རང་གི་བསགས་སྦྱང་སོགས་ཀྱི་ཆེད་དུ་རྗེས་དྲན་མཆོད་འབུལ་རྒྱ་ཆེར་གནང་བའི་རེ་བ་དང་སྨོན་འདུན་ཞུ་ཞུ།
རྗེ་ཙོང་ཁ་པ་རིག་གནས་སྒྱུ་རྩལ་ཞིབ་འཇུག་ཚོགས་པ་ནས་༢༠༡༥-༡༢-༣-ཉིན།


text:
ཁ་སང་སྤྱི་ཟླ་གསུམ་པའི་ཚེས་༢༤ཉིན། མི་གཅིག་དང་། དེ་རིང་ཚེས་༢༥ཉིན་མི་ཞིག་གིས་ཨ་མདོ་ས་ཁུལ་དུ་རང་ལུས་མེར་བསྲེགས་བཏང་འདུག ཁོང་ཚོས་”བོད་ལ་རང་དབང་དགོས། ༧གོང་ས་མཆོག་བོད་ལ་ཕེབས་སུ་འཇུག་དགོས། “ཟེར། རྒྱ་ནག་གཞུང་གིས་ཁོང་ཚོས་དགོས་འདུན་ལ་དགེ་མཚན་ལྡན་པའི་ཡ་ལན་ཞིག་སྤྲོད་ངེས་ཡིན་ནམ། བོད་མིའི་སྒྲིག་འཛུགས་ཀྱིས། “རྒྱ་ནག་གཞུང་གིས་བོད་ནང་ལག་བསྟར་བྱེད་བཞིན་པའི་དྲག་གནོན་གྱི་སྲིད་ཇུས་མཚམས་འཇོག་བྱས་པ་ཡིན་ན། བོད་མིས་རང་ལུས་མེར་སྲེག་མཚམས་འཇོག་ངེས་རེད།”ཟེར།རྒྱ་ནག་གཞུང་གིས་བོད་ནང་དྲག་གནོན་གྱི་སྲིད་ཇུས་མཚམས་འཇོག་བྱེད་རྒྱུ་ཚབ་ཏུ་དེ་བས་ལྡོག་ཏེ། སྡུག་ཕྱོགས་ཀྱི་ཡ་ལན་སྤྲོད་བཞིན་འདུག ད་མུ་མཐུད་དུ་སྲེག་རྒྱུ་ཡིན་ནམ། ཉེ་ཆར་ང་རང་རང་ལུས་མེ་བསྲེགས་ནས་འདས་གྲོངས་སུ་གྱུར་བའི་མི་སྣ་ཅིག་གི་ཨ་མར་ཐུག་བྱུང་། ཁོ་མོས་ང་ལ་འཐམ་ནས་ངུས་བྱུང་། སྐར་མ་ཁ་ཤས་རིང་ལ་ངུས་བྱུང་། “ཁྱོད་ཐོན་དང་ངམ།” ཟེར་བ་ཙམ་ལས་ཚིག་གཅིག་ཀྱང་ཁ་ནས་ཐོན་མ་བྱུང་། ངས་ཀྱང་ཁོ་མོར་འཐམ་རྗེས་ལག་གཉིས་ཀྱིས་འགྲམ་པ་བསྐྱོར་ནས། “ད་མ་ངུ།” ཟེར་བ་ཙམ་ལས་ཚིག་གཅིག་ཀྱང་ཁ་ནས་ཐོན་མ་སོང་། མིག་ལས་མིག་ཆུ་ཡང་ཐོན་མ་བྱུང་། ངས་ཁོང་མོའི་མིག་ཆུ་འདྲེས་པའི་མིག་མདངས་ལས། སྐྱོ་སྡུག་དང་། སེམས་ཁྲལ། ཞེད་སྣང་། ཐེ་ཚོམ མགོ་འཐོམ་ཡོད་པའི་སྣང་བརྙན་མཐོང་བྱུང་།
ད་ཅི་ཞིག་བྱེད་དགོས་སམ། ང་ཞེད་སྣང་འདུག རང་ལུས་མེ་སྲེག་གི་ཚ་རླབས་འདི་ཤུགས་ཆེ་རུ་འགྲོ་རྒྱུ་ཡིན་ནམ། ད་འདི་ལྟར་ག་ཚོད་ཅིག་འགྲོ་རྒྱུ་ཡིན་ནམ།
མེ་ལྕེའི་ཀློང་དུ་༧རྒྱལ་བའི་མཚན་ནས་འབོད།།
ས་ལ་འགྱེལ་ཁར་མི་རིགས་རང་དབང་འབོད།།
ཚེ་སྲོག་མེ་ལ་འཐིམས་པའི་རྣམ་ཤེས་ཀྱིས།།
མི་མངོན་དབྱིངས་ནས་བོད་ལ་ཅེར་ནས་འདུག།


text:
༄༅།།ཀྲུང་དབྱང་བརྙན་འཕྲིན་ཁང་གི་མདོ་འཛིན་པ་དབྱང་རུའེ་ཡིས་དབྱིན་སྐད་སློབ་སྦྱོང་གི་སྐོར་གླེང་བ།
གསར་འགྱུར་སྤེལ་དུས། (2017ལོའི་ཟླ་ 11ཚེས་21ཉིན། 13:55) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། དབྱང་རུའེ་ནི་ལོ་མང་རིང་ལ"པོ་ཨོ་ཨེ་ཤེ་ཡ་གླེང་སྟེགས"ཡན་ལག་གླེང་སྟེགས་ཀྱི་མདོ་འཛིན་པ་བྱེད་མྱོང་ཡོད་ལ། ད་ལྟ་《Dialogue》དང་《Global Debate》ལེ་ཚན་གྱི་མདོ་འཛིན་པ་གནང་བཞིན་ཡོད་པ་རེད། ཁོང་གིས་ཐུན་མིན་མདོ་འཛིན་བྱེད་སྟངས་དང་རིག་གནས་ཀྱི་ཆུ་ཚད་ཟབ་མོར་བརྟེན་ནས་རྒྱལ་ཁབ་ཕྱི་ནང་གི་ལྟད་མོ་བ་མང་པོ་ཞིག་གི་ཡིད་དབང་འཕྲོག་ཡོད་པ་རེད།
དབྱིན་སྐད་ཀྱི་སྐོར་ནས། དབྱང་རུའེ་ཡིས་ལྟ་ཚུལ་འདི་འདྲ་ཞིག་རྒྱུན་འཁྱོངས་བྱས་ཡོད་དེ། "དབྱིན་སྐད་ཡག་པོ་ཞིག་སྦྱོང་ཐུབ་ལ། མི་བྱེད་ཚུལ་ཡང་ཡག་པོ་ཞིག་སྦྱོང་ཐུབ། དབྱིན་སྐད་རྒྱལ་ཁབ་ཀྱི་ནུབ་ཕྱོགས་རིག་གནས་ཁ་ཤས་ནི་ཧ་ཅང་གི་སྔོན་ཐོན་དང་དེང་རབས་ཡིན་པ་རེད། དབྱིན་སྐད་སློབ་སྦྱོང་གིས་བསམ་བློ་གཏོང་སྟངས་ཕུན་སུམ་ཇེ་ཚོགས་སུ་གཏོང་ཐུབ་ལ། རིན་ཐང་སྣ་མང་ཅན་དུ་བཏང་རྗེས་ཕ་རོལ་པོས་རང་ཉིད་ལ་ལྟ་ཚུལ་ཇི་འདྲ་ཞིག་ཡོད་པ་དང་། ཕན་ཚུན་གྱི་ཆ་རྒྱུས་ཇེ་ཟབ་ཏུ་གཏོང་ཐུབ། དུས་མཚུངས་སུ། དབྱིན་སྐད་སློབ་སྦྱོང་གི་ཁྲོད་ནས་རང་གི་སྐད་ཡིག་སྟེ་རྒྱ་ཡིག་ཕྱི་རྒྱལ་བར་ཁྲིད་ཆོག་པ་རེད། རྒྱ་སྐད་དང་ཀྲུང་གོའི་རིག་གནས་ནི་གཏིང་ཟབ་ལ་རྒྱ་ཆེ་བ་རེད། རྒྱ་ཡིག་དང་དབྱིན་ཡིག་གཉིས་ཀ་ཡག་པོ་ཞིག་སྦྱངས་ན་ཡག་ཐོག་ཡག་བརྩེགས་དང་ཡང་རྩེའི་སྒང་ལ་ཡས་སྒྲོན་རེད།"
དབྱིན་སྐད་ཇི་ལྟར་སྦྱོང་ཚུལ་གྱི་སྐོར་ལ། དབྱང་རུའེ་ཡི་ཕྱོགས་བསྡོམས་ནི་གཤམ་གསལ་དུ། ༡ ངེས་པར་དུ་སྤྲོ་བ་ཡོད་དགོས་པ་ལས་བཀོལ་སྤྱོད་ཀྱི་ཕྱོགས་གཙོ་བོ་མིན་པ། འདི་ནི་ཁྱེད་རང་གིས་འབད་པ་བྱེད་མིན་ལ་རག་ལས་ཡོད་པ་རེད། ༢ དཔེ་དེབ་གཉིས་ནན་ཏན་དུ་གཟུང་དགོས་པ་སྟེ། གཅིག་ནི་ཀློག་པ་དང་འབྲི་སྦྱོང་གི་ནུས་པ་ཐོན་པ་དང་། ཅིག་ཤོས་ནི་ཉན་ནུས་ཀྱི་སློབ་དེབ་ཡིན་པ། དེ་གཉིས་ཀ་གང་བྱུང་དུ་བྱེད་མི་རུང་། ༣ རྩོམ་ཡིག་ལེགས་པོ་ཡོད་ན་བློར་འཛིན་དགོས་ལ། ཐ་སྙད་གསོག་ཚད་བློར་འཛིན་པ་དང་བཀོལ་སྤྱོད་བྱེད་རྒྱུར་བརྟེན་དགོས། ནམ་རྒྱུན་དབྱིན་ཡིག་གི་འཕྲིན་ཡིག་འབྲི་སྲོལ་ཞིག་ཆགས་པར་བྱ་དགོས་ལ། འདིས་ཁྱེད་རང་གི་བསམ་བློ་གཏོང་སྟངས་གསོ་སྐྱོང་བྱེད་ཐུབ། ༤ དབྱིན་ཇི་དང་ཨ་རིའི་གྲོགས་པོ་ཞིག་བསྒྲིགས་ནས་རྒྱུན་དུ་ཁ་བརྡའི་སྐོར་སྦྱོང་བ། ༥ ཆ་རྐྱེན་འཛོམས་ན་ཕྱི་རྒྱལ་དུ་ཕྱིན་ནས་སློབ་སྦྱོང་ཞིག་བྱས་ན་བཟང་།


text:
སྒོར ༡༩༨༠༠ སྤྲད་ན་རྩོམ་སྒྲིག་པའི་གཟི་བརྗིད་ཁྱིམ་ལ་སྤར་ཐུབ་ཅེས་པ་ནི་བརྙན་འཕྲིན་བརྒྱུད་ཚོང་ཟོག་ཉོ་བའི་བརྡ་ཁྱབ་ཞིག་མ་ཡིན་པར། པེ་ཅིང་གི"བསམ་གཏན་པའི་རིག་གནས་དར་སྤེལ"ལ་ཁ་གཡར་ནས་སྤེལ་བའི་མཐོ་རིམ་གླེང་སྟེགས་ཐོག་བྱུང་བའི་དོན་དངོས་ཤིག་རེད།
ཉེ་ལམ་གསར་འགོད་པས་པེ་ཅིང་དུ་སྤེལ་བའི"ཀྲུང་ཧྭའི་བསམ་གཏན་པའི་རིག་གནས་ཀྱི་མཐོ་རིམ་གླེང་སྟེགས་སྐབས་དྲུག་པའི"ཐོག བགྲང་གིས་མི་ཟིན་པའི་རིན་བསྡུ་རྣམ་གྲངས་སྣ་ཚོགས་ཀྱིས་ཀུན་ལ་ཧ་ལས་ཤིང་ཧང་སངས་སུ་བཅུག་ཡོད། རྩད་འདྲི་བྱེད་དུས་གླེང་སྟེགས་རྒྱབ་སྐྱོར་མཁན་གཞུང་ཕྱོགས་དོ་དམ་སྡེ་ཚན་གྱིས་གླེང་སྟེགས་དེའི་སྐོར་སྔོན་གོ་ཐོས་བྱུང་མི་འདུག་པས། གཙོ་གཉེར་བྱེད་མཁན་དགོན་སྡེ་གྲགས་ཅན་སྤེལ་རེས་དྲ་བའི་དྲ་ཚིགས་དེ་ནང་བསྟན་ཆོས་ལུགས་དར་སྤེལ་ལ་ཁ་གཡར་ནས་ཚོང་ཆེན་བརྒྱབ་ཏེ། ནང་བསྟན་ལས་རིགས་ལ་དམའ་འབེབས་བྱེད་མཁན་གྱི་དོགས་ཡོད་ཉེས་ཅན་དུ་གྱུར།
ཆེད་དོན་བཅར་འདྲི་ལས་སྒོར་དྲུག་སྟོང་དང་། ལས་འཛིན་འགོ་གཙོ་སྡེ་ཚན་ནས་སྒོར་ཁྲི་ལྔའི་གྲོན་དངུལ་རིན་པ་བསྡུས་ཏེ་གཡོ་ཚོང་བཤམས།
"མཐོ་རིམ་གླེང་སྟེགས"དེ་ཕྱི་ཟླ ༦ པའི་ཚེས ༢༠ ཉིན་གྱི་སྔ་དྲོའི་ཆུ་ཚོད་དགུ་ཐོག་སྤེལ་འགོ་ཚུགས། སྤེལ་ཡུལ་གནའ་བོའི་དགོན་གནས་མིན་པར་རྒྱལ་ཁབ་ཀྱི་གྲོས་ཚོགས་ལྟེ་གནས་རེད། དེ་ཡང་གཙོ་གཉེར་མཁན་ཀྲུང་ཧྭ་དུས་རབས་མི་གྲགས་མཐུན་ཚོགས་དང་ཀྲུང་གོའི་དགོན་སྡེ་གྲགས་ཅན་སྤེལ་རེས་དྲ་བ་གཉིས་ཀྱིས། གླེང་སྟེགས་འདི་ནི་ཀྲུང་གོའི་བསམ་གཏན་སྒོམ་སྒྲུབ་རིག་གནས་ཀྱི་གསོལ་སྟོན་གྱ་ནོམ་པ་ཞིག་ཡིན་པས། ཉིན་དེའི་གྲོས་ཚོགས་ཐོག་རྒྱལ་ཁབ་མི་རིགས་དོན་གཅོད་ཨུ་ལྷན་དང་རྒྱལ་ཁབ་ཆོས་ལུགས་ཅུས། ཀྲུང་གོའི་ནང་བསྟན་མཐུན་ཚོགས་བཅས་ཀྱི་འབྲེལ་ཡོད་འགོ་ཁྲིད་དང་། རྒྱལ་ཡོངས་ཀྱི་དགོན་སྡེ་བཅུའི་མཁན་པོ་དང་དགོན་བདག་བཅས་འདུ་འཛོམས་བྱུང་ཡོད་ཟེར།
ཕྱི་དྲོར་འགོ་ཁྲིད་རྣམས་ཚོགས་གྲོལ་ནས་ཕྱིར་ཕེབས་མ་ཐག གཙོ་སྐྱོང་བས་རིན་བསྡུའི་རྣམ་གྲངས་སྐོར་ངོ་སྤྲོད་བྱེད་འགོ་ཚུགས་བྱུང་བ་ནི། དགོན་སྡེ་གྲགས་ཅན་སྤེལ་རེས་དྲ་ཚིགས་སུ་དགེ་བའི་བཤེས་གཉེན་ཀྱིས་ཆེད་དོན་བཅར་འདྲི་ལ་དང་ལེན་ཐེངས་གཅིག་བྱས་བར་སྒོར་དྲུག་སྟོང་བསྡུ་རྒྱུ་དང་། ཚོགས་ཞུགས་མི་སྣའི་ངོ་སྤྲོད་ལྟར་ཉིན་གཉིས་ལྷག་རིང་གི་ཚོགས་འདུའི་དུས་ཡུན་ནང་། གཙོ་གཉེར་ཕྱོགས་ཀྱིས་དགེ་བའི་བཤེས་གཉེན་གྱི་འཐུས་ཚབ་ཚོགས་ཞུགས་པ་རེ་ནས་སྒོར ༢༩༨༠ བསྡུ་རྒྱུ། དེ་ལ་བྱ་དགའ་ལེགས་ཤོས་ཐོབ་པའི་དཔང་ཡིག་གནང་ངེས། སྤྱིར་བཏང་གི་ཚོགས་ཞུགས་སྐུ་མགྲོན་རེ་ནས་སྒོར༩༨༠༠བསྡུ་རྒྱུ་དང་། དེ་དག་《ཀྲུང་གོའི་དེང་རབས་ནང་བསྟན་ཆོས་ལུགས་མི་སྣ་གྲགས་ཅན་གྱི་མཛོད》ཅེས་པའི་གྲས་དང་། ཀྲུང་ཧྭའི་དུས་རབས་མི་གྲགས་མཐུན་ཚོགས་སུ་ཞུགས་ཐུབ་པར་མ་ཟད། ལོ་གཅིག་གི་ཚོགས་ཞུགས་གྲོན་དངུལ་སྤྲོད་མི་དགོས། སྐུ་མགྲོན་འཇོན་ཐང་ཅན་རེ་ནས་སྒོར ༡༩༨༠༠ བསྡུ་རྒྱུ་དང་། མི་ལྔ་ལས་ཞུགས་མི་ཆོག དེ་ལ་འཆམ་མཐུན་དགོན་པ་གསར་འཛུགས་ཀྱི་དགེ་སྒྲུབ་སློབ་དཔོན་གྱི་ཐོབ་ཐང་དང་མཚན་མིང་བརྐོས་པའི་གསེར་བྱང་གཅིག་བཅས་གནང་ངེས།
གཞན་ཀྲུང་གོའི་དགོན་སྡེ་གྲགས་ཅན་སྤེལ་རེས་དྲ་བའི་ལས་འཛིན་ལས་ཁུངས་དང་། ལས་འཛིན་པ་གཞོན་པའི་འགན་བཞེས་མཁན་གྱིས་སྐབས་རེ་རེར་སྒོར་ཁྲི༣རེ་སྤྲོད་དགོས་པ་དང་། ལས་འཛིན་པས་སྒོར་ཁྲི་ལྔ་སྤྲོད་དགོས་པ་ཡིན། གོང་གསལ་དག་ཚོགས་ཐོག་ཏུ་མ་ཞུགས་རུང་སྒོར་འབྱོར་ན་ཆོག་ལ། གཟི་བརྗིད་སྐུ་མགྲོན་གྱི་མཚན་མིང་བཞེས་མཁན་གྱིས་སྒོར ༡༥༨༠ སྤྲད་ཚེ་བྱ་དགའ་ཐོབ་པའི་དཔང་ཡིག་དང་འོད་སྡེར་བཅས་སྦྲག་ཐོག་ནས་སྐུ་མགྲོན་ལ་བསྐུར་ངེས་ཅེས་པ་ལྟ་བུ་རེད།
གླེང་སྟེགས་དེ་མ་ཚོགས་གོང་ལ་གསར་འགོད་པས་མིང་ཐོ་འགོད་ས་ནས་ལྐོག་འདྲི་བྱེད་དུས། གཙོ་གཉེར་ཕྱོགས་ཀྱིས་བཤད་རྒྱུར། སྒོར ༡༩༨༠༠ སྤྲོད་ཐུབ་ཚེ་《ཀྲུང་གོའི་དེང་རབས་ནང་བསྟན་ཆོས་ལུགས་མི་སྣ་གྲགས་ཅན་གྱི་མཛོད》ཅེས་པའི་དེབ་འདིས་རྩོམ་སྒྲིག་པ་གཙོ་བོར་འགྱུར་ཐུབ་ཅིང་། དེ་དང་དཔེ་དེབ་རྩོམ་སྒྲིག་བྱས་མ་བྱས་ལ་འབྲེལ་བ་ཅི་ཡང་མེད་ཟེར། ཡང་གསར་འགོད་པས་སྒོར ༡༩༨༠༠ སྤྲད་པའི་སྐུ་མགྲོན་ལ་དགེ་བ་ཅི་ཡོད་ཅེས་དྲིས་པའི་ལན་དུ། སྐུ་མགྲོན་དེ་རིགས་དཔྱད་རྩོམ་གྱི་བྱ་དགའ་དཔྱད་བསྡུར་ནང་ཞུགས་ཐུབ་པ་མ་ཟད། བྱང་ཆུབ་སེམས་ཀྱི་བྱ་དགའ་འམ་པདྨ་མའི་བྱ་དགའ་གཉིས་ལས་གང་རུང་འདེམ་ཆོག་པ་དང་། དགེ་སྒྲུབ་སློབ་དཔོན་ནམ་ཆོས་སྤེལ་ལེགས་སྐྱེས་ཞེས་མཚན་མིང་བརྐོས་པའི་རིན་གོང་སྒོར ༣༠༠༠ ཅན་གྱི་གསེར་བྱང་གཉིས་ལས་ཀྱང་གང་རུང་འདེམ་ཆོག ཅི་དགོས་པ་ཉིན་དེའི་དགོང་མོར་བཟོ་ཐུབ། བྱ་དགའ་སྟེར་བའི་མཛད་སྒོའི་ཐོག་སྟེགས་བུར་བུད་དེ་བྱ་དགའ་བླངས་ནས་འདྲ་པར་བསྐྱོན་ཆོག་ཅེས་ལན་སྤྲད་བྱུང་།
ཚད་ལྡན་གྱི་ནང་བསྟན་རིག་གཞུང་བྱེད་སྒོར་ཐེངས་མང་ཞུགས་མྱོང་བའི་དགེ་བཤེས་ཤིག་གིས། ཚད་ལྡན་གྱི་ནང་བསྟན་རིག་གཞུང་བྱེད་སྒོ་དག་ནི་ཚད་ལྡན་གྱི་དགོན་སྡེ་དང་། ནང་བསྟན་མཐུན་ཚོགས། ནང་བསྟན་སློབ་གླིང་། ཡང་ན་ཆོས་ལུགས་དོ་དམ་སྡེ་ཚན་གྱིས་སྣེ་འཁྲིད་དེ་སྤེལ་བ་ལས། རིན་བསྡུ་བའི་སྲོལ་མེད། ལྷག་པར་ཐེངས་འདིའི་བསམ་གཏན་སྒོམ་སྒྲུབ་ཀྱི་རིག་གནས་གླེང་སྟེགས་ལྟ་བུ་སྒོར་མོ་རྐྱང་རྐྱང་ཚད་གཞིར་འཛིན་པ་ནི་དེ་ལས་ཀྱང་མཐོང་མྱོང་མེད་གསུངས་བྱུང་།
(རྩོམ་འགན་པ། སྒྲོལ་ཚེ།)


text:
ཆོས་རྗེ་ས་པན་ཉིད་འཇིག་རྟེན་གྱི་ཁམས་ན་མིའི་སྐྱེ་བ་ལན་གཅིག་བཟུང་པ་དང་། ཡང་ན་མཚན་མཆོག་སུམ་ལྡན་གྱི་ས་སྐྱའི་གདུང་རྒྱུད་འཛིན་པ་དང་། ཡང་ན་གཙང་ས་སྐྱའི་བླ་མ་ཞིག་ཏུ་འཁྲུངས་པ་སྟེ། མདོར་ན་ཁོང་གི་མཛད་པ་གཞན་ལེགས་བཤད་དང་རྩོམ་ཆོས་སོགས་གང་ལའང་མ་ལྟ་ན་ཡང་། རྗེ་ཉིད་བོད་མི་ཞིག་གི་སྐྱེ་བ་བཞེས་ཙམ་ཉིད་ཀྱི་དགེ་མཚན་དང་རྣམ་ཐར་རྐྱང་པས་བྱེད་ལས་དང་ཁྱད་ཆོས་གང་འདྲ་ཡོད་ཟེར་ན། དེ་ལ་ཚད་བཟུང་དུ་མེད་པ་ལྟ་བུ་ཞིག་སྟེ། དཔེར་ན་དེང་སང་གི་དགོན་པ་བརྒྱ་སྟོང་ལས་ཀྱང་། རྗེ་ཉིད་བོད་མིའི་སྐྱེ་བ་བཞེས་ཙམ་ཉིད་ཀྱིས་རླབས་དང་གཟི་བརྗིད་ཆེན་པོ་ཡོད་པ་ཙམ་དུ་མ་ཟད། དེང་སང་གི་དུས་ཚོད་དང་བསྟུན་ན། སྔར་གྱི་ན་ལེནྜ་ལ་བྱོན་པའི་ཕྱོགས་གླང་དང་ཆོས་གྲགས། ཐོགས་མེད་སྐུ་མཆེད་ལ་སོགས་པའི་ཚེ་གང་པོའི་མཛད་པ་དང་ཕྲིན་ལས་ཀྱང་ཆོས་རྗེ་ཉིད་ཀྱི་དགོངས་པ་འཁྲུངས་ཚུལ་འདི་ཉིད་རླབས་ཆེ་བ་མངོན་ཏེ། དེ་ཡང་ན་ལེནྜའི་པན་གྲུབ་རྣམས་ཀྱི་མཛད་པ་དང་ཕྲིན་ལས་རླབས་ཆེན་པོ་མིན་པ་མ་ཡིན་མོད། འདི་རྣམས་ལས་གཟི་བརྗིད་ཆེ་ཡོད་ས་མ་རེད་བསམ་བསམ་ཡོད།
དེང་སང་གི་དུས་ཚོད་འདི་འདྲ་བ་དང་། ལྷག་པར་དུ་རང་རེ་བོད་མི་རྣམས་ལ་ལྟོས་ན། དེ་དག་ལས་ཀྱང་ཁོང་གིས་མཛད་པ་དང་ཕྲིན་ལས་ཧ་ལས་པ་ཞིག་སྟོན་ཡོད། དཔེར་ན་དེང་སང་ནང་ཆོས་བསྟན་དོན་གྱི་སྙིང་པོ་ག་ཚད་ནས་འགྲོ་བཞིན་ཡོད་ཟེར་ན། ཚེ་སྔ་མ་ནས་ཕྱི་མར་འགྲོ། དེ་ནས་ལས་རྒྱུ་འབྲས། དེ་ནས་ས་ལམ་གྱི་རྟོགས་པ། དེ་ནས་ཐར་བ་དང་ཐམས་ཅད་མཁྱེན་པའི་གོ་འཕངས་ཞེས་ཟེར་བ་འདི་དག་ནི། ནང་ཆོས་གཞུང་ལུགས་ག་ཚད་ཡོད་ན་དེ་དག་ཐམས་ཅད་ཀྱི་བསྟན་བྱའི་སྙིང་པོ་བསྡོམས་ན་འདིའི་ལམ་རིམ་བགྲོད་ཀྱིས་རྟོགས་པ་སྐྱེ་ཐུབ་པའི་ཐབས་ཤེས་ཁོ་ན་རེད། དེ་དག་གི་རྩ་བ་ཚེ་སྔ་མ་ཡོད་ལ་ཕྱི་མ་ཡང་ཡོད། ལས་རྒྱུ་འབྲས་ཀྱང་ཡོད། དེ་ནས་རིམ་པ་བཞིན་བློར་སྙིང་རྗེ་སོགས་གོམས་ཏེ་ལམ་གྱི་ངོ་བོ་ཉིད་དུ་གྱུར་ཞིང་། མཐར་མངོན་པ་རྫོགས་པ་སངས་རྒྱས་དགོས་ཞེས་སྟོན་པའི་བསྟན་དོན་དེ། ཚེ་སྔ་ཕྱི་ལ་རག་ལས་ཅིང་། དེ་ཡོད་པ་སྒྲུབ་བྱེད་ལ་སྤྱིར་ན་ལེནྜའི་པན་གྲུབ་རྣམས་ཀྱི་གྲལ་ནས་གྲངས་མེད་པ་གསུངས་ཤིང་། ལྷག་པར་དུ་ཆོས་ཀྱི་གྲགས་པས་ཀྱང་ཚད་མ་རྣམ་འགྲེལ་གཅིག་པུའི་ནང་དུ་ཧ་ལས་པ་གསུངས་ཡོད། སྤྱིར་རིགས་པ་དེ་རྣམས་ཀྱིས་ཚེ་སྔ་ཕྱི་ཡོད་པར་བསྒྲུབ་ནུས་ཀྱང་། དེང་སང་གི་སྐྱེ་བོ་རྣམས་ལ་ལྟོས་ན་རིགས་པའི་དོན་མ་གོ་ནས། དེ་ལ་ཁྱབ་པ་མི་འདུག་སྙམ་པས་བསྒྲུབ་ཐུབ་ཀྱི་མི་འདུག་པས། ནང་ཆོས་ནས་བཤད་པའི་བསྟན་དོན་གྱི་སྙིང་པོ་ཤོར་རན་འདུག་ཞེས་བཤད་པ་ལ། རིག་པའི་ལམ་ནས་གོ་བརྡ་སྤྲོད་མི་ནུས་པས། དེ་ལ་ཆོས་རྗེ་ས་པན་གྱི་རྣམ་ཐར་གཅིག་པུས་སྐྱེ་བ་སྔ་ཕྱི་ལ་དམར་ཁྲིད་བྱས་ཡོད་ཅིང་། འགྲེལ་བཤད་གསལ་པོར་བརྗོད་ཟིན། དེའི་རྒྱུ་མཚན་ཡང་། ཁོང་སྐྱེས་ཙམ་ཉིད་ནས་མི་གཞན་ལྟ་བུ་ཡིན་ན་འགྲོ་འཆག་ཉལ་འདུག་གི་སྤྱོད་ལམ་དེ་ཙམ་མ་ཐུབ་པའི་གོང་ནས། སཾ་ཏའི་སྐད་ཀྱི་སྟེང་དུ་ཡི་གེ་འདོན་ཐུབ་པ་དང་འབྲི་ཐུབ་པ་འདིས་གང་ཞིག་སྟོན་ཞེ་ན། ཚེ་སྔ་མ་ཞེས་པ་ཞིག་འདུག རྒྱུ་མཚན་སྐྱེ་བ་སྔ་མ་ལ་བརྩོན་པས་སྦྱང་པའི་གྲུབ་འབྲས་འདི་ལྟར་སྨིན་རྒྱུ་འདུག་ཞེས། མི་གཞན་ལྟ་བུ་ཡིན་ན་སྐད་ཆ་གང་ཡང་བཤད་མི་ཤེས་པའི་གོང་ནས། རྒྱ་གར་གྱི་ཡི་གེ་ལན་ཝར་སོགས་འདོན་ཤེས་པ་ཙམ་དུ་མ་ཟད་ས་ཐོག་ཏུ་འདི་ལྟར་འབྲི་ཐུབ་པ་འདི་སྔ་མར་མ་སྦྱང་ན་ནམ་སྦྱང་ཞེས་མཛུབ་མོས་ཡི་གེ་བྲིས་ནས་སྟོན་ཡོད། དེས་ན་འདིས་སྐྱེ་བ་སྔ་མ་གྲུབ་ལ། དེ་བཞིན་དུ་དེང་སང་སྐྱེ་བ་སྔ་མ་དྲན་པའི་མི་ཞིག་ཡོད་པ་བཤད་དུས། འཁྲུལ་བ་རེད་ཅེས་ཁྱབ་པ་མེད་པ་ཞིག་བཤད་ཨེ་ཤེས་ལྟ་བཞིན་འདུག་ཏེ། ཆོས་རྗེས་དེ་ལྟར་མ་རེད་འདི་དངོས་ཡོད་གནས་ཚུལ་ཡིན་གསུངས་པ་ལྟ་བུ་སྟེ། རྒྱུ་མཚན་ཁོང་གིས་བརྩེགས་སྟོན་དབང་ཕྱུགས་སེངྒེའི་དྲུང་དུ་ཚད་མ་རྣམ་ངེས་གསན་སྐབས། སློབ་དཔོན་གྱིས་རྫས་དང་ལྡོག་པ་སོ་སོར་ཕྱེས། དེ་གཉིས་ལྡོག་པ་ཤྭ་མོང་གི་སོར་བཞིན་ཐ་དད་དུ་གསུང་པ་ལ། རྗེ་ཡིས་འདི་བོད་རང་གིས་ཐུན་མོང་མ་ཡིན་པའི་བཤད་སྲོལ་ཞིག་ཡིན་མ་གཏོགས་པ། ཁོང་སྐྱེ་བ་སྔ་མ་ལ་རྒྱ་གར་སྐྱེས་ཏེ་ན་ལེནྜའི་པན་གྲུབ་རྣམས་ཀྱི་མདུན་དུ་ཆོས་གསན་པ་གསལ་པོར་དྲན་ཏེ་རྒྱ་གར་གྱི་བཤད་སྲོལ་འདི་རང་མིན་བསམ་པ་བྱུང་གསུང་པ་དེས་གང་ཞིག་མཚོན་ཞེ་ན། སྐྱེ་བ་འདི་ལ་རྒྱ་གར་བྱོན་མ་མྱོང་བ་ཙམ་དུ་མ་ཟད་རྒྱ་གར་གྱི་བླ་མ་གཅིག་ཀྱང་མཇལ་མྱངས་མེད་པས་སྐྱེ་བ་སྔ་མ་ཡོད་པ་གྲུབ་ཅིང་། དེ་བཞིན་དུ་ཁ་ཆེ་པན་ཆེན་ཤཱཀྱ་ཤྲི་དྲུང་དུ་ཚད་མ་ཆོས་མཆོག་གསན་སྐབས་བོད་ཀྱི་སློབ་མ་གཞན་གྱིས་རྒྱ་དཔེའི་སྟེང་དུ་འཆད་ཉན་བྱེད་དུས་ཁོང་གིས་བོད་དཔེ་བཀྲམ་ཏེ་གསན་པ་གཞན་གྱིས་མཐོང་ཏེ། གཞན་གྱིས་རྒྱ་དཔེའི་སྟེང་དུ་སློབ་དུས་འདིས་ལྟ་ཤེས་བཞིན་མི་འདུག་སྙམ་ཏེ་འཕྱ་སྨོད་བྱས། དེ་ནས་སློབ་དཔོན་གྱིས་ངས་རྒྱ་དཔེའི་སྟེང་དུ་འཆད་དུས་ཁྱེད་ཀྱིས་རྒྱུ་མཚན་ཅིའི་ཕྱིར་ན་བོད་དཔེ་གཟིགས་པ་ཡིན་ཞེས་དྲིས་པའི་ལན་དུ། ང་ཡིས་བོད་དཔེའི་སྟེང་དུ་ལྟ་བ་དང་ཁྱེད་ཀྱིས་རྒྱ་དཔེའི་སྟེང་འཆད་པ་གཉིས་དོན་གཅིག་པ་རེད་འདུག་ཅེས་གསུངས། སློབ་དཔོན་གྱིས་དེ་ལྟར་ཡིན་ན་ཁྱོད་ཀྱིས་ཐོན་དང་ཞེས་གསུངས་པས། དེ་མ་ཐག་ཁོང་གིས་ཡི་གེ་ཚིག་འབྲུ་གཅིག་ཀྱང་མ་ནོར་བ་བྱས་ཏེ་རྒྱ་ཡིག་ཏུ་བསྒྱུར་ཏེ་ལན་གཅིག་གསུངས། གཞན་རྣམས་ངོ་མཚར་དུ་གྱུར་རོ། འདིས་གང་ཞིག་བསྟན་ཞེ་ན། ཆོས་རྗེ་ས་པན་ཉིད་ཀྱིས་《སྐྱེ་བ་ཕྱི་མ་བཅོལ་བ་ཡིས། །ནོར་ལ་རང་ཉིད་ལེན་པ་འདྲ།》ཞེས་པའི་དོན་དག་ཡང་མཛུབ་ཁྲིད་བྱས་ཡོད་པ་སོགས་དེ་རྣམས་ཀྱིས་ཆོས་རྗེ་འཇིག་རྟེན་གྱི་ཁམས་འདི་ལ་སྐྱེ་བ་བཞེས་ཙམ་ཉིད་ནས་དེང་སང་གི་སྐྱེ་བོ་རྣམས་ལ་སྐྱེ་བ་སྔ་ཕྱིའི་གོ་བརྡ་དེ་ལྟར་སྤྲད་ཡོད། དེ་བཞིན། ཚད་མ་རང་ལ་བསམ་བློ་བཏང་ན། སྐྱེ་བ་དུ་མར་སྙིང་རྗེའི་དམིགས་རྣམ་གོམས་སོང་ན། མཐར་སྙིང་རྗེའི་རང་བཞིན་དུ་འགྱུར་ཟེར་བ་དང་། སྤྱིར་ཐེག་པ་ཆེན་པོའི་མདོ་ཡོངས་རྫོགས། ནང་པ་སངས་རྒྱས་པའི་གཞུང་ཐམས་ཅད་ཀྱི་ནང་དུ། བྱང་ཆུབ་ཀྱི་སེམས་དང་སྙིང་རྗེ་སོགས་གོམས་སོང་ན། དེའི་རང་བཞིན་དུ་འགྱུར། རང་ལས་གཞན་གཅེས་དང་བདག་གཞན་མཉམ་བརྗེ་སོགས་ཀྱི་བློ་སྐྱེས་ཏེ། མཐར་གཞན་གྱི་དོན་དུ་སྐུ་སྲོག་གཏོང་དགོས་ཀྱང་འཕངས་སེམས་མེད་པར་འགྱུར་རྒྱུ་ཡོད་ཅེས་རང་ལུགས་སངས་རྒྱས་པའི་གཞུང་དུ་བཤད་བཞིན་ཡོད། དེ་བཞིན་དུ་སེམས་བསྐྱེད་བཤད་སྐབས་ཀྱང་། རྒྱལ་པོ་དང་རྫི་བོ་ལྟ་བུའི་སེམས་བསྐྱེད་མང་དུ་བཤད་ཡོད་པ་དང་སྨོན་ལམ་གྱི་སྐབས་སུ་ཡང་དེ་དང་དེའི་ནང་བཞིན་འདེབས་བཞིན་ཡོད། གཞན་དག་གིས་སྨོན་ལམ་ནི་འགྲུབ་ཐབས་མེད་པའི་སྨོན་ལམ་དང་། འགྲུབ་ཐབས་མེད་པའི་སྟོང་བསམ་ཞེས་འདི་ལ་ཟུར་ཟ་མཛད་བཞིན་ཡོད་ཀྱང་། དེ་ལྟར་མ་རེད། གོམས་སོང་ན་གཞན་གྱི་དོན་དུ་རང་སྲོག་བློས་བཏང་ཕོད་པ་ཞིག་ཏུ་འགྱུར་རྒྱུ་འདུག ཅེས་གསུངས་ཏེ། ཆོས་རྗེ་ཉིད་དགུང་ལོ་དྲུག་ཅུ་རེ་གསུམ་བཞེས་པའི་དུས་སུ་འདི་ལ་འགྲེལ་བ་གསལ་པོ་བརྒྱབ་ཡོད་དེ། དཔེར་ན་ཁོང་ཧོར་གོ་དན་རྒྱལ་པོས་གདན་ཞུས་བྱས་ཏེ་རྒྱལ་ནག་ཏུ་བྱོན་པའི་ལམ་ཁ་ནས་གཞན་གྱིས། ཁྱེད་ཧོར་ཡུལ་ལ་བྱོན་པས་བོད་ཆོས་སྲིད་གཉིས་ལ་ཕན་ཐོགས་སམ་ཞེས་དྲིས་པའི་ལན་དུ། ཁོང་གིས་ཕན་ཐོགས་སྙམ་པའི་གདེང་ཚོད་མེད་ཀྱང་ཨེ་ཕན་བསམ་པའི་རེ་བ་ནི་སྐྱོང་བཞིན་ཡོད། གལ་སྲིད་བསྟན་པ་འདི་དང་མི་རིགས་འདི་ལ་ཕན་ཞིག་ཐོགས་ན་ངས་ལུས་སྲོག་གཉིས་ཀ་གཏོང་བའི་གྲ་སྒྲིག་བྱས་ནས་སླེབས་ཡོད་ཅེས་ཁོང་གིས་དེ་ལྟར་གསུངས་པ་འདིས་གང་ཞིག་བསྟན་ཞེ་ན། བསྟན་པ་དང་སེམས་ཅན་འདི་བསམ་ཏེ་སེམས་གོམས་སོང་ན་དེའི་རང་བཞིན་དུ་འགྱུར་རྒྱུ་ཡོད། ཆོས་རྗེས་སྐྱེ་བ་མང་པོའི་རིང་དེ་ལྟར་གོམས་པས། མཐར་འགྲེལ་བཤད་དེ་ལྟར་སྟོན། དེང་སང་འགའ་རེས་ཆོས་རྗེ་ས་པན་རྒྱ་ནག་བྱོན་པའི་རྒྱུ་མཚན་ཁོ་རང་རྒྱ་བླའི་ཆེད་དུ་བྱོན་པ་རེད། གལ་སྲིད་ཁོང་དེ་དུས་བྱོན་མེད་ན་ད་ལྟ་བོད་ཡག་པོ་ཡོད་ས་རེད་ཅེས་པ་ལྟ་བུའི་གང་ཞིག་ཟུར་ཟ་ཨེ་ཤེས་ལྟ་བཞིན་ཡོད་ཀྱང་། འགྲོ་མགོན་ཆོས་རྒྱལ་འཕགས་པའི་རྗེས་ཀྱི་ཕྲིན་ལས་དང་བོད་ཅེས་པའི་མིང་གི་ལྷག་མ་དུ་གྱུར་པའི་མི་རིགས་འདི་འཆི་བདག་གི་ཁ་ནང་ནས་ལན་གཅིག་སྐྱབས་ཏེ། བདེ་སྐྱིད་ཀྱི་ཉི་མ་སླར་ཡང་གསལ་བ་མཛད་ཚུལ་སོགས་ལ་དཔག་ན་རང་གི་ཆེད་དུ་ཡིན་པའམ་གཞན་གྱི་ཆེད་དུ་ཡིན་པ་དངོས་སུ་གསལ། དེ་བཞིན་དུ་དེང་སང་ཡོན་ཏན་སྣ་རེ་ཙམ་ལབ་ཡོང་དུས་ནས་ང་རྒྱལ་དང་མགོ་འཕངས་མཐོ་སྲིད། ཁོང་ངོ་མ་བྱས་ན་དགུང་ལོ་དྲུག་ཅུ་རེ་གསུམ་ལ་སླེབས་པའི་རྒན་པོ་ཞིག་རེད། ཡིན་ན་ཡང་བོད་བསྟན་སྲིད་གཉིས་ཀྱི་ཞབས་ཕྱིའི་ཆེད་དུ་དགུང་ལོ་དྲུག་ལོན་མཁན་གྱི་འགྲོ་མགོན་ཕྱག་ན་དང་། དགུང་ལོ་བཅུ་ལོན་པའི་འགྲོ་མགོན་ཆོས་རྒྱལ་འཕགས་པ་གཉིས་ཁྲིད་དེ། བོད་ནས་སེར་པོ་ཧོར་གྱི་ཡུལ་དུ་དཀའ་ཚེགས་དང་སྐུ་སྲོག་ལ་འཛེམ་མེད་དུ་བྱོན་པའི་སྤོབས་པ་ཡོད་པས། རྗེ་ཉིད་ཀྱིས་བརྩམས་པའི་ལེགས་བཤད་འདི་དང་བསྒྲིགས་ན་ལེགས་བཤད་འདི་རྒྱ་ཆ་བརྒྱ་རུ་བསྒོས་པའི་བརྒྱ་ཆ་བཅུ་ལ་ཉེ་བ་བཤད། དེ་བཞིན་དུ་དེང་སང་བཤད་གྲྭའམ་སློབ་གྲྭ་རུ་འགྲིམ་མཁན་རྣམས་ཀྱིས། ངས་རྩོམ་ཞིག་བྲིས་ཡོད་དེ་ལ་གཞན་གྱིས་སྙན་མོ་བརྗོད་བཞིན་འདུག ང་རང་ཅུང་ཟད་གྲགས་བཞིན་འདུག་ཅེས་ང་རྒྱལ་བ་ལ། ཁོང་གིས་བརྩམས་པའི་《ས་སྐྱ་ལེགས་བཤད།》འདི་དང་། 《གཞུང་ལུགས་ལེགས་བཤད།》འདི་དང་། 《ཐུབ་པ་དགོངས་གསལ།》 《སྡོམ་གསུམ་རབ་དབྱེ།》《ཚད་མ་རིགས་གཏེར།》སོགས་དང་བསྒྲིགས་ན་ཁྱེད་རང་གི་བསྟན་བཅོས་རྒྱ་མཚོའི་ནང་གི་ཆུ་ཐིག་ཙམ་ཞིག་རེད་ཨེ་འདུག་མི་འདུག་དེ་བསྟན་བཅོས་རང་གི་ཚིག་དོན་གཉིས་ཀའི་ལྟོ་བསྒྲིགས་དང་ཤེས་ཐུབ། ཡང་འགའ་རེས་ངས་གཞུང་ཐར་ཐོར་རེ་འཆད་ཤེས་ཡང་ན་ངས་ཁ་སང་སོགས་མི་མང་མདུན་ནས་སྐད་ཆ་བཤད་ས་རག་སོང་ཡང་ན་ངས་བཤད་གྲྭ་བ་བརྒྱ་ཕྲག་མདུན་ནས་ལོ་མང་མཁན་པོ་བྱས་ཞེས་པ་ལྟ་བུ་སོགས་ཀྱི་ང་རྒྱལ་སྐྱེ་སྲིད་མོད། འོན་ཀྱང་དེ་ཆེན་པོ་མ་རེད། རྒྱུ་མཚན་ཁོང་གིས་དགུང་ལོ་དགུ་ཡི་སྟེང་ནས་བསྒྲུབ་ཐབས་མཚོ་སྐྱེས་གཞན་ལ་འཆད་ཅིང་། དགུང་ལོ་བཅུ་གཅིག་གི་སྟེང་ནས་རྒྱུད་རྟག་གཉིས་གཞན་ལ་འཆད་ཡོད། དེ་ནས་བཟུང་དགུང་ལོ་དྲུག་ཅུ་རེ་གསུམ་ལ་མ་ཐུག་གི་བར་དུ་ཆོས་ཁྲིད་ཕལ་ཆེར་ཆད་མྱངས་མེད། འཆད་རྒྱུ་ཡང་མདོ་སྔགས་རིག་གནས་དང་བཅས་ཆ་ཚང་བ་སངས་རྒྱས་ཀྱི་དགོངས་པ་དང་མཐུན་པར་ཤ་སྟག་འཆད་ཡོད། དེ་ལྟར་འཆད་པའི་འབྲས་བུ་རྣམ་ཐར་ནང་འབྱུང་བའི་རྒྱུད་འཛིན་གྱི་སློབ་མ་དེ་ཙམ་གསོ་སྐྱོང་བྱས་ཡོད། ཡང་འགའ་ཞིག་གིས་ང་མཁས་པ་ཡིན། རྒྱུ་མཚན་དེ་དུས་རྩོད་པ་བྱེད་སྐབས་ཐལ་འགྱུར་ཡག་པོ་འཕེན་ཤེས་སོང་། ངས་དཔེ་ཆ་ཤེས། ངས་ལོ་རེ་གཉིས་ལ་ཚད་མ་བལྟས་ཡོད་ཀྱང་རྩོད་དགོས་ན་ང་རང་ཡོད་སྣང་ཤར་བཞིན་ཡོད་ཟེར་བ་ལ། ཚུར་ལྟོས་དང་། འཕྲོག་བྱེད་དགའ་བོ་ཟེར་བ་དེ་རྒྱ་གར་ཤར་ནུབ་ཀུན་དུ་སྙན་གྲགས་ཡོད་པ་ཙམ་དུ་མ་ཟད། དཔལ་ན་ལེནྜའི་པན་གྲུབ་རྣམས་ཀྱང་མཚན་ཐོས་པ་ནས་སྙིང་འདར་དགོས་པའི་མཁས་པ་ཆེན་པོ་དེ། ཚར་བཅད་པ་ཙམ་དུ་མ་ཟད་སྐྲ་ནག་འབར་ལེ་ཀ་བའི་ངོས་ལ་བཤམ་ཡོད། སྐབས་ཤིག་རིག་འཛིན་འཇིག་མེད་བླ་མ་རྗེ་འཇལ་བ་ལ་ཕེབས་ཚེ། རྗེའི་གཟིམ་ཁང་གི་སྒོ་ཐེམ་གྱི་ཀླད་ན་ང་བརྒྱད་མ་བྲིས་པ་མཐོང་སྟེ། ཁོང་གི་སེམས་སུ་རྗེ་ས་པན་མཁས་པ་ཆེན་པོ་ངེས་ཀྱང་། ང་རྒྱལ་ཡང་དཔེ་མི་སྲིད་པ་ཡོད་ས་རེད། གང་ལྟར་ཡང་ང་ནང་དུ་སོང་སྟེ་བགྲོ་གླེང་བྱ་བ་དང་ཁོང་ལ་ཅི་འདུག་བལྟ་དགོས་དགོངས་ཏེ། གུས་པ་གཏན་ནས་མེད་པའི་སྒོ་ནས་ནང་དུ་ཧར་རེ་ཕྱིན་པ་དང་མཉམ་དུ་ཆོས་རྗེས་ཀ་བའི་ངོས་སུ་འཕྲོག་བྱེད་དགའ་བོའི་སྐྲ་བྲེགས་པའི་རལ་པ་མཐོང་མ་ཐག ཆོས་རྗེ་ས་སྐྱ་པནྜི་ཏ་ལོས་ཡིན་སྙམ་ཏེ། རྩོད་པའི་སྤོབས་པ་དབང་མེད་དུ་འཕྲོག་ཅིང་། རྗེས་སུ་འཛིན་པ་ཞུ་བ་ལས་གཞན་གང་ཡང་སྨྲ་མ་ནུས་པ་སོགས་མདོར་བསྡུས་པའོ། འདི་ཡང་འཁོར་སྤྲུལ་བྱ་བྲལ་ཉི་མ་ནས་མ་ཡུམ་སློབ་གྲྭའི་རང་ཤག་ཏུ་རྒན་དམ་པ་ཀུན་དགའ་འགྱུར་མེད་གློ་བུར་གཞན་དོན་དུ་ཕེབས་དགོས་བྱུང་བའི་རྐྱེན་གྱིས་བདག་གདུང་བས་མ་བཟོད་པས་རྒན་གྱི་གསུང་སྒྲོས་ལས་ཆུ་ཐིགས་ཙམ་ཞིག་བླངས་ཏེ་འདིར་བཀོད་པའོ། །


text:
རྒྱ་ནག་གི་སྤྱི་དམངས་ཐོབ་ཐང་འཐབ་རྩོད་པ་དང་འགྲོ་བ་མིའི་ཐོབ་ཐང་གི་ཁྲིམས་རྩོད་པ་སྐུ་ཞབས་ཞའེ་ཡཱང་(Xie Yang)ལགས། ༢༠༡༥ ཟླ་ ༧ ཚེས་ ༡༢ ཉིན་རྒྱ་ནག་གཞུང་གིས་རྒྱལ་ཁབ་ཀྱི་ངོ་ལོག་པ་དང་སྤྱི་ཚོགས་ལ་ཟིང་ཆ་སློང་མཁན་གྱི་ཉེས་འཛུགས་འོག་འཛིན་བཟུང་བྱས་ཡོད་པ་དང་། ཉེ་ལམ་ ༢༠༡༧ ཟླ་ ༡ ཚེས་ ༤ ཉིན་ཁོང་གི་བཟའ་ཟླ་ཁྲིན་ཀཱོ་ཆོ་ལགས་ཀྱིས་ཁྲིམས་རྩོད་པ་གཉིས་གླས་ཏེ། ཁྲཱང་ཧྲ་བཙོན་ཁང་དུ་བསྐྱོད་དེ་ཁོང་ལ་བཅར་འདྲི་ཞུས་པའི་དུམ་ཚན་དང་པོ།
བཅར་འདྲི་བྱ་ཡུལ། ཞའེ་ཡཱང་། (Xie Yang)
བཅར་འདྲི་ཞུ་བའི་དུས་ཚོད། ༢༠༡༧ །༡ ། ༤ ། (༣: ༠༨: ༥༦ P. M) སྟེང་ལ་བཅར་འདྲི་མགོ་ཚུགས།
བཅར་འདྲི་ཞུ་སའི་ས་གནས། ཁྲཱང་ཧྲ་(Changsha)བཀག་སྐྱིལ་ལྟེ་གནས་ཨང་གཉིས་པའི་འདྲི་གཅོད་ཁང་མིག་(༢)པ།
བཅར་འདྲི་མཁན། ཁྲིམས་རྩོད་པ་ཁྲིན་ཅེན་ཀཱང་(Chen Jiangang)དང་ལའུ་ཊིན་ཆེན་(Liu Zhengqing)གཉིས་ཡིན།
བཅར་འདྲི་ཡིག་ཐོག་ཏུ་ཕབ་མཁན། ཁྲིན་ཅེན་ཀོང་།
ཁྲིམས་རྩོད་པ། ཞེའུ་ཡུང་བདེ་མོ། ངེད་གཉིས་ཁྱེད་ཀྱི་བཟའ་ཟླ་ཁྲིན་ཀཱོ་ཆོ་ (Chen Guiqiu)ཡིས་གླས་པའི་ཁྲིམས་རྩོད་པ་ཁྲིན་ཅེན་ཀོང་དང་ལཱོ་ཙུང་ཆཱན་ཡིན། ཉིད་ཀྱིས་འཆར་གཞི་འདི་ལ་དང་ལེན་བྱ་ཐུབ་བམ།
ཞའེ་ཡཱང་། རེད། ཁྱེད་གཉིས་ངའི་ཁྲིམས་རྩོད་པར་བསྐོ་བཞག་བྱས་ཡོད་པས་དང་ལེན་བྱ་ཆོག
ཁྲིམས་རྩོད་པ། དེ་རིང་ང་ཚོས་ཉིད་ཀྱི་ཉེས་དོན་སྐོར་ནས་བཅར་འདྲི་ཁ་ཤས་བྱེད་རྒྱུ་ཡིན། ཉིད་ཀྱིས་དུས་ཚོད་དམ་འཛིན་བྱས་ཏེ་ང་ཚོར་ཁྱོད་འཛིན་བཟུང་བྱས་པའི་བརྒྱུད་རིམ་དང་འདྲི་རྩད་ག་རེ་བྱས་མིན་སོགས་འགྲེལ་བཤད་ཅིག་གནང་རོགས།
ཞའེ་ཡཱང་། ཕྱི་ལོ་ ༢༠༡༥ ལོའི་ཟླ་ ༧ པའི་ཚེས་ ༡༡ ཉིན་གྱི་ཞོགས་པ་སྔ་མོ་ང་ཧོ་ནཱན་ཧོང་ཅོང་གྲོང་ཁྱེར་གྱི་ཆཱན་ཙཱོ་མགྲོན་ཁང་ (湖南怀化洪江市托口镇黔洲大酒店)དུ་ཉལ་ནས་བསྡད་ཡོད་སྐབས། མི་སྐོར་ཞིག་བཙན་ཚུགས་ཀྱིས་ངའི་ནང་དུ་འཛུལ་ནས་བསླེབས་སོང་། ཁ་ཤས་ཀྱིས་ཉེན་རྟོག་པའི་གྱོན་ཆས་རིགས་གང་ཡང་གྱོན་མི་འདུག གཞན། ཁ་ཤས་ཀྱིས་ཉེན་རྟོག་སྒྲིག་ལྭ་བ་གྱོན་འདུག་ན་ཡང་། ཁོ་ཚོ་སུ་ཞིག་ཡིན་པ་དང་ག་རེ་ཆེད་ཡིན་པའི་ངོས་འཛིན་རྟགས་སོགས་ཅི་ཡང་མི་འདུག ཁོ་ཚོས་ང་ལ་གཞུང་གིས་འཛིན་བཟུང་བཀའ་ཡིག་ཅིག་སྟོན་བཞིན་སྐད་ཆ་གཞན་གང་ཡང་འདྲི་ལོང་མ་བྱུང་བར་ཧོང་ཅེན་གྲོང་ཁྱེར་སྤྱི་དམངས་བདེ་དོན་ཁང་དུ་ཁྲིད་སོང་། སྐབས་དེར་ངའི་ལག་ན་ཁྲིམས་རྩོད་ལག་འཁྱེར་དང་སྒོར་ཁུག་དངུལ་བྱང་། ངའི་ངོས་འཛིན་དཔང་ཡིག་དང་རྒྱབ་ཁུག་སོགས་ཡོད། རྒྱབ་ཁུག་དེ་ཁོ་ཚོས་ང་འཛིན་བཟུང་བྱས་ནས་འོག་ཤོད་དུ་སླེབས་པ་དང་འཕྲོག་འགྲོ་སོང་། ཁོ་ཚོས་ང་འཛིན་བཟུང་ཆེད་མི་མང་པོ་བཏང་འདུག་ལ། རླངས་འཁོར་གསུམ་གྱིས་སྒུག་ནས་འདུག་པ་ངས་མཐོང་སོང་།
ཁྲིམས་རྩོད་པ། ཧོང་ཅེན་གྲོང་ཁྱེར་སྤྱི་དམངས་བདེ་དོན་ཁང་ལ་ཁྲིད་རྗེས་ག་རེ་བྱས་སོང་།
ཞའེ་ཡཱང་། ང་ཚོ་དོན་རྐྱེན་བྱུང་ས་ནས་འབབ་ཚིགས་ལ་བསླེབས་དུས་ཞོགས་པའི་ཆུ་ཚོད་ ༦ ཡས་མས་ཤིག་རེད། དེ་ནས་མི་ཞིག་གིས་ང་འདྲི་གཅོད་ཁང་དུ་ཁྲིད་ནས་འདྲི་གཅོད་བྱེད་སའི་ལྕགས་ཀྱི་རྐུབ་སྟེགས་དེར་སྡོད་དུ་བཅུག་བྱུང་། སྐབས་དེར་ང་རྐུབ་སྟེགས་ལ་བསྡད་པ་དང་ཁོ་ཚོས་ང་ལ་རྐང་ལྕགས་ལག་ལྕགས་བརྒྱབ་སོང་། དུས་དེ་ནས་བཟུང་ཁོ་ཚོས་ང་ལ་འདྲི་རྩད་བྱེད་ཀྱི་ཡོད་རུང་མེད་རུང་ལྕགས་བརྒྱབ་ནས་བཞག་པ་རེད།
ཁྲིམས་རྩོད་པ། སྐབས་དེར་སུ་གཅིག་གིས་ཁྱོད་ལ་འཛིན་བཟུང་བཀག་སྐྱིལ་འོག་ལ་ཡོད་ཚུལ་དང་། ཁྱོད་ལ་གློ་བུར་དུ་ལྕགས་རྒྱག་དགོས་དོན་སོགས་འགྲེལ་བརྗོད་གནང་བྱུང་ངམ།
ཞའེ་ཡཱང་། མ་བྱུང་། སུ་གཅིག་གིས་ཀྱང་ང་ལ་གནད་དོན་ཅི་ཞིག་དང་ཁྲིམས་གཞི་གཏན་འབེབས་ག་རེ་འོག་འཛིན་བཟུང་བྱས་ཚུལ་སོགས་གང་ཡང་བརྗོད་མ་སོང་། ཁོ་ཚོས་ང་ལ་ལྕགས་བརྒྱབ་སྟེ་བཞག་ནས་འགྲོ་སོང་། ང་ལ་ཁ་ཡ་བྱེད་མཁན་སུ་གང་ཡང་མི་འདུག ཆུ་ཚོད་གསུམ་ལྷག་ཅིག་ལ་དེ་ལྟར་ལྕགས་བརྒྱབ་ནས་བཞག་སོང་།
ཁྲིམས་རྩོད་པ། དེ་རྗེས་ག་རེ་བྱུང་སོང་།
ཞེའུ། ཆུ་ཚོད་དགུ་པ་ཡོལ་ཙམ་ལ་ཉེན་རྟོག་པ་གཉིས་ནང་དུ་བསླེབས་བྱུང་། ཁོ་ཚོར་ང་ལ་སྟོན་རྒྱུའི་ངོས་འཛིན་དཔང་རྟགས་སོགས་གང་ཡང་མི་འདུག ངས་ཁོ་ཚོས་སྐད་གདངས་ལ་ཉན་ན་ཁོ་ཚོ་ཧོང་ཅན་ས་གནས་ཉེན་རྟོག་པ་མིན་པ་རྟོགས་ཐུབ་ཀྱི་འདུག ཁོ་ཚོ་དེ་སྔོན་ང་འཛིན་བཟུང་བྱེད་མཁན་དག་གི་ནང་དུ་མེད་སྟབས། རྗེས་ནས་ཡོང་བ་ངེས་གཏན་རེད།
ཁྲིམས་རྩོད་པ། ཁོ་ཚོས་ཁྱོད་ལ་དྲི་བ་ག་རེ་དྲིས་བྱུང་།
ཞའེ་ཡཱང་། ཁོ་ཚོས་ང་ལ་ཁྲིམས་འགལ་ཚོགས་པའི་(འགྲོ་བ་མིའི་ཐོབ་ཐང་ཁྲིམས་རྩོད་ཚོགས་པ།) ནང་དུ་འཛུལ་ཞུགས་བྱས་ཡོད་མེད་དང་། དེ་བཞིན། དེའི་སྐོར་ནས་དྲི་བ་གཞན་ཁ་ཤས་དྲིས་བྱུང་། ངས་ཁོ་ཚོར་འགྲོ་བ་མིའི་ཐོབ་ཐང་ཁྲིམས་རྩོད་ཚོགས་པ་ཟེར་བ་ཞིག་ཡོད་པ་ངས་མི་ཤེས་ཞེས་བཤད་མོད། ཁོ་ཚོས་སྐད་འཕྲིན་སྟེང་དེ་འདྲའི་ཚོགས་པ་ཞིག་ཡོད་པ་རེད། ཁྲིམས་རྩོད་ཚོགས་པ་དེར་ཞུགས་མཁན་ཚོ་རང་བཞིན་གྱིས་རྒྱ་ནག་གཞུང་ལ་ངོ་ལོག་པ་དང་། སྤྱི་ཚོགས་ལ་ཟིང་འཁྲུག་སློང་མཁན་ཆགས་བསྡད་ཡོད་པ་རེད་ཟེར། ངས་ཁོ་ཚོར་ང་ཚོགས་པ་དེའི་ཚོགས་མི་ཞིག་ལས་གཞན་ཅི་ཡང་མིན་ཞེས་བཤད་མོད། དེ་ནས་ཁོ་ཚོས་ང་ལ་སྐད་འཕྲིན་ཚོགས་པ་དེ་སུ་ཞིག་གིས་དོ་དམ་བྱེད་ཀྱི་ཡོད་མེད་དང་། ལས་དོན་ག་རེ་སྒྲུབ་ཀྱི་ཡོད་མེད་སོགས་མང་པོ་དྲིས་སོང་།
ཁྲིམས་རྩོད་པ། ཁྱེད་ཀྱིས་ཁོ་ཚོར་དྲིས་ལན་ཅི་ལྟར་བཏབ་པ་ཡིན།
ཞའེ་ཡཱང་། ངས་ཁོ་ཚོར་ཚོགས་པ་དེའི་ཚོགས་མི་ཕལ་ཆེ་བ་ཁྲིམས་རྩོད་པ་ཡིན་པ་དང་། ཚོགས་པ་དེ་དགའ་ཕྱོགས་གཅིག་པའི་མི་མང་པོ་མཉམ་དུ་འདུས་པ་ཞིག་ཡིན་པ། ང་ཚོར་མཚོན་ན་ཚོགས་པ་དེ་གནས་ཚུལ་བརྗེ་རེས་བྱེད་ས་ཙམ་ལས་ལྷན་ཚོགས་ཤིག་མིན་པར། ཚང་མ་རང་དབང་དང་འདྲ་མཉམ་ཡིན་པ་ལས་དེ་ལ་སུ་ཞིག་གིས་ཀྱང་སྣེ་ཁྲིད་པའི་རྩ་འཛུགས་སོགས་མེད་པར་ཕན་ཚུན་ལ་གནས་ཚུལ་བརྗེ་རེས་དང་འཕྲིན་ཐུང་སྐུར་ས། མཐའ་ན་མཚམས་མཚམས་རྕེད་མོ་རྩེད་ས་ཡང་བྱེད་ཀྱི་ཡོད་པ་སོགས་ལབ་པ་ཡིན།
ཁྲིམས་རྩོད་པ། དེ་ནས།
ཞའེ་ཡཱང་། དེ་ནས་ཉེན་རྟོག་མི་སྣ་ཞིག་གིས་ང་ཚོའི་ཚོགས་པ་དེས་གནད་དོན་གང་ཡང་རུང་བའི་སྐོར་ལ་འགྲོ་བ་མིའི་ཐོབ་ཐང་ཁྲིམས་རྩོད་པའི་ལྷན་ཚོགས་ཀྱི་མིང་ཐོག་ནས་སྤྱི་ཚོགས་ནང་ལ་བསམ་ཚུལ་དང་། གསལ་བསྒྲགས་སོགས་སྤེལ་ཡོད་མེད་དྲིས་བྱུང་། ངས་དེ་འདྲ་ང་ཚོར་ཡོད་པ་རེད། ཡིན་ཡང་། དེ་དག་ང་ཚོ་མི་སྒེར་སོ་སོས་བྱས་པ་ཡིན་སྟབས། མི་སྒེར་སོ་སོའི་དང་བླང་གི་ངང་ནས་འགན་ལེན་གྱི་རེད་ཅེས་བརྗོད་པར། ཁོ་ཚོས་ང་ལ་འགྲོ་བ་མིའི་ཐོབ་ཐང་ཁྲིམས་རྩོད་ལྷན་ཚོགས་ཟེར་བ་ནས་ཕྱིིར་འབུད་རྒྱུར་འདོད་པ་ཡོད་དམ་མེད་ཅེས་དྲིས་བྱུང་། ངས་ཁོ་ཚོར་ང་ཐོག་དང་པོ་ནས་འགྲོ་བ་མིའི་ཐོབ་ཐང་ལྷན་ཚོགས་ཟེར་བ་ཞིག་ལ་ཞུགས་མ་མྱོང་ལ་ང་ཕྱིར་འབུད་དགོས་ས་སོགས་ཅི་ཡང་མེད་ཅེས་བཤད་པར། ཁོ་ཚོས་དངོས་ནས་ཁྱོད་ལ་འགྲོ་བ་མིའི་ཐོབ་ཐང་ཁྲིམས་རྩོད་ལྷན་ཚོགས་ཟེར་བའི་སྐད་འཕྲིན་ཚོགས་པ་དེ་གཡུག་འདོད་ཡོད་དམ་མེད་ཟེར། ངས་ཁོ་ཚོར་ང་སྐད་འཕྲིན་ཚོགས་པ་ཞིག་གི་ཚོགས་མི་བྱེད་མིན་དེ་ང་རང་གི་རང་དབང་རེད། དེ་ལ་ཁྱེད་ཚོས་བྱུས་གཏོགས་བྱེད་སར་འགྲོ་བ་མ་རེད་ཅེས་བརྗོད་པ་ཡིན།
ཁྲིམས་རྩོད་པ། དེ་རྗེས་ག་རེ་བྱུང་སོང་།
ཞའེ་ཡཱང་། ཁོ་ཚོས་ང་ལ་སྤྱི་དམངས་བདེ་དོན་ལྷན་ཁང་གི་མགོ་གཙོས་འགྲོ་བ་མིའི་ཐོབ་ཐང་ལྷན་ཚོགས་ཟེར་བའི་སྐད་འཕྲིན་ཚོགས་པ་དེར་ཁྲིམས་ཞིབ་བྱ་དགོས་པའི་དཀའ་ཡོད་པ་དང་། ཚོགས་པ་དེའི་ནང་དུ་སྲིད་གཞུང་གི་ངོ་ལོག་པ་དང་སྤྱི་ཚོགས་ཟིང་ཆ་སློང་མཁན་ཁྲིམས་རྩོད་པ་སོགས་ཡོད་སྟབས། ང་ཚོའི་རེ་བར་ཁྱེད་ཀྱིས་གནད་དོན་དེ་དག་གསལ་བོར་ངེས་ནས་ང་ཚོར་དང་ལེན་བྱས་ན་གུ་ཡངས་དང་ཉེས་པ་མེད་པའི་གྲས་སུ་བཞག་ཆོག་སྐོར་བརྗོད་བྱུང་། དེ་ལྟར་ཆུ་ཚོད་གཅིག་ཙམ་འགོར་སོང་། མཐར་ཁོ་ཚོས་ང་ལ་པེ་ཅིན་དང་ཞིང་ཆེན་གྱི་མགོ་ཁྲིད་ཚང་མས་ཉེས་དོན་འདི་ལ་དོ་སྣང་བྱེད་ཀྱིན་ཡོད་པ་རེད། གལ་ཏེ་ཉིད་ཀྱིས་འགྲོ་བ་མིའི་ཐོབ་ཐང་ལྷན་ཚོགས་ཟེར་བའི་སྐད་འཕྲིན་ཚོགས་པ་དེ་གཡུག་བཞག་པ་ཡིན་ན་ཁྱོད་ལ་གུ་ཡངས་ཀྱི་ལྟ་ཚུལ་ཡོད་པ་རེད་ཅེས་བརྗོད་བྱུང་། དེ་ནས་ངས་ཁོ་ཚོར་གུ་ཡངས་ཀྱི་ལྟ་ཚུལ་ཟེར་བའི་དོན་ཅི་རེད་ཅེས་དྲིས་པར། ཁོ་ཚོས་ང་ལ་སྐད་འཕྲིན་ཚོགས་པ་དེའི་ནང་གི་ཁྲིམས་རྩོད་པ་ཚང་མར་རྒྱལ་ཁབ་ཀྱི་ས་ནས་སོ་སོ་ནས་འདྲི་རྩད་བཏང་ཡོང་ན་ཁྱེད་ཀྱིས་ཧ་གོ་ཡོང་གི་རེད། གལ་ཏེ་ཁྱོད་ཀྱིས་ང་ཚོས་བཤད་པར་ཁས་ལེན་མ་བྱས་ཚེ་རྗེས་མ་ཁྱོད་ལ་ཁྲིམས་བཤེར་བྱ་དགོས་ཐུག་སྲིད་པ་རེད་ཅེས་བརྗོད་བྱུང་།
ཁྲིམས་རྩོད་པ། དེ་ནས།
ཞའེ་ཡཱང་། སྐབས་དེར་ངའི་བསམ་པར་ཁོ་ཚོས་ང་གཅིག་པུ་ཁྲིད་ཡོང་ནས་སྐད་འཕྲིན་ཚོགས་པ་དེ་གཡུག་མིན་འདྲི་རྩད་བྱེད་བཞིན་འདུག་བསམ་སྟེ། ངས་མུ་མཐུད་དུ་ཚོགས་པ་དེ་སྤྱིར་བཏིང་གི་སྐད་འཕྲིན་ཚོགས་པ་ཙམ་ལས་གཞན་ཅི་གང་མ་རེད་ཅེས་བཤད་བསྡད་པ་ཡིན། དེ་ནས་ཁོ་ཚོས་ང་ལ་སྐད་འཕྲིན་ཚོགས་པ་དེའི་སྐོར་གྱི་སྐད་ཆ་ཤོག་ལྷེ་གཉིས་མ་ཟིན་ཙམ་ཞིག་བཤད་དུ་བཅུག་རྗེས་ས་ཡིག་རྒྱག་བཅུག་སོང་།
བཀའ་རྒྱའི་ནང་དུ་ཁོ་ཚོར་ཞིབ་བཤེར་བྱ་བཞིན་ཡོད་ཅེས་བཤད་འདུག་པ་ལས་སྒང་གི་སྐད་འཕྲིན་སོགས་ཀྱི་སྐོར་ནས་ཅི་ཡང་བཤད་མི་འདུག
ཁོ་ཚོས་ད་དུང་སྔོན་ཆད་ངས་བསྒྲུབས་མྱོང་བའི་ཅཱེན་སོང་ཅོང་(建三江案) ཉེས་དོན་དང་ཆཱེན་ཨན་(庆安枪击案)མེ་མདའི་ཉེས་དོན་སོགས་ཀྱི་སྐོར་ནས་སྐད་ཆ་དྲིས་བྱུང་། ངས་ཁོ་ཚོར་ངས་དེ་དག་གི་ཆ་ཤས་བླངས་པ་ཡིན་ཞེས་བཤད་པར། ཁོ་ཚོས་མི་སུ་ཞིག་གིས་ཁྱོད་ལ་དེ་ལྟར་བསྒྲུབ་པར་སྐུལ་མ་བྱས་སོང་ཞེས་དྲིས་བྱུང་། ངས་ང་ལ་དེ་ལྟར་སྐུལ་མ་བྱེད་མཁན་སུ་ཡང་མེད་ངས་ཉེས་དོན་དེ་དག་ལ་རང་ཉིད་ཀྱི་འདོད་པ་ལྟར་ཆ་ཤས་ལེན་གྱི་ཡོད། ནམ་རྒྱུན་ཉེས་དོན་གང་ཞིག་ལ་ཁྲིམས་རྩོད་པ་གླ་བ་ནི་འགྲོ་ལུགས་ཤིག་ཡིན་སྟབས། དེ་ནི་ང་རང་གི་སྤྱིར་བཏང་གི་ཆེད་ལས་ཤིག་ཡིན་བསམ་ཡོད་ཅེས་བརྗོད་ཡོད་མོད། ངས་རྗེས་སུ་ང་རང་གི་ཉེས་དོན་ཡིག་ཆ་དེ་མཐོང་དུས་ངའི་སྐད་ཆ་དེ་དག་དེའི་ནང་དུ་མི་འདུག
ཁྲིམས་རྩོད་པ། ཁྱེད་ཀྱིས་ཁོ་ཚོར་སྐད་ཆ་དེ་དག་བཤད་པའི་རྗེས་ལ་དོན་དག་ཅི་ཞིག་བྱུང་སོང་།
ཞའེ་ཡཱང་། ངས་སྐད་ཆ་དེ་དག་བཤད་རྗེས། ཁོ་ཚོ་ངའི་ལྟ་ཚུལ་ལ་འདོད་པ་ཁེངས་སོང་ལ། ཁོ་ཚོས་ངས་བཤད་པའི་སྙན་ཐོ་དེ་གོང་རིམ་ལ་འབུལ་རྒྱུ་ཡིན་ཚུལ་བརྗོད་སོང་། ཁོ་ཚོས་ང་ལ་རྗེས་ཕྱོགས་ཁྱོད་ལ་གུ་ཡངས་པའི་ལྟ་ཚུལ་ཡོང་གི་རེད་ཅེས་བརྗོད་བྱུང་། སྐར་མ་བཅུ་ཙམ་གྱི་རྗེས་སམ་ཆུ་ཚོད་ ༡༠:༣༠ ཞིག་ལ་ཉེན་རྟོག་པ་གཞན་ཞིག་ནང་དུ་བསླེབས་སོང་། ཁོས་ང་ལ་ཁོ་རང་མགོ་ཁྲིད་མི་སྣ་མཐོ་གྲས་ཤིག་ཡིན་པ་དང་། མིང་ལ་ལེ་ཁཱ་ཝེ་(李克伟)ཡིན། ཁོ་ངའི་ཉེས་དོན་སྐོར་ལ་ཆེད་དམིགས་འགན་བླངས་ཡོད་ཅེས་ཁོ་རང་ཉིད་ང་ལ་ངོ་སྤྲོད་གནང་སོང་། ངས་ཁོ་ལ་ཁྱེད་རང་གི་ལས་གནས་མཐོ་ཚད་ག་ཚོད་ཅིག་ཡིན་ཞེས་དྲིས་པར། ཁོས་ལག་པས་ངོས་སུ་རི་མོ་སྒོར་དབྱིབས་ཤིག་བྲིས་ནས་བརྩེགས་འདི་ཡོངས་ཀྱི་འགན་ངས་ཁུར་ཡོད་ཟེར། ངས་བསམ་ཚོད་ལ་ཁོ་ཕལ་ཆེར་ཅེན་ཞཱ་སྤྱི་དམངས་བདེ་དོན་ཁང་གི་སྤྱི་ཁྱབ་པ་དང་། ཡང་ན། སྤྱི་ཁྱབ་དྲུང་ཆེ་ལྟ་བུ་ཞིག་ཡིན་ས་རེད་བསམ་སོང་མོད། རྗེས་སུ་ངས་ཤེས་རྟོགས་བྱུང་བར་ཁོ་ཅེན་ཞཱ་སྤྱི་དམངས་བདེ་དོན་ཁང་གི་རྒྱལ་ཡོངས་དྲུང་ཆེ་ཚན་པའི་མགོ་གཙོ་རེད་འདུག
ཁྲིམས་རྩོད་པ། དེ་ནས་ག་རེ་བྱུང་སོང་།
ཞའེ་ཡཱང་། ཁོ་ངའི་ལྟ་ཚུལ་ལ་འདོད་པ་ཁེངས་མ་བྱུང་ཞེས་བརྗོད་བྱུང་། ཁོས་ “ངས་ནམ་རྒྱུན་རང་གི་བྱ་སྤྱོད་ལ་གུ་ཡངས་མོ་བྱེད་བཞིན་ཡོད་པ་ལས་གཞན་གྱི་བྱ་སྤྱོད་རང་གི་སེམས་ལ་ཤུགས་ཆེན་པོས་མི་ཕོག་ཐབས་བྱེད་བཞིན་ཡོད།” ཅེས་བརྗོད་སོང་། ཁོས་ང་ལ་ཁྱོད་ལ་བསྐྱར་དུ་སྐད་ཆ་གསར་བ་འདྲི་རྒྱུ་མ་གཏོགས་ཁོ་ཚོས་ང་ལ་དམིགས་བསལ་གུ་ཡངས་པའི་ལྟ་ཚུལ་སྤྲོད་ཐུབ་ཀྱི་མི་འདུག་ཟེར། ངས་ཁོ་ཚོས་ངའི་སྐད་ཆའི་ཚབ་ལ་ཁོ་རང་ཚོའི་སྐད་ཆ་མང་པོ་ཞིག་བཅུག་པ་དེར་བློ་ཕམ་ཡོད་ཅེས་བརྗོད་པ་ཡིན། ངས་ད་དུང་ཁོ་ལ་ག་རེ་ཞིག་ལ་གཞན་གྱི་བྱ་སྤྱོད་ཁྱེད་ཀྱི་སེམས་ལ་གཏིང་ཟབ་མོས་ཕོག་མི་ཉན་པ་དང་དེའི་དོན་དག་ག་རེ་རེད་ཅེས་དྲིས་པ་ཡིན། ཁོས་ང་ཚོར་ཞིབ་དཔྱོད་གནས་ཚད་ཡག་པོ་ཡོད་ཅེས་བརྗོད་སོང་། གལ་ཏེ་ཁོ་ཚོར་ཞིབ་དཔྱོད་གནས་ཚད་ཡག་པོ་ཡོད་ན་ངས་ངོས་ལེན་མི་བྱེད་དགོས་དོན་མི་འདུག་ཅེས་བཤད་པ་ཡིན། ངས་ཁོ་ལ་འདྲི་གཅོད་པ་སྔོན་མ་དག་ལ་ལྷག་བསམ་རྩ་བ་ནས་མེད་པ་དེར་ང་དངོས་ནས་བློ་ཕམ་བྱུང་། རྒྱུ་མཚན་དེའི་དབང་གིས་ངས་ཁོ་ཚོར་མཉམ་འབྲེལ་བྱེད་འདོད་མེད་པ་ཅགས་སོང་ཞེས་བཤད་པ་ཡིན།
ཁྲིམས་རྩོད་པ། དེ་རྗེས་ག་རེ་བྱུང་སོང་།
ཞའེ་ཡཱང་། དེ་ནས་ཉེན་རྟོག་པ་གཞན་ཞིག་ཡོང་ནས་ངའི་ཁ་པར་བླངས་ཏེ་གསང་གྲངས་གཏགས་དགོས་སྐོར་བརྗོད་བྱུང་། ངས་ཁོ་ཚོར་ཁྱེད་ཚོར་དེ་ལྟར་བྱེད་པའི་ཐོབ་ཐང་ཡོད་པ་མ་རེད་ཅེས་ཁས་ལེན་བྱས་མེད། ངས་རྗེས་སུ་ཤཻས་རྟོགས་བྱུང་བར། ཉེན་རྟོག་མི་སྣ་དེ་དག་ནི་ཧོ་ཧོ་(Huaihua )བདེ་སྲུང་ཚན་པ་ནས་རེད་འདུག ཁོ་ཡང་ངའི་ཉེས་དོན་ཞིབ་དཔྱོད་པ་ཞིག་རེད་འདུག ཡིན་ན་ཡང་། ངས་ཁོའི་མིང་ལ་ག་རེ་ཞུ་བ་ཤེས་མ་སོང་།
ཁྲིམས་རྩོད་པ། དེ་ནས་ག་རེ་བྱུང་སོང་།
ཞའེ་ཡཱང་། ཁཱ་ཝེ་(李克伟)ཡིས་ད་ལྟ་ཁོ་ཚོ་ངའི་རྗེས་ལ་ཡོང་མེད་མོད། ཁྱེད་ཀྱིས་རང་གི་ལྟ་ཚུལ་ལ་འགྱུར་བ་བཏང་ནས་ཁོ་ཚོར་མཉམ་འབྲེལ་བྱེད་པའི་རེ་བ་ཡོད་ཅེས་བརྗོད་སོང་། དེ་ནས་ཉིན་གུང་ཟ་མའི་དུས་ཚོད་ཟིན་སོང་། ཟ་མ་བཟས་རྗེས་ཆུ་ཚོད་ལྔ་པ་ནས་དྲུག་པ་མ་ཟིན་ཙམ་བར་འདྲི་གཅོད་བྱེད་མཁན་སུ་ཡང་མི་འདུག ཉེན་རྟོག་པ་ཞིག་ང་སྲུང་མཁན་དུ་བཞག་སོང་། ཁོས་ང་ལ་ལྕགས་བརྒྱབ་ནས་བཞག་པས་མཚན་གང་བོར་གཉིད་ཡག་པོ་ཞིག་ཁུག་ཐུབ་མ་སོང་། ཉེན་རྟོག་པ་དེས་ང་རང་མིག་གིས་འཚོས་འཚོས་ལ་བསྡད་དེ་ཁོ་རང་ཡང་གཉིས་ཁུག་གི་མི་འདུག་པ་མ་ཟད། ངའི་མིག་བཙུམ་པ་དང་གཉིད་ལྕོག་རྒྱག་པ་སོགས་བྱས་ན་ཕུད་རྒྱག་གཏོང་བ་འགྲམ་ལྕག་གཞུ་བ། དམོད་ཚིག་དང་སྡིགས་ར་སྐུལ་བ་སོགས་བྱས་ཏེ། མཚན་གང་བོར་བཙན་ཐབས་ཀྱིས་གཉིད་ཁུག་ཏུ་མ་བཅུག་པར་ཞོགས་པའི་སྐྱ་རེངས་ཤར་རགས་བར་ལྟ་སྲུང་བྱས་སོང་།
ཁྲིམས་རྩོད་པ། ཞོགས་པ་སྐྱ་རེངས་ཤར་བའི་རྗེས་ལ་ག་རེ་བྱས་སོང་།
ཞའེ་ཡཱང་། ཞོགས་པའི་ཆུ་ཚོད་ལྔ་པ་དྲུག་པ་ཞིག་སྐབས་དེར། མི་ཁ་ཤས་གློ་བུར་ཐོལ་བརྒྱག་ལ་ནང་དུ་བསླེབས་སོང་། ཁ་ཤས་ཀྱིས་ཉེན་རྟོག་པའི་ལྭ་བ་གྱོན་འདུག་མོད་ཁ་ཤས་ཀྱིས་སྤྱིར་བཏང་གི་མི་དཀྱུས་མའི་ལྭ་བ་གྱོན་འདུག ཁོ་ཚོས་དཔར་བཤུས་བརྒྱབ་པའི་ཉེས་དོན་ཞིབ་དཔྱོད་ཡི་གེ་ཞིག་འཁྱེར་ཡོང་ནས་ང་ལ་ས་ཡིག་རྒྱག་ཏུ་བཅུག་སོང་། ས་ཡིག་བརྒྱབ་མ་ཐག་ཁོ་ཚོས་ང་ཉེན་རྟོག་རླངས་འཁོར་ཞིག་གི་ནང་དུ་བཞག་ནས་ཁྲིད་འགྲོ་སོང་།
ཁོ་ཚོས་ང་རྒྱལ་ཡོངས་བདེ་སྲུང་འཕྲུལ་ལས་གཙུག་ལག་སློབ་ཆེན་ (国防科技大学)གྱི་རྒན་ཡོལ་ལས་ཤག་ཅིག་གི་ནང་དུ་བཞག་སོང་། དེ་ནི་ཀཱ་ཧྥོ་ས་གནས་ཀྱི་སྒྲེ་ཡཱ་ལམ་རྟགས་ཨང་ ༧༣༢ (开福区德雅路732号)རེད་འདུག ངས་དེ་ངའི་ཉེས་དོན་ཡིག་ཆ་ལས་མཐོང་བ་ལས་གཞན་ཁོ་ཚོས་ང་ས་ཆ་གང་ཞིག་ལ་ཁྲིད་བཞིན་པ་དང་། ས་ཆ་དེ་གང་ཞིག་ཡིན་སོགས་ཤེས་ཀྱི་མེད། ངས་ས་དེ་ཅེན་ཞཱ་ནང་ཞིག་ཡིན་པ་ཙམ་ལས་ས་ཚིགས་ཏག་ཏག་གང་ཞིག་ཡིན་པ་ཤེས་ཐུབ་མ་སོང་།
རླངས་འཁོར་ནང་ནས་ཉེན་རྟོག་པ་མིང་ལ་ལེ་ཧྥང་(李峰)ཟེར་བ་ཞིག་འདུག རྗེས་སུ་ངས་ཤེས་རྟོགས་བྱུང་བ་ལྟར་ན་ཁོ་ཧོ་ནཱན་སྤྱི་དམངས་བདེ་དོན་ཚན་ཁག་ནས་རེད་འདུག ཁོས་ང་ལ་ད་ལྟ་གོ་སྐབས་གཅིག་རང་ཡོད་པ་རེད། ཁོའི་རེ་བར་གོ་སྐབས་དེ་དམ་འཛིན་བྱས་ཏེ་ཁོ་ཚོ་དང་མཉམ་དུ་ཁྲིམས་དོན་ཞིབ་དཔྱོད་ལ་ངོས་ལེན་ཡག་པོ་བྱེད་དགོས་ཚུལ་བརྗོད་བྱུང་། ཁོས་ང་ལ་གལ་ཏེ་དེ་ལྟར་ཡག་པོ་བྱས་པ་ཡིན་ན་ཁོས་གོང་རིམ་མགོ་ཁྲིད་ཚོར་དེ་ལྟར་ཞུས་ནས་ང་ལ་གུ་ཡངས་ཡོད་ཚུལ་བརྗོད་སོང་། ངའི་བསམ་པར་ངས་ག་རེ་བྱས་པ་དེ་བདེན་པ་ཡིན། ང་ལ་སྦས་སྐུང་བྱེད་རྒྱུ་གང་ཡང་མེད་ལ། བྱེད་དགོས་དོན་ཡང་མི་འདུག་བསམ་སྟེ། ངས་ཁོ་ལ་ང་རང་གི་ཁ་པར་གྱི་གསང་གྲངས་བཤད་པ་ཡིན། ཁོས་དེ་མ་ཐག་ངའི་སྐད་འཕྲིན་སྒོ་ཕྱེས་ཏེ་འཕྲིན་ཡིག་ཚང་མ་བཀླགས་སོང་། ངས་དེ་ལྟར་བྱས་པར་ཁོ་ཧ་ཅང་དགའ་བོ་དང་། ང་ལ་གློ་ཐག་ཉེ་བོ་བྱེད་བཞིན་འདུག
ཁྲིམས་རྩོད་པ། དེ་ནས།
ཞའེ་ཡཱང་། ཁོ་ཚོས་ང་ཁྲིད་ནས་ཅེན་ཞཱ་ས་ཆའི་བཀག་ཉར་ཁང་དུ་བསླེབས་དུས་ནི་སྤྱི་ལོ་ ༢༠༡༥ ལོའི་ཟླ་ ༧ པའི་ཚེས་ ༡༢ ཉིན་གྱི་ཕྱི་དྲོ་རེད། ངའི་གཡས་གཡོན་དུ་ཉེན་རྟོག་པ་གཉིས་ཀྱིས་ངའི་དཔུང་པ་རེ་རེར་འཇུས་ཏེ་མར་གནན་ཏེ་མགྲོན་ཁང་དེའི་ཟུར་སྒོ་བརྒྱུད་ནས་ནང་དུ་ཁྲིད་སོང་། ཁང་པ་དེ་ནི་གཉིས་ཐོག་ཏུ་འདུག་ཅིང་། ནང་དུ་ཉལ་ཁྲི་ཆུང་ཆུང་ཞིག་དང་མདུན་ཅོག་གཉིས་རྐུབ་སྟེགས་གཉིས་བཅས་འདུག རྗེས་སུ་ངས་ཤེས་རྟོགས་བྱུང་བར་ཁང་མིག་ཨང་ ༢༠༧ པ་དང་ཁང་པའི་ཟུར་གྱི་གཡོན་ཕྱོགས་ཀྱི་སྒང་དུ་བརྙན་མིག་ཅིག་བཙུགས་འདུག
ཁྲིམས་རྩོད་པ། ཁང་པ་དེའི་ནང་དུ་བསླེབས་རྗེས་ག་རེ་བྱས་སོང་།
ཞའེ་ཡཱང་། ཁོས་ཚོས་ང་ནང་དུ་ཁྲིད་རྗེས་རྐུབ་སྟེགས་ཤིག་གི་སྟེང་སྡོད་དུ་བཅུག་སོང་། མི་གསུམ་གྱིས་ང་སྲུང་ནས་འདུག་མོད། ཁོ་ཚོ་ཚང་མ་ཉེན་རྟོག་པ་རེད་མི་འདུག རྗེས་སུ་ཤེས་གསལ་ལྟར་ན། ཁོ་ཚོ་ནི་སྤྱིར་བཏང་གི་མི་རེད་འདུག
བཅར་འདྲི་འདི་སྤྱི་ལོ་ ༢༠༡༧ ལོའི་ཟླ་ ༡ པོའི་ཚེས་ ༤ ཉིན་གྱི་ཕྱི་དྲོའི་ཆུ་ཚོད་ ༤:༥༤:༤༥ སྟེང་ལ་མཇུག་བསྡུས་པ་ཡིན།
་་་་་་་་་་་་་་་་་་་་་་་་་་་་་་་་་་་་་་་་་་་་་་་་མུ་འགོད།
སངས་རྒྱས་དཀོན་མཆོག་གིས་དབྱིན་ཡིག་ལས་བོད་སྒྱུར་བྱས།


text:
རྒྱ་ནག་དབུས་སྲིད་ཁྲིམས་ལྷན་ཁང་གི་ལོ་རྒྱུས་ནང་གི་བུད་མེད་བློན་ཆེན་གཉིས་པ་ཝུ་ཨེ་ཡེན་གྱིས་སྒྲིག་ཁྲིམས་ལ་གཏོར་བརླག་ཚབས་ཆེན་བྱས་པའི་ནག་ཉེས་འོག་དམར་ཤོག་ཚོགས་ཁཽངས་ནས་ཕྱིར་འཕུད་བཏང་ཡོད་འདུག
ཁ་སང་རྒྱ་ནག་ལྷོ་རྒྱུད་ཞོགས་པའི་ཆ་འཕྲིན་གྱིས་གནས་ཚུལ་སྤེལ་བ་ལྟར་ན། ཕྱི་ཚེས་ ༡༤ ཉིན་རྒྱ་ནག་དམར་ཤོག་ཚོགས་པའི་དབུས་རྒྱུན་ལས་ལྷན་ཚོགས་ (Central Committee) ཀྱི་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་བདུན་པའི་མཇུག་ཏུ། དབུས་སྲིད་ཁྲིམས་ལྷན་ཁང་ (Ministry of Justice) གི་བློན་ཆེན་ཟུར་བ་ཝུ་ཨེ་ཡེན་ (Wu Aiying) གྱིས། ཏང་གི་སྒྲིག་ཁྲིམས་ལ་གཏོར་བརླག་ཚབས་ཆེན་བཏང་བ་དང་ལྐོག་རྔན་སྤྲོད་ལེན་བྱས་པའི་ནག་ཉེས་འོག དངོས་སུ་དམར་ཤོག་ཚོགས་ཁོངས་ནས་ཕྱིར་འཕུད་བཏང་ཡོད་པ་དང་། ཝུ་ཨེ་ཡེན་ནི་ཕྱི་ལོ་ ༡༩༤༩ ལོའི་རྗེས་ཀྱི་ལྐོག་ཟ་རུལ་སུངས་དང་སྒྲིག་བཤིག་གི་ནག་ཉེས་ཚབས་ཆེ་ཤོས་ཀྱི་བུད་མེད་ཨང་གཉིས་པ་དེ་ཆགས་ཡོད་འདུག
ཕྱི་ལོ་ ༢༠༡༥ ལོར་ཝུ་ཨེ་ཡེན་གྱིས་ལྐོག་རྔན་སྤྲོད་ལེན་ལ་བརྟེན་ནས་ལུའུ་ཨན་ཀང་ (Lu Enguang) ཟེར་བ་ཞིག་སྲིད་ཁྲིམས་ལྷན་ཁང་ནང་ལྐོག་འཐེན་བྱས་ཡོད་པའི་ནག་ཉེས་འོག ན་ནིང་ཕྱི་ཟླ་ ༡༠ ནང་རྒྱ་རིགས་ཁྲིམས་རྩོད་པ་དང་ལས་འགུལ་བ་ ༤༤༠ ལྷག་གིས་རྒྱ་ནག་མི་དམངས་འཐུས་མི་ཚོགས་ཆེན་ལ་སྙན་ཞུ་བྲིས་ཏེ། ཝུ་ཨེ་ཡེན་གྱིས་ལྐོག་རྔན་བླངས་ནས་ཏང་དང་རྒྱལ་ཁབ་ཀྱི་སྒྲིག་ཁྲིམས་ལ་རྡོག་རོལ་ཚབས་ཆེན་བཏང་ཡོད་སྐོར་གྱི་ནག་ཉེས་ཐེར་འདོན་བྱས་ཡོད་པ་དང་། འདི་ལོའི་ཕྱི་ཟླ་ ༢ ནང་སྒྲིག་བཤིག་དང་ལྐོག་ཟ་རུལ་སུངས་ཀྱི་ཉེས་མིང་འོག་མོ་བཀག་བསྐྱིལ་བྱས་ཏེ། ཕྱི་ཟླ་ ༥ ནང་ཞིབ་བཤེར་བྱེད་མགོ་བཙུགས་ཡོད་འདུག
རྒྱ་རིགས་སྲིད་དོན་དབྱེ་ཞིབ་པ་ཧུའུ་ཞིན་ཏུའུ་ (Hu Xingdou) ཟེར་བ་ཞིག་གིས། ཝུ་ཨེ་ཡེན་ནི་ཏང་དང་རྒྱལ་ཁབ་ཀྱི་སྒྲིག་ཁྲིམས་ལ་གོ་རྟོགས་མེད་པའི་དཔོན་ངན་ཞིག་ཡིན་པ་དང་། ལོ་གཉིས་ཀྱི་སྔོན་ལ་མོས་ཁྲིམས་རྩོད་པ་དང་ལས་འགུལ་བ་མི་མང་ལ་དྲག་གནོན་ཤུགས་ཆེན་བྱས་ཡོད་སྟབས། དབུས་གཞུང་གིས་མོར་ཉེས་ཆད་ནན་མོ་གཅོད་འོས་ཚུལ་དང་། ཝུ་ཨེ་ཡེན་ད་དུང་ཀྲུའུ་ཡོང་ཁཱང་ (Zhou Yongkang) ལའང་འབྲེལ་བ་དམ་ཟབ་ཡོད་ལུགས་སོགས་བཤད་འདུག
ཝུ་ཨེ་ཡེན་ནི་ད་ལྟ་རང་ལོ་ ༦༥ ཡིན་པ་དང་། རྒྱ་ནག་གི་སྲིད་བློན་ཝིན་ཅཱ་པོ་ (Wen Jiabao) དང་ལེ་ཁི་ཆཱང་ (Li Keqiang) གཉིས་ཀྱི་འོག འདས་པའི་ལོ་ངོ་ ༡༢ རིང་དབུས་སྲིད་ཁྲིམས་ལྷན་ཁང་དུ་ལས་ཀ་བྱས་ཡོད་པར་མ་ཟད། དེ་ཡང་ཕྱི་ལོ་ ༢༠༠༣ ལོར་མོ་སྲིད་ཁྲིམས་ལྷན་ཁང་གི་བློན་ཆེན་གཞོན་པ་དང་། ཕྱི་ལོ་ ༢༠༠༥ ལོར་སྲིད་ཁྲིམས་ལྷན་ཁང་གི་བློན་ཆེན་དུ་བསྐོ་བཞག་བྱས་ཡོད་པ་རེད། རྒྱ་ནག་གི་ལོ་རྒྱུས་ནང་ཧྲི་ཉིང་ (Shi Liang) གི་རྗེས་ཀྱི་སྲིད་ཁྲིམས་བློན་ཆེན་བུད་མེད་ཨང་གཉིས་པ་དེ་ཆགས་ཡོད་འདུག
ཕྱི་ལོ་ ༢༠༡༢ ལོ་ནས་ད་ལྟའི་བར་ཞི་ཅིན་ཕིན་གྱི་སྲིད་དབང་འོག རྒྱ་ནག་དམར་ཤོག་ནང་ཁུལ་གྱི་ལྐོག་ཟ་རུལ་སུངས་ཞིབ་བཤེར་ལས་འགུལ་ཟེར་བ་མུ་མཐུད་ལག་བསྟར་བྱས་ཏེ། རྒྱ་ནག་དམར་ཤོག་དབུས་རྒྱུན་ལས་ལྷན་ཚོགས་གཅིག་པུའི་ནང་གནད་ཡོད་དཔོན་རིགས་ ༡༨ དང་འབྲེལ་ཡོད་ཚོགས་མི་ ༡༧ ལྷག་ལ་ཞིབ་བཤེར་བྱས་པ་བརྒྱུད་ཚོགས་ཁོངས་ནས་ཕྱིར་འཕུད་དང་བཀག་བསྐྱིལ་བྱས་ཡོད་འདུག
གསར་འགོད་པ། པདྨ་རྒྱལ།


text:
—— བོད་ལྗོངས་ཀྱི་སློབ་གསོ་འཕེལ་རྒྱས་ཀྱི་དབུལ་སྒྲོལ་ལས་དོན་སྐོར་གྱི་མྱུར་བྲིས།
ལྗོངས་ཡོངས་ཀྱི་དབུལ་པོ་ཁྲི་69དབུལ་སྒྲོལ་ཐུབ་རྒྱུ་གཙོ་གནད་ཡིན་ལ་དཀའ་གནད་ཅིག་དེ་བས་ཀྱང་ཡིན། དེའི་བརྒྱུད་རིམ་ནང་སློབ་གསོ་འདི་ཉིད་རྩ་བཅོས་ཀྱི་སྟོབས་ཤུགས་དང་བློ་གྲོས་ཀྱི་འབྱུང་རྩ་གཞན་ལ་དཀྲི་ཐབས་མེད་པར་གྱུར་ཡོད།
འདི་ལོ་བོད་ལྗོངས་ཀྱིས་ཞིང་འབྲོག་ཁུལ་གྱི་སློབ་ཞུགས་གོང་གི་སྐད་གཉིས་བུ་བཅོལ་ཁང་བསྐྲུན་རྒྱུར་མུ་མཐུད་སྐུལ་འདེད་ཤུགས་ཆེན་བཏང་བ་དང་། མ་དངུལ་སྒོར་དུང་ཕྱུར་10.1བཏང་ནས་སློབ་ཞུགས་གོང་གི་སྐད་གཉིས་བུ་བཅོལ་ཁང་438གསར་སྐྲུན་དང་བསྐྱར་སྐྲུན་རྒྱས་སྐྲུན་བྱས་པ། སྐད་གཉིས་བུ་བཅོལ་ཁང་བསྐྲུན་ཤུགས་ལོ་ཤས་ནང་ཆེ་ཤོས་སུ་གྱུར་ཏེ་སློབ་ཞུགས་གོང་གི་སྐད་གཉིས་སློབ་གསོ་སྔར་བས་ཁྱབ་གདལ་གཏོང་རྒྱུར་སྲ་ཞིང་བརྟན་པའི་རྨང་གཞི་བཏིང་ཡོད། ས་ཁུལ་དབུལ་པོའི་འོས་འགན་སློབ་གསོའི་སློབ་གྲྭའི་གཞི་རྩའི་སློབ་གཉེར་ཆ་རྐྱེན་ཞན་རིགས་ཕྱོགས་ཡོངས་ནས་ལེགས་སུ་བཏང་སྟེ་ཆ་རྐྱེན་ཞན་པའི་སློབ་གྲྭར་སྒྱུར་བཀོད་དང་ཞག་སྡོད་ལམ་ལུགས་ཀྱི་ལམ་གྲྭ་བསྐྲུན་རྒྱུར་སྐུལ་འདེད་བཏང་ཡོད། འོས་འགན་སློབ་གསོའི་དུས་མཚམས་ཐད་མ་དངུལ་སྒོར་དུང་ཕྱུར་8.2བཏང་སྟེ་སློབ་གྲྭ་2གསར་སྐྲུན་བྱས་པ་དང་། སློབ་གྲྭ་161ལེ་ལག་ཚང་དུ་དང་འཐུས་སྒོ་ཚང་དུ་བཏང་བ། སློབ་གྲྭའི་ཉལ་ཁང་སྨི་ངོས་གྲུ་ཁྲི་24གསར་སྐྲུན་བྱས་པ། སློབ་གསོའི་གཞི་རྩའི་འཛུགས་སྐྲུན་གྱི་མ་དངུལ་བསྡོམས་འབོར་གྱི་80%ཞིང་འབྲོག་ཁུལ་དུ་བཏང་བ་བཅས་ལས་ཞིང་འབྲོག་ཁུལ་གྱི་སློབ་གྲྭའི་ཉལ་ཁང་སོགས་ཀྱི་མཁྲེགས་ཆས་ཆ་རྐྱེན་ལེགས་སུ་ཤུགས་ཆེན་ཕྱིན་ཡོད།
—— རིན་མེད་སློབ་གསོ་ལོ་15དོན་འཁྱོལ་བྱས་ནས་2012ལོའི་དཔྱིད་དུས་ཀྱི་སློབ་དུས་སྐབས་རང་ལྗོངས་སུ་སློབ་ཞུགས་གོང་གི་ལོ་3དང་། སློབ་ཆུང་ལོ་6དམའ་རིམ་སློབ་འབྲིང་ལོ་3མཐོ་རིམ་སློབ་འབྲིང་ལོ་3(འབྲིང་རིམ་ལས་རིགས་སློབ་གྲྭ་ཚུད་པ)བཅས་ཀྱི་རིན་མེད་སློབ་གསོ་ལོ་15མངོན་འགྱུར་བྱུང་ཡོད། བོད་རང་སྐྱོང་ལྗོངས་གཞུང་བཙུགས་སློབ་གྲྭར་བསྐྱོད་མཁན་སློབ་མ་ཡིན་ཕྱིན་སྲིད་ཇུས་དེ་ལོངས་སུ་སྤྱོད་ཆོག དམངས་བཙུགས་སམ་ཡང་ན་དེ་མིན་སྡེ་ཚན་གྱིས་བཙུགས་པའི་སློབ་གྲྭར་བསྐྱོད་མཁན་སློབ་མས་ཀྱང་དེ་མཚུངས་ཀྱི་ནོར་སྲིད་ཁ་གསབ་ལོངས་སུ་སྤྱོད་ཆོག
—— ལོ་15ཡི“འགན་ལེན་གསུམ”དང་དེ་བཞིན་སློབ་སྐྱོར་མ་དངུལ་ལམ་ལུགས་འཐུས་སྒོ་ཚང་དུ་གཏོང་རྒྱུ་མཐའ་འཁྱོངས་ཀྱིས“འགན་ལེན་གསུམ”གྱི་འགྲོ་གྲོན་ཚད་གཞི་དེ་འདི་ལོའི་དཔྱིད་དུས་ནས་བཟུང་སླར་ཡང་སྒོར་240མཐོ་རུ་བཏང་བས་ལོར་སློབ་མ་རེར་ཆ་སྙོམས་སྒོར་3240ཟིན་ཡོད། འབྲེལ་ཡོད་གྲངས་གཞི་བསྡོམས་རྩིས་བརྒྱབ་པར་གཞིགས་ན། འདི་ལོ་རང་ལྗོངས་ཀྱིས“འགན་ལེན་གསུམ”དང་དེ་བཞིན་སློབ་སྐྱོར་མ་དངུལ་སྒོར་དུང་ཕྱུར་15.4བཏང་བ་དང་ལོ་15ཡི་རིན་མེད་སློབ་གསོར་མ་དངུལ་སྒོར་དུང་ཕྱུར་4.43བཏང་སྟེ་ཁྱིམ་ཚང་དབུལ་པོའི་བུ་ཕྲུག་གི་སློབ་གསོའི་འཁུར་པོ་ཡང་དུ་བཏང་ནས་ཁྱིམ་ཚང་དབུལ་པོའི་བུ་ཕྲུག་སློབ་གྲྭར་སློབ་སྦྱོང་དང་། འཚོ་བ། འཚར་ལོངས་བཅས་ཡོང་ཐུབ་པའི་འགན་ལེན་བྱས་ཡོད།
—— སློབ་ཆེན་སློབ་མ་དབུལ་པོར་རོགས་སྐྱོར་བྱེད་པའི་སྲིད་ཇུས་ཐད་རང་ལྗོངས་ཀྱིས་མཐོ་རིམ་སློབ་གསོའི་དུས་མཚམས་ཀྱི་སློབ་མའི་རོགས་དངུལ་སྲིད་ཇུས་མ་ལག་འཛུགས་པ་དང་འཐུས་སྒོ་ཚང་དུ་བཏང་སྟེ་རོགས་དངུལ་སྲིད་ཇུས་ཁག་25ཡིས་རོགས་དངུལ་སྲིད་ཇུས་དང་རྣམ་གྲངས་ཡོངས་ཀྱི་63%བཟུང་བ་དང་། འདི་ལོར་རིམ་རྩིས་བྱས་ན། མཐོ་སློབ་སློབ་མར་གཏོང་རྒྱུའི་རོགས་དངུལ་སྒོར་དུང་ཕྱུར་1.77ཁྱིམ་ཚང་ལ་དཀའ་ངལ་ཡོད་པའི་སློབ་ཆེན་སློབ་མ་ཁྲི་5.35ལ་བཏང་ཡོད། མཐོ་སློབ་སློབ་མའི་རོགས་དངུལ་སྲིད་ཇུས་ཀྱི་ནང་དོན་སྔར་བས་འཐུས་སྒོ་ཚང་དུ་བཏང་སྟེ། རྒྱལ་ཁབ་ཀྱི་སློབ་སྐྱོར་མ་དངུལ་སྲིད་ཇུས་ཁྱབ་ཚད་ཀྱི་བསྡུར་ཚད་དེ་30%བར་མཐོ་རུ་ཕྱིན་ནས་རྒྱལ་ཁབ་ཀྱི་ལྕག་འདེབས་བྱ་དགའ་དེ་དགེ་འོས་དང་ཞིང་འབྲོག་དང་། ནགས་ལས། ཆུ། ས་གཤིས། གཏེར་ཁ་སོགས་རྒྱལ་ཁབ་དང་རང་སྐྱོང་ལྗོངས་ལ་མཁོ་ཆེ་བའི་དམིགས་བསལ་རིག་ཚན་ཆེད་ལས་ཀྱི་སློབ་མར་ཕྱོགས་པ་དང་། དགེ་འོས་དང་དེ་བཞིན་ཞིང་འབྲོག་དང་། ནགས་ལས། ཆུ། ས་གཤིས། གཏེར་ཁ་སོགས་ཆེད་ལས་ཀྱི་རིན་མེད་སློབ་གསོའི་ཁ་གསབ་ཚད་གཞི་དེ་སྔའི་སྒོར་5600ནས་སྒོར་6600བར་མཐོ་རུ་བཏང་ཁར་རྩ་ཆག་གཉིས་དང་ཁ་གསབ་གཅིག་གི་ཁྱབ་རྒྱ་ཆེ་རུ་བཏང་བ་རེད། ས་ཁུལ(གྲོང་ཁྱེར)དང་རྫོང་ཁག་གིས་བྱེད་ཐབས་སྣ་ཚོགས་སྤྱད་དེ་ཡུལ་དེའི་སློབ་ཆེན་སློབ་མར་རོགས་དངུལ་དང་བྱ་དགའ་སྤྲད་ནས་ཁོང་ཚོར་སློབ་སྦྱོང་ཧུར་ཐག་བྱ་རྒྱུའི་སྐུལ་ལྕག་བྱས་པ་དང་མིག་སྔར་ས་ཁུལ་ཁག་གཅིག་གིས་དེ་མཚུངས་ཀྱི་རོགས་དངུལ་སྲིད་ཇུས་བཏོན་ཞིང་། ཤེས་རྟོགས་བྱུང་བར་གཞིགས་ན། ནག་ཆུ་ས་ཁུལ་གྱིས《ཁྱིམ་ཚང་དབུལ་པོའི་སློབ་མར་རོགས་དངུལ་སྤྲོད་པའི་སྐོར་གྱི་ནག་ཆུ་ས་ཁུལ་གྱི་ལག་བསྟར་ཞིབ་སྲོལ》བཏོན་ཏེ་ནག་ཆུ་ས་ཁུལ་གྱིས་ནོར་སྲིད་ནས་ལོ་ལྟར་སྒོར་ཁྲི་500དང་། བོད་སྐྱོར་ནས་སྒོར་ཁྲི་100 ས་ཁུལ་སློབ་གསོ་ཅུས་ནས་སྒོར་ཁྲི་100བཅས་བཏང་བ་དང་དེ་མིན་གྱི་སྤྱི་ཚོགས་ཞལ་འདེབས་སོགས་ལས་གྲུབ་པའི་སློབ་མ་དབུལ་པོའི་ཆེད་དོན་ཐེབས་རྩས་སློབ་ཆེན་སློབ་མ་དབུལ་པོ་མི་རེ་ངོ་རེའི་རོགས་དངུལ་ཚད་གཞི་སྒོར་8000ཡན་མཐོ་རུ་བཏང་ཡོད།
བོད་ལྗོངས་ཀྱི་མི་འབོར་དབུལ་པོའི་ལག་རྩལ་མི་འདང་བ་དང་ངལ་རྩོལ་པར“ལས་ཀ་བྱེད་པར་ལག་རྩལ་མེད་པ་དང་། ལས་གཏོད་བྱེད་པར་བསམ་ཕྱོགས་མེད་པ། ཞིང་ལས་བྱས་ན་ཡོང་འབབ་ཉུང་བ”བཅས་ཡོངས་ཁྱབ་ངང་གནས་པའི་ད་ཡོད་ཀྱི་གནས་ཚུལ་ལ་དམིགས་ཏེ། རང་ལྗོངས་ཀྱིས་ལས་རིགས་སློབ་གསོ་བཏང་ནས་མང་ཚོགས་ཕྱུག་པོར་འགྱུར་བ་བྱེད་པའི་བྱ་སྤྱོད་ཀྱི་འཆར་གཞི་ལག་ལེན་ཤུགས་ཆེན་བསྟར་ཡོད། 2016ལོར་རང་སྐྱོང་ལྗོངས་ཀྱི་དབུལ་སྒྲོལ་མི་འབོར་ནང“དམའ་འབྲིང་དང་མཐོ་འབྲིང་ཐོན་པའི་སློབ་མ”2200ཡོད་པ་རྣམས་ལ་རང་སྐྱོང་ལྗོངས་སློབ་གསོ་ཐིང་གིས་ཁྲོམ་རའི་དགོས་མཁོ་དང་བསྟུན་ནས་འཕྲལ་དུ་ཁ་ལོ་བའི་ལག་རྩལ་དང་། སྡེ་ཁུལ་སློབ་གསོ། གྲོང་ཚོའི་སྨན་པ། བོད་སྨན། སློབ་ཞུགས་གོང་གི་སློབ་གསོ། འདེབས་འཛུགས་དང་གསོ་ཚགས་སོགས་ཀྱི་ཆེད་ལས་གསོ་སྦྱོང་བྱས་ཤིང་། ད་བར་འབྲིང་རིམ་ལས་རིགས་སློབ་གྲྭས་རིགས་ཁག་གི་གསོ་སྦྱོང་འཛིན་གྲྭ་དུས་ཐེངས55གཉེར་ནས་ཞིང་འབྲོག་པ་8400ལྷག་ཙམ་གསོ་སྦྱོང་བྱས་པ་རེད། རྫོང་རིམ་པའི་ལས་རིགས་སློབ་གསོའི་ལྟེ་གནས་གཞི་རྟེན་དུ་བྱས་ཏེ། ཞིང་འབྲོག་པར་སྤྱོད་གོ་ཆོད་པའི་ལག་རྩལ་བསླབས་ནས་ད་བར་ཞིང་འབྲོག་པ་མི་ཐེངས་ཁྲི་2ལྷག་ཙམ་གསོ་སྦྱོང་བྱས་ཡོད། དེ་དང་ཆབས་ཅིག་སློབ་གསོའི་དབུལ་སྒྲོལ་གྱི་དམིགས་ཚད་དང་ལས་འགན་ལ་གཞིགས་ཏེ་རང་སྐྱོང་ལྗོངས་སློབ་གསོ་ཐིང་གིས《དབུལ་སྒྲོལ་འགག་སྒྲོལ་གྱི་འབྲིང་རིམ་ལས་རིགས་སློབ་གསོའི་ཆེད་དོན་སློབ་བསྡུའི་འཆར་གཞི་བཟོ་རྒྱུའི་སྐོར་གྱི་བརྡ་ཐོ》ཞིབ་འཇུག་བྱས་ནས་བཀྲམས་ཏེ་ལས་རིགས་སློབ་གསོའི་ཆེད་དོན་སློབ་མ་1400བསྡུ་རྒྱུའི་འཆར་གཞི་གཤམ་བསྒྲགས་བྱས་པ་དང་རྨང་གཞི་ཅུང་ཡག་པའི“དམའ་འབྲིང་དང་མཐོ་འབྲིང་ཐོན་པའི་སློབ་མ”ལས་རིགས་སློབ་གླིང་ལ་རིག་གནས་དང་ལག་རྩལ་སྦྱོང་བར་བཏང་ཡོད། འབྲིང་རིམ་ལས་རིགས་དང་མཐོ་རིམ་ལས་རིགས་ཀྱི་རྒྱུན་མཐུད་དང་བབ་བསྟུན་གྱི་སློབ་གསོའི་ལམ་ལུགས་བརྒྱུད“དམའ་འབྲིང་དང་མཐོ་འབྲིང་ཐོན་པའི་སློབ་མར”ལག་རྩལ་སྣེ་གཅིག་ཁོང་དུ་ཆུད་པ་དང་། ལག་རྩལ་ལ་བརྟེན་ནས་ལས་ཞུགས་གཞན་སྒྱུར། ལག་རྩལ་སྤྱད་ནས་ལས་ཞུགས་ཐུབ་རྒྱུར་སྐུལ་མ་བཏང་ཡོད། ད་ཆ་ས་ཁུལ་དང་གྲོང་ཁྱེར་ཁག་གི་སློབ་བསྡུའི་ལས་ཀ་མཇུག་འགྲིལ་ཉེར་ཡོད་པ་རེད།
མཐོ་སློབ་སློབ་ཐོན་སློབ་མའི་གསར་གཏོད་ལས་ཞུགས་ལ་སྐུལ་མ་དང་ལྷག་པར་དུ་ཁྱིམ་ཚང་ལ་དཀའ་ངལ་ཡོད་པའི་སློབ་མའི་ལས་གཏོད་ལས་ཞུགས་བྱ་ནུས་ཆེ་རུ་གཏོང་ཆེད། རང་སྐྱོང་ལྗོངས་སྲིད་གཞུང་གིས《མཐོ་སློབ་དཀྱུས་མའི་གསར་གཏོད་ལས་གཏོད་སློབ་གསོའི་སྒྱུར་བཅོས་གཏིང་ཟབ་བྱ་རྒྱུའི་སྐོར་གྱི་བོད་རང་སྐྱོང་ལྗོངས་ཀྱི་ལག་བསྟར་ཇུས་གཞི(ཚོད་ལྟའི་ལག་བསྟར)》བཏོན་ཏེ་གསར་གཏོད་ལས་གཏོད་ཀྱི་སློབ་གསོ་གཏོང་རྒྱུར་ཤུགས་བརྒྱབ་པ་དང་། ལས་ཞུགས་ལས་གཏོད་ཀྱི་སློབ་གསོའི་སློབ་ཚན་ཆ་ཚང་པོའི་ངང་མང་ཙམ་འཚོགས་པ། ལས་རིགས་ཀྱི་མདུན་ལམ་འཚོལ་རྒྱུའི་འཆར་གཞི་བཟོ་བར་ཤུགས་བརྒྱབ་པ་བཅས་བྱས་ཏེ་མཐོ་སློབ་སློབ་ཐོན་སློབ་མའི་ལས་ཞུགས་ལས་གཏོད་ནུས་པ་ཟམ་མི་ཆད་པར་ཆེ་རུ་བཏང་ཡོད། ལས་ཞུགས་མཛུབ་ཁྲིད་ཀྱི་ཞབས་ཞུའི་ལས་ཀ་ཧུར་ཐག་བསྒྲུབས་ཏེ་སློབ་ཐོན་སློབ་མའི་གདན་ཞུའི་འདུ་ཚོགས་ཐེངས་70ལྷག་ཙམ་མཐུན་སྦྱོར་ངང་གཉེར་བར་ལས་ཞུགས་ལས་གནས་སྣ་ཚོགས་5000ལྷག་ཙམ་བཀོད་སྒྲིག་བྱས་ཡོད། ཁྱིམ་ཚང་ལ་དཀའ་ངལ་ཡོད་པའི་ཕྲུ་གུའི་ལས་ཞུགས་སློབ་གསོ་དང་ལས་ཀར་ཁྲིད་སྟོན་བྱ་རྒྱུར་དམིགས་ཏེ། གཅིག་ལ་གཅིག་གཏད་ཀྱི་ལས་ཞུགས་རོགས་སྐྱོར་དང་ཁྱིམ་ཚང་ལ་དཀའ་ངལ་ཡོད་པའི་ཕྲུ་གུའི་ལས་ཞུགས་འདུ་ཤེས་བསྒྱུར་བར་ཁྲིད་སྟོན་གྱིས“མི་གཅིག་ལས་ཞུགས་ཐུབ་ནས་ཁྱིམ་མི་ཚང་མ་དབུལ་སྒྲོལ”ཐུབ་པ་བྱས་ཡོད།
ས་ཁུལ་དབུལ་པོའི་སློབ་གསོ་འཕེལ་རྒྱས་ཀྱི་སྤྱི་ཡོངས་ཀྱི་ཆུ་ཚད་མཐོ་རུ་ཏན་ཏིག་བཏང་ནས་དབུལ་སྒྲོལ་འགག་སྒྲོལ་གྱི་དམག་འཐབ་ནང་སློབ་གསོའི་རོགས་སྐྱོར་གྱི་ནུས་པ་འདོན་སྤེལ་ཐུབ་ཆེད། རང་སྐྱོང་ལྗོངས་ཀྱིས《དབུལ་སྒྲོལ་འགག་སྒྲོལ་གྱི་སློབ་གསོའི་རོགས་སྐྱོར་ཚོད་ལྟའི་ཇུས་གཞི་པར་འགྲེམ་བྱ་རྒྱུའི་སྐོར་གྱི་བརྡ་ཐོ》དུས་ཐོག་ཏུ་བཏང་སྟེ། ལྗོངས་ཡོངས་སུ་སློབ་ཞུགས་གོང་གི་སློབ་གསོའི་ཆ་འགྲིག་རོགས་སྐྱོར་དང་། འོས་འགན་སློབ་གསོའི་ཆ་འགྲིག་རོགས་སྐྱོར། མཐོ་འབྲིང་དཀྱུས་མའི་ཆ་འགྲིག་རོགས་སྐྱོར། ལས་རིགས་སློབ་གསོའི་ཆ་འགྲིག་རོགས་སྐྱོར་སོགས་སློབ་གསོའི་དབུལ་སྐྱོར་རོགས་སྐྱོར་བྱེད་ཐབས་བཞི་བཏོད་ཡོད།
སློབ་གསོའི་དབུལ་སྐྱོར་ཡག་པོ་བྱ་རྒྱུ་ནི་ས་ཁུལ་དབུལ་པོའི་ཕྲུ་གུ་ཚོར་དངོས་པོའི་ཐོག་ནས་རོགས་པ་བྱ་རྒྱུ་ཙམ་མ་ཡིན་པར། ཕྲུ་གུ་རྣམས་ལ་འབྱུང་འགྱུར་གྱི་མི་ཚེའི་བདེ་སྐྱིད་དང་སླད་ཕྱིན་གྱི་འགྲོ་ལམ་མཛེས་སྡུག་ལྡན་པ་ཞིག་ཡོང་རེ་བྱེད་པའི་ནུས་ཆེ་རུ་དང་གོ་སྐབས་ཐོབ་པ་བྱ་རྒྱུ་དེ་རེད།


text:
གློག་བརྙན་འཁྲབ་གཞུང་འདི་ནི་ན་གཞོན་འཁྲབ་ཁྲིད་པ་བསྟན་འཛིན་ཉི་མས2010ལོ་ནས་གསར་བཟུང་རྩོམ་བྱེད་མགོ་བརྩམས་ཤིང་སྔ་ཕྱིར་ལོ་དྲུག་འགོར་ཡོད་པ་དང་། དཀའ་བ་མང་པོ་ཁྱད་དུ་བསལ་ཏེ་གསར་རྩོམ་བྱས་པའི་གློག་བརྙན་རིང་གྲས་དེའང་ཡིན། 2012ལོར་ཡུལ་དངོས་སུ་ཕབ་སྐྲུན་བྱེད་སྐབས་འཁྲབ་གཞུང་གིས་ཡིད་མ་འཚིམ་སྟེ་ཕབ་སྐྲུན་བྱེད་མཚམས་བཞག དེའི་རྗེས་སུ་ཡང་བསྐྱར་འཁྲབ་གཞུང་བཅོས་སྒྲིག་དང་ཞུ་དག་གི་ལས་ལ་འཇུས་ཤིང་། 2018ལོའི་སྔ་གཞུག་ཏུ་ཕབ་སྐྲུན་དང་སྒྲིག་བཟོ་ལེགས་འགྲུབ་བྱ་རྒྱུའི་འཆར་གཞི་འདུག གློག་བརྙན་འདི་ལ་བོད་ཀྱི་འཁྲབ་ཁྲིད་པ་གྲགས་ཅན་པདྨ་ཚེ་བརྟན་ལགས་ཀྱི་མཛུབ་སྟོན་དང་ལྟ་སྐུལ་བརྙན་སྐྲུན་པའི་འགན་གཅིག་ལྕོགས་སུ་བཞེས་ཐུབ་པ་བྱུང་ཡོད་ལ། བོད་ལྗོངས་སློབ་གྲྭ་ཆེན་མོའི་སྒྱུ་རྩལ་སློབ་གླིང་གི་དགེ་རྒན་ཆེན་མོ་སྟག་ལྷ་ཚེ་བརྟན་ཀྱིས་དུས་དང་རྣམ་པ་ཀུན་ཏུ་སྐུལ་ལྕག་གནང་སྟེ་གློག་བརྙན་འདིར་རྒྱབ་སྐྱོར་མང་པོ་ཐོབ་ཡོད་པ་རེད།
བསྟན་འཛིན་ཉི་མ། མཚོ་སྔོན་མཚོ་ལྷོ་ནས་ཡིན་ཞིང་ནུབ་བྱང་མི་རིགས་སློབ་ཆེན་གྱི་མཛེས་རྩལ་སློབ་གླིང་ནས་སློབ་མཐར་ཕྱིན། གློག་བརྙན་འཁྲབ་ཁྲིད་པ་དང་འཁྲབ་གཞུང་གསར་རྩོམ། གློག་བརྙན་མཛེས་རྩལ། འགུལ་རིས་གསར་རྩོམ་ཇུས་འགོད་སོགས་ལས་ཀ་སྣ་མང་ལ་འཇུས་མྱོང་། 2010ལོ་ནས་བཟུང་གློག་བརྙན་ཕབ་སྐྲུན་བྱེད་མགོ་བརྩམས་ཏེ། ཁོས་འཁྲབ་ཁྲིད་བྱས་པའི་གློག་བརྙན་ཐུང་གྲས《ལམ》ལ་རྒྱལ་ཡོངས་སློབ་ཆེན་སློབ་མའིDVགློག་བརྙན་འགྲན་སྡུར་ཁྲོད་བྱ་དགའ་ཨང་དང་པོ་ཐོབ་པ་དང་ཁི་ཞུན་རྟགས་མའི་ན་གཞོན་གློག་བརྙན་འགྲན་སྡུར་ཁྲོད་འཁྲབ་ཁྲིད་པ་རྩེ་གྲས་ཀྱི་བྱ་དགའ་ཐོབ། ནུབ་བྱང་མི་རིགས་སློབ་ཆེན་གྱི་ལང་ཚོའི་གཟེངས་བསྟོདDVགློག་བརྙན་འགྲན་སྡུར་ཁྲོད་འཁྲབ་ཁྲིད་པ་རྩེ་གྲས་ཀྱི་བྱ་དགའ་ཐོབ། དེ་མིན་ཁོས་འཁྲབ་གཞུང་དང་འཁྲབ་ཁྲིད་ཀྱི་འགན་བླངས་ཏེ་ཕབ་སྐྲུན་བྱས་པའི་གློག་བརྙན་ཐུང་གྲས《ཉི་མ་ལ་ཁར་བཞུད་དུས》ཞེས་པར་ཀན་སུའུ་ཞིང་ཆེན་གྱི་སློབ་ཆེན་སློབ་མའི་གློག་བརྙན་འཕྲིན་བརྩམས་ཆོས་འགྲན་སྡུར་ཁྲོད་བྱ་དགའ་ཨང་དང་པོ་ཐོབ། གཞན་ཡང་གློག་བརྙན《ཐར་ལོ》ཡི་མཛེས་རྩལ་པ་གཞོན་པ་དང་གློག་བརྙན《གཙང་ཆབ་ནང་གི་མཚོན་གྲི》ཞེས་པའི་མཛེས་རྩལ་གཞོན་པ། གློག་བརྙན《གཞུང་ལམ318》ཀྱི་རྒྱན་གོས་ཇུས་འགོད་པ། ཚོད་ལྟའི་འགུལ་རིས་གློག་བརྙན《མི་རོ་རྩེ་སྒྲུང》གི་འགུལ་རིས་ཇུས་འགོད་པ། བོད་ཀྱི་བྱིས་གླུ《གངས་ཅན་བྱིས་གླུའི》འགུལ་རིས་ཇུས་འགོད་སོགས་ཀྱི་ལས་ཀ་སྣ་མང་ལ་འཇུས་མྱོང་།